Supreme Court In February 1 Ge Amuru Nerunee India Ge Nufoozun - India Ge Professor Eh - Vaguthu\nސުޕްރީމް ކޯޓުން ފެބްރުއަރީ އެކެއްގެ އަމުރު ނެރުނީ އިންޑިއާގެ ނުފޫޒުން - އިންޑިއާގެ ޕްރޮފެސަރެއް\n10 މަސް ކުރިން ( އޮގަސްޓް 14, 2018 )\nރާއްޖެ އާއި އިންޑިއާ އަކީ ޒަމާނުއްސުރެން ބަދަހި ގުޅުމެއް އޮތް ދެގައުމެވެ. އެގޮތުން ރާއްޖެއިން މީގެ ކުރިން މަދަނީ އަދި އަސްކަރީ ކަންކަމުގައި އެހީހޯދުމަށްދާ ފުރަތަމަ ގައުމަކީ އިންޑިއާއެވެ. މި ގުޅުން ހީނަރުވާން މެދުވެރިވި މައިގަނޑު ސަބަބަކީ 2012 ވަނަ އަހަރުގެ ފެބްރުއަރީ މަހުން ފެށިގެން އިންޑިއާއިން ރާއްޖޭގެ އެތެރޭގެ ސިޔާސަތުތަކުގައި ފާޅުގައި ވަކިބަޔަކަށް ތާއީދު ކުރަންފަށައި ކުއްވެރިއަކަށް އެގައުމުގެ އެމްބަސީ އިން ހިމާޔަތް ދިނުމެވެ. މުހައްމަދު ނަޝީދަކީ ކުއްވެރިއެއް ނޫންކަމަށް ނިންމުމަކީ އިންޑިއާ އަށް ނުވަތަ އެހެން ގައުމަކަށްވެސް ލިބިގެންވާ ބާރެއް ނޫނެވެ. އެ ކަމަކީ ރާއްޖޭގެ ޝަރުއީ ކޯޓަކުން ނިންމަން ޖެހޭ ކަމެކެވެ. އަދި މި ނިންމުން ނިންމުމުގައި އިންޑިއާ އަދި އެހެން ގަމުތަކުންވެސް ކޯޓުތަކަށް ނުފޫޒުފޯރުވުމުގެ ހައްގު ލިބިގެނެއްނުވެއެވެ. ކަންމިހެން ހުރިކަމުގައި ވީނަމަވެސް ޑރ.ވަހީދު އަދި ޔާމީން ގެ ސަރުކާރުންވެސް ވަނީ އެކި މަޝްރޫއުތަށް ހިންގުމަށް އިންޑިއާގެ ކިބައިން އެހީއަށް އެދިފައިއެވެ. ނަމަވެސް އިންޑިއާއިން ހިންގަމުންދާ ޕްރޮޖެކްޓްތަށް މަޑުޖެހި އިންޑިއާއިން ދޭން އެއްބަސް ވެފައިވާ އެހީތަށް ނުދީ އެގައުމުން ދަނީ ތަފާތު ބަހަނާ ދައްކައި މަސައްކަތް ލަސްކުރަމުންނެވެ. މިއާ ހިލާފަށް ޗައިނާ އިން ހިންގަމުންދާ ޕްރޮޖެކްޓްތަށް ބާރަށް ހިންގައި އޭގެ ނަތީޖާ ފެނުމުން ޗައިނާ ވެގެން ގޮސްފައިވަނީ މި ސަރުކާރުތަކަށް އިތުބާރުކުރެވޭ ބައިވެރިއަކަށެވެ. ކަންމިހެން ހުރުމާއި އިންޑިއާގެ ގަނާކުރުމުގެ ސިޔާސަތުތަކާއިހެދި ދިވެހިރާއްޖެ އާއި ޗައިނާގެ ގުޅުން ވަނީ ބަދަހިވެ އިންޑިއާ އަށްވުރެ ޗައިނާ މުހިންމު ވެފައިއެވެ. މީގެ ސަބަބަކީ އިންޑިއާއާއި ހިލާފަށް ޗައިނާގެ ޕްރޮޖެކްޓްތަށް ނިމޭގޮތް އަވަސް ވުމާއި ބަޖެޓް އަށް ފެތޭ ޕްރްޖެކްޓް ތަކަކަށް ވުމެވެ. އިންޑިއާއިން ގަބޫލުކުރާ ގޮތުގައި ޗައިނާއިން ދަނީ ރާއްޖޭގައި އޮތް އެގައުމުގެ ނުފޫޒު ނައްތާލަމުންނެވެ. އެހެންކަމުން މިހާރުގެ ރައީސް ދެވަނަ ދައުރަކަށް އިންތިހާބު ނުވޭތޯ ނުވަތަ ވެރިކަމުން ދުރުކުރަން އިންޑިއާއިން މަސައްކަތްކުރުމަކީ ހައިރާންވާންޖެހޭ ކަމެއްނޫނެވެ. އަދި އިންޑިއާގެ އޮފިޝަލުންނާއި އެނަލިސްޓުން ރާއްޖެ އިންޑިއާއި ދެކޮޅަށް މަސައްކަތްކުރާކަމަށް ލޭބަލް ކުރަނީ މިހެންވެގެންނެވެ.\nމިކަމުގެ އެންމެ ފަހުގެ މިސާލަކީ 2018 އޯގަސްޓް 13 ވަނަ ދުވަހު އިންޑިއާގެ ގާނޫނު ހަދާ މަޖިލީހުގެ މަތީގޭގެ ރަސްމީ ޓީވީ ރާޖްޔާ ސަބާ ޓީވީ އިން ގެނެސްދިން އިންޑިއާ މޯލްޑިވްސް ޓައިސް ޕްރޮގްރާމެވެ. މި ޕްރޮގްރާމްގެ ޕެނަލްގައި ހިމެނެނީ އިންޑާއާ ކަނޑުގެ ސިފައިންގެ ކުރީގެ ކޮމާންޑަރެއް ކަމަށްވާ އަބިޖީތު ސިންގް އާއި އިންޑިއަން ކައުންސިލް ފޮރ ކަލްޗަރަލް ރެލޭޝަންސްގެ ޑިރެކްޓަރ ޖެނެރަލް ސުރެޝް ގޮއެލް އަދި އިންޑިއާގެ ޑިފެންސް މިނިސްޓްރީއިން ފަންޑުކޮށްގެން ހިންގާ ޑިފެންސް ސްޓަޑީޒް އެންޑް އެނަލިސިސް ޕްރޮފެސަރ އެސްޑީ މުނީ އެވެ.\nމި ޕްރޮގްރާމުގެ ބައިވެރިން ވަނީ ރާއްޖެއާއި އިންޑިއާގެ ގުޅުން ހީނަރުވަމުންދަނީ ރައީސް ޔާމީންގެ ސަބަބުންކަމަށް ބުނެފައިއެވެ. އަދި މިކަމުގައި އިންޑިއާގެ ހާރިޖީ ސިޔާސަތުގެ މައްސަލައެއް ނެއްކަމަށް ދެއްކުމަށް އެމީހުން މަސައްކަތްކޮށްފައިވެއެވެ. އަދި ސަރަހައްދުގެ ޕާކިސްތާނު ފިޔަވައި އެހެން ގައުމުތަކާއި އިންޑިއާގެ ގުޅުން ރަނގަޅުކަމަށާއި ރާއްޖެއަށް ވަރަށް ވަރުގަދަ މެސެޖެއް ދޭންޖެހޭ ކަމަށް ބުނެފައިވެއެވެ.\nމި ޕްރޮގްރާމުގައި ދެކެވުނު ވާހަކަތަކުގައި ޕެނަލްގެ ބައިވެރިން ވަނީ ރާއްޖޭގެ ހާރިޖީ ސިޔާސަތުތަކާއި ސައުދީ އާއެކު ބަދަހިވަމުންދާ ގުޅުމަކީ އިންޑިއާއަށް އޮތް ނުރައްކަލެއްގެ ގޮތުގައި ފާހަނގަކޮށްފައިއެވެ. މިކަމުން ދޭހަވަނީ އިންޑިއާ އޮތީ ރާއްޖޭގައި އެގައުމުގެ ނުފޫޒު ފަނޑުވަމުންދާތީ ބިރުވެރިކަމެއްގެ ތެރޭގައިކަމެވެ. އަދި ފެބްރުއަރީ 2012 ރާއްޖޭގައި ހުރި ހިންދޫ/ބުޑިސްޓް ބުދުތަކެއް ތަޅާލުމުން އެކަމާ އެއްވެސް ފަރާތަކާމެދު ފިޔަވަޅެއް އަޅާފައި ނުވާތީ ޕްރޮފެސަރ މުނީ ކަންބޮޑުވުން ފާޅުކޮށްފައިވެއެވެ.\nދިވެހިން އެންމެ ކަންބޮޑުވާން ޖެހޭ ފަދަ ވާހަކައެއްގެ ގޮތުގައި ފާހަގަކުރެވެނީ ދިވެހިރާއްޖޭގެ މިނިވަން މުއައްސަސާތަކާއިއެކު އިންޑިއާއިން މަސައްކަތްކުރަމުން އަންނަކަމަށް ބުނިބުނުމާއި މީގެ މިސާލެއްގެ ގޮތުން ފެބްރުއަރީ 1 ވަނަ ދުވަހު ސްޕްރީމް ކޯޓުން ނެރެފައިވާ އަމުރުގެ ވާހަކަ އެނާ ފާހަގަކުރުމެވެ. މީގެއިތުރުން އޭނާ ފާހަގަކޮށްފައިވާ ގޮތުގައި އެގައުމުން ދަނީ އިލެކްޝަންސް ކޮމިޝަން މެދުވެރިކޮށް ރާއްޖޭގެ މަސްރަހަށް ނުފޫޒު ފޯރުވުމަށް މަސައްކަތްކުރަމުންނެވެ. އަދި ގައުމުގެ އެންމެ މުހިންމު އިދާރާތަށް ކަމަށްވާ ސިފައިން އަދި ފުލުހުންނަށް ނުފޫޒު ފޯރުވުމަށް އިންޑިއާއިން ކުރި މަސައްކަތް ނާކާމިޔާބު ވެފައިވާކަމަށް އެނާ ބުނެއެވެ. މި ޕްރޮގްރާމްގައި ފާހަނގަ ކުރެވުނު އަނެއްކަމަކީ ރާއްޖެއަށް ބިރުދެއްކުމަށްޓަކައި ގަންބޯޓް ޑިޕްލޮމަސީ އާއި ނޭވަލް ބްލޮކޭޑް ފަދަ އަޝްކަރީ ފިޔަވަޅުތައް އެޅުމަށް ސުރެޝް ގޮއެލް ގޮވާލާފައިވާ ގޮވާލުމެވެ. 2015 ވަނަ އަހަރު މިފަދަ ފިޔަވަޅުތަކެއް އިންޑިއާއިން ނޭޕާލާއި ދެކޮޅަށް އަޅާފައިވާކަމަށް ވެސް ފާހަގަކުރެވެއެވެ.\nމިކަމުން ހާމަވަނީ އިންޑިއާއިން ބޭނުންވަނީ އެގައުމުން ކަނޑައަޅާ ރޮނގެއް ރާއްޖެއިން ހުރަސްނުކޮށް ރާއްޖޭގެ ތަރައްގީގެ ބައިވެރިޔަކަށް އެގައުމު ނޫން އެހެން ގައުމެއް ހޯދަން އިންޑިއާއިން ނޭދޭކަމެވެ. އިންޑިއާއިން ބޭނުންވަނީ އެގަމުން ކަނޑައަޅާ ގޮތަކަށް އަދި ވަގުތެއްގައި ރާއްޖޭގެ ތަރައްގީގެ ޕްރޮޖެކްޓްތަށް ހިންގުމަށެވެ. މިކަމުގެ ބޭނުމަކީ އިންޑިއާ ނުރުހޭ ވެރިޔަކު އިންތިހާބު ވެއްޖެނަމަ ރާއްޖޭގެ ރައްޔިތުންނަށް ދުއްތުރާކޮށް ފިއްތުމެވެ. ހިތާމައަކީ ވެރިކަމުގެ ދަހިވެތިކަމުގައި ބައެއްދިވެހިން މިކަންތަތައް ހަދާންނައްތާލައި ދިވެހީންގެ އިސްތިގްލާލު ވިއްކާލާތީއެވެ.\nއޮގަސްޓް 14, 2018 17:56\nތިހެންވީމައޭ އަހަރެން ކޮމެންޓްކުރަމުންމިދަނީ އިލެކްޝަނަށް ނުފޫޒުވަދެއްޖެއޭ.. އިދިކޮޅުމީހުން ހުއްޓުމެނެތި އިލެކްޝަން ކޮމިޝަނަށް ފާޑުކިޔަނީ އެމީހުންގެ އެއްވެސް ގުޅުމެ އިލެކްޝަން ކޮމިޝަނާ ނެތްކަންދައްކަން.. ހަދާންކުރޭ 1ފެބްރުއަރީގެ ހުކުމް ނެރުނުދުވަހުގެ ހަވީރާޖެހެންދެން އެމީހުން ސްޕުރީމްކޯޓަށް ފާޑުކީ.. ފަޑިޔާރުންނަ ފާޑުކީ.. އެމީހުންނާ ކޯޓުތަކާ ފަޑިޔާރުންނާ ގުޅުންނެތްކަން ދައްކަން އެއްޗެހިގޮވި.. އާޙިރުގަ ކަންވީކިހިނެތްކަން އެއްމެންދެކުނު.. އިންޑިޔާ ސަފީރު 2013ގަ އިންތިހާބުގަވެސް އިލެކްޝަންތެރެއަށްވަދެ ކުރިކަންތައް ރައްޔިތުންނަފެނުނު.. އެހެންވީމަ އަހަރެމެން މިހާރު ޔަގީންކުރަން އިލެކްޝަނަށް ފައިސާގެނުފޫޒު ވަދެއްޖެކަން.. ހަރަދުކުރަނީ އިންޑިޔާއާ އިންޑިޔާގެ މަދަދުގާރުން.. ކޯލިޝަނަށްދޭ ކޮއްމެ ވޯޓަކީ އިންޑިޔާގެ އަޅުވެތިކސމަށްދާން ދެވޭ ވޯޓެ ވިސްނާ... ވިސްނާފަ ވޯޓުދީ.. ގައުމު ސަލާމަތްކުރޭ.. ރޔާމީންއަށް ވޯޓުދީ.. އިންޝާﷲ..\nއޮގަސްޓް 14, 2018 18:16\nމިއީމިއުޅޭ ނަޝީދުގެނުހޮރޮއްޕާނާހެދި ޖެހޭ އުނދަގޫތައް\nޢަދި އެމް ޑީ ޕީއަށް ވެރިކަމަށް އާދެވިއްޖެނަމަ އިންޑިޔާއަށް އެއަރ ޕޯތްތަކާ ރާއްޖޭގެ ވަޔާ ކަނޑާ ވަޔާ މިލިޓަރީ ދާއިރާ ވިއްކާލާނެކަން ކަށަވަރު ...\nއޮގަސްޓް 14, 2018 23:26\nޥަރަށް ވެސް ރަނގަލު ވާހަކައެއް.ދިވެހިން ތިބެނީ މޮޔަވެފައި\nއޮގަސްޓް 15, 2018 02:00\nމީއެމްޑީޕީއާ މުހައްމަދު ނަޝީދުގެ ވިސްނުން ، ބޭރުގައުމުތަކުން މިގައުމުގެ އިސްތިގްލާލްއާއިކުޅެން މަގުފަހިކޮށްދިނީމަ މިހާރު ހަޔާތެއްނެއް... މީދިވެހިރައްޔިތުން ވިސްނަންވީވަގުތު... މަގެގައިމާ މަގެދީނާ މަގެއަމްނާނުކުޅޭތި...\nއޮގަސްޓް 17, 2018 14:05\nމި ސަރަހައްދުން ރާއްޖެއަށް އެންމެ ބޮޑު ގެއްލުމެއް ދީފައިވަނީ އިންޑިޔާއިންކަންތާރީޚް ހެކިދޭ.


Nazim vidhaalhuvanee sarukaaraaeku thibun laazim kamah\nނާޒިމް ވިދާޅުވަނީ ސަރުކާރާއެކު ތިބުން ލާޒިމު ކަމަށް\n-5days ago0- ޝިފާ ހުސައިން\nސަރުކާރާއެކު ތިބުން އެޕާޓީއަށް އަދި ލާޒިމުވާ ކަމަށް، ޕާޓީ އުފެއްދުމުގެ މަސައްކަތުގައި އިސްކޮށް އުޅުއްވާ ކުރީގެ ޑިފެންސް މިނިސްޓަރު މުހައްމަދު ނާޒިމް ވަނީ ވިދާޅުވެއްޖެއެވެ.\nއޭނާ މިހެން ވިދާޅުވީ "އަވަސް" ނޫހަށް ދެއްވި އިންޓަރވިޔުއެއްގައެވެ. ނާޒިމް ވިދާޅުވީ، އެމްއެންޕީ އޮންނާނީ ސަރުކާރާއެކުގައިކަން ނުވަތަ ނޫންކަން އަދި ރަސްމީ ސިފައެއްގައި ނިންމާފައި ނުވާ ކަމަށެވެ. ނަމަވެސް ޕާޓީ އުފެއްދުމަށްފަހު، ބައްދަލުވުމެއް ބާއްވައި، އެޕާޓީ އޮންނާނީ ސަރުކާރާ އިދިިކޮޅަށްތޯ ނުވަތަ ނޫންތޯ ނިންމަވާނެ ކަމަށެވެ.\n"މިވަގުތު އަޅުގަނޑުމެންނާ ސަރުކާރަކާ އެއްވެސް މައްސަލައެއް ނެތް. އަޅުގަނޑުމެން މިވަގުތު މިތިބީ، އަޅުގަނޑުމެންނަކީވެސް ހަމަ ކޯލިޝަންގައި އަޅުގަނޑުމެންގެ މަސައްކަތުން މި ސަރުކާރު މި ގެނައީ. އެހެންވީމަ، އަޅުގަނޑުމެން މައްޗަށްވެސް އެބަ ލާޒިމުވޭ ސަރުކާރާއެކު ތިބެން." ނާޒިމް ވިދާޅުވިއެވެ.\nނާޒިމް ވިދާޅުވީ ރައްޔިތުންގެ މަޖިލީހުގައިވެސް ސަރުކާރުން ކުރާ ރަނގަޅު ކަންކަމަށް އެމްއެންޕީއިން ތާއީދު ކުރާނެ ކަމަށެވެ.\n"އަޅުގަނޑުމެންނަކީ އަދިވެސް ހަމަ، އިންޑިވިޖުއަލީ ކޯލިޝަނެއްގައި ތިބި ބައެއް. އެހެންނަމަވެސް ރަސްމީކޮށް ނިންމޭނީ، ޕާޓީ ފޯމްވެ، ކައުންސިލް މެމްބަރުންގެ މެދުގައި ބައްދަލުވުމެއް ބާއްވައިގެން." ނާޒިމް ވިދާޅުވިއެވެ.\nނާޒިމްގެ ވާހަކައިގައި ސަރުކާރަށް ނުސީދާ ގޮތެއްގައި ފާޑުވިދާޅުވިއެވެ. އަދި އެމްއެންޕީއަކީ ގައުމީ ފިކުރުގެ ޕާޓީ ކަމަށާއި، ރާއްޖެ އޮތް ހާލަތު ރަނގަޅު ކުރާނެ ޕާޓީ ކަމަށްވެސް ވިދާޅުވިއެވެ.\nޖޭއެސްސީން އުޅެނީ އޯޑިއޯގެ ޙަޤީޤަތް އޮޅުވާލަން: އިދިކޮޅު ކޯލިޝަން02 weeks ago\nފަނޑިޔާރުގެ އޯޑިއޯ މައްސަލަ: ޖަރީމާގެ މައިގަނޑު ތަބަކީ ޖޭއެސްސީ- ޑރ.ޖަމީލް02 weeks ago


ލައިލާގެ ކުރީގެ ބޮޑީގާޑަށް އަނބުރާ ވަޒީފާ ދޭން ހުކުމްކޮށްފި – Dhen.mv\nލައިލާގެ ކުރީގެ ބޮޑީގާޑަށް އަނބުރާ ވަޒީފާ ދޭން ހުކުމްކޮށްފި\nJanuary 15, 2020 - 1:23 pm\nކުރީގެ ރައީސް އަދި މިހާރު ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދުގެ އަނބިކަނބަލުން ލައިލާ އަލީގެ ބޮޑީގާޑުކަން މީގެ ކުރިން ކުރެއްވި ސ. ފޭދޫ، އާސްތާނާ އަހުމަދު ފައްތާހުއަށް ސިފައިންގެއިން އަނބުރާ ވަޒީފާ ދިނުމަށް ސިވިލް ކޯޓުން ހުކުމްކޮށްފި އެވެ.\nކުރީގެ ރައީސް އަބުދުﷲ ޔާމީން އަބުދުލް ގައްޔޫމުގެ ސަރުކާރު ވައްޓާލަން މަސައްކަތްތަކެއް ކުރިކަމުގެ ތުހުމަތުގައި 2016 ވަނަ އަހަރު ތަހުގީގަށް ހައްޔަރު ކުރި ސިފައިންގެ މީހުންގެ ތެރޭގައި، އޭރު އެމްއެންޑީއެފްގެ ކޯޕްރަލްގެ މަގާމުގައި ހުރި ފައްތާހު ހިމެނެއެވެ. ނަމަވެސް ތަހުގީގަށްފަހު ސިފައިންގެ ވަޒީފާއިން ވަކިކޮށް ފައްތާހު ވަނީ ދޫކޮށްލައިފައެވެ.\nމިކަމާ ގުޅިގެން ފައްތާހު ކޯޓަށް މައްސަލަ ހުށަހެޅީ ހުރިހާ އިނާޔަތްތަކާއެކު ދެ އަހަރު ދުވަހުގެ މުސާރަ ހޯދުމަށާއި، އެމްއެންޑީއެފްގައި އޭރު އަދާކުރަމުންދިޔަ ވަޒީފާ އަލުން ހޯދުމަށެވެ.\nމި މައްސަލާގައި ސިވިލް ކޯޓުގެ ގާޒީ އަލީ އަބްދުﷲ މިއަދު ހުކުމް ކުރެއްވީ ފައްތާހުއަށް 18 އޮގަސްޓް 2016 އިން ފެށިގެން އެއް އަހަރު ދުވަހުގެ މުއްދަތަށް މުސާރަ އާއި އިނާޔަތުގެ ގޮތުގައި ލިބެން ޖެހޭ 183،720 ރުފިޔާ އެއް މަސް ދުވަހުގެ ތެރޭގައި އަނބުރާ ދެއްކުމަށެވެ. އަދި ފައްތާހު ވަޒީފާއިން ވަކި ކުރި އިރު، އަދާ ކުރަމުން ދިޔަ ކޯޕްރަލްގެ ވަޒީފާ އަނބުރާ 15 ދުވަހުގެ ތެރޭގައި އިއާދަކުރުމަށް ހުކުމުގައި އަންގާފައިވެ އެވެ.\nއެގޮތަށް ހުކުމް ކުރީ ދައުލަތުން ފައްތާހުއަށް އެއް އަހަރު ދުވަހުގެ މުސާރައާއި އިނާޔަތްދީ ވަޒީފާ އިއާދަ ކުރުމަށް ޝަރީއަތުގައި އެއްބަސްވެފައިވާތީ އެވެ.\nއެކެއް ފެބްރުއަރީގެ އަމުރުގެ ދަށުން ފައްތާހު އާއި އޭނާއާ އެކު ކުރިން ސިފައިންގެ އެސްޕީޖީގައި އުޅުނު އަހުމަދު ޝާނީޒް އާއި ސިމާދު އަހުމަދުވެސް އެ ދުވަސްވަރު ހައްޔަރު ކުރި އެވެ. އެ ދެ މީހުންވެސް އެ ފަހުން ވަޒީފާއިން ވަކި ކުރި އެވެ. އެކަމަކު އެ ދެ މީހުންނަށްވެސް ވަޒީފާ އަނބުރާ ދީ މުސާރައާއި އެލަވަންސް ދިނުމަށް މީގެ ކުރިން ސިވިލް ކޯޓުން ވަނީ ހުކުމްކޮށްފަ އެވެ.\nއިސްލާހާއެކު ވެސް އެއާ ޓްރެފިކް ކޮންޓްރޯލް ބޭރު މީހުންނަށްނުދޭނެ


Ihumaaluvumuge sababun haalu serious! Aailaa in ehee akah beynunvefai\n29 ސެޕްޓެމްބަރ 20194ކޮމެންޓް\nއިހުމާލުވުމުގެ ސަބަބުން ހާލު ސީރިއަސް! އާއިލާއިން އެހީއަކަށް ބޭނުންވެފައި\nމީގެ ދެ އަހަރު ކުރިން ޖެހުނު ސްޓްރޯކް އަކާއި އެކު ހިނގާ ބިނގާވެ އުޅެން ދަތިވިއެވެ. ޑޮކްޓަރަށް ދެއްކުމަށް ފަހު ފަރުވާ ކުރަން ފެށި ނަމަވެސް ޖެހިގެން އައި އަހަރު ޖެހުނު ސްޓްރޯކް އާ އެކު ހާލަތު އިތުރަށް ގޯސްވީ އެވެ. އެއްވެސް ވަރަކަށް ނުހިނގި އެނދުމަތި ވިއެވެ. ދެވަނަ ފަހަރަށްވެސް އައިޖީއެމްއެޗް އިން ފަރުވާ ދިނުމަށްފަހު ގެޔަށް ފޮނުވާލީއެވެ. ބައްޔަށް އެއްވެސް ލުޔެއް ނުލިބި އެކި ފަހަރު މަތިން ޑޮކްޓަރަށް ދެއްކި ނަމަވެސް މާ ބޮޑު ފަރުވާއެއް ނުދީ ހާލަތު ރަނގަޅު ކަމަށް ބުނެ ގެޔަށް ފޮނުވާލައެވެ. މިއީ މާލެ އަށް އުފަން އުމުރުން 56 އަހަރުގެ މަރިޔަމް ރަޝީދާގެ ވާހަކައެވެ.\nއެކަށީގެން ވާ ފަރުވާއެއް ނުލިބި ނުވަ މަސްދުވަސް އެނދުމަތީގައި އޮވެ ހާލަތު ކުރިއަށްވުރެ ބޮޑަށް ގޯސްވީއެވެ. އެއްވެސް ހަރަކާތެއް ނުކުރެވި ވާހަކަވެސް ނުދެއްކޭ ހިސާބަށެވެ. ގިނަ ދުވަހު ތަންމަތީގައި އޮންނަން ޖެހުމުން ބުރަކަށީގައި ވަނީ ފާރުގަނޑެއްވެސް ހެދިފައެވެ. ރަޝީދާގެ ހާލަތު އިތުރަށް ގޯސްވާން ފެށުމުން އައިޖީއެމްއެޗް އަށް ގެންދިޔައެވެ. ނަމަވެސް އާއިލާ އިން ބުނީ އައިޖީއެމްއެޗް އިން އޭނާ އަށް އެކަށީގެންވާ ވަރަށް ފަރުވާ ނުދިން ކަމަށެވެ.\n"އައިޖީއެމްއެޗްގައި އޮއްވާ މަންމަ ވަރަށް އަވަސް އަވަހަށް ނޭވާލާން ފެށި. ލޮލެއްވެސް ނުހުޅުވޭ. އެތާ ތިބި ނަރަުހުން ކައިރީ ބުނުމުން އެމީހުން ބުނީ އެއީ މާ ބޮޑަށް ބަލިވީމަ ވާގޮތޭ. އޮކްސިޖަންވެސް ގުޅާ ނުލާ އޮތީ" ރަޝީދާގެ ދަރިފުޅު މުހައްމަދު ފަޒީލް ސީއެންއެމްއަށް ކިޔައިދިނެވެ.\nއައިޖީއެމްއެޗް އިން އެދެވޭ ފަރުވާ އެއް ނުލިބުމުން އަދި މަންމަގެ ފުރާނައަށް ނުރައްކާ ވެފައި ވާތީ އާއިލާއިން އޭނާ ޓްރީޓޮޕް ހޮސްޕިޓަލަށް ބަދަލުކުރިއެވެ.\nޓްރީޓޮޕް އަށް ގެންދިޔުމުން ޑޮކްޓަރުން ރަޝީދާގެ ހާލަތު ބެލުމަށްފަހު ހާލަތު ވަރަށް ސީރިއަސް ކަމަށް ބުންޏެވެ. ވަގުތުން ވެންޓިލޭޓަރަށް ލުމަށްފަހު އަވަސް ފަރުވާ ދޭން ފެށި އެވެ. އަދި ބުރަކަށީގައި ހެދިފައިވާ ފާރުގަނޑަށް އެއްވެސް ފަރުވާ އެއް ދީފައިވާ ނުވާ ކަމަށައި އިތުރަށް އެހެން ފާރުގަނޑެއް ވެސް ހެދިފައިވާ ކަމަށް ޑޮކްޓަރުން ބުންޏެވެ. އަދި ފާރުގަނޑު ވަނީ ހަ ވަނަ ސްޓޭޖްގައި ކަމަށާއި ބުރަކަށީގެ ކަށިގަނޑު ފެންނަން ހުރި ކަމަށްވެސް ޑޮކްޓަރުން ބުންޏެވެ.\n"ޑޮކްޓަރުން ބުނީ ކިރިޔާ އޭ ތި ގެންދެވުނީ. ހާލަތު ވަރަށް ކްރިޓިކަލް އޭ. މިހާރު އޮތީ ވެންޓިލޭޓަރުގައި" ފަޒީލް ބުންޏެވެ.\nފަޒީލް ބުނީ ލޭގައި ވަނީ ހަށިގަނޑަށް ނުރައްކާ ވާ ވަރަށް ޖަރާސީމް އުފެދިފައިވާ ކަމަށާއި އެކަމަށް އައިޖީއެމްއެޗް އިން އެއްވެސް ބޭހެއް ވެސް ދީފައި ނުވާ ކަމަށެވެ.\nރަޝީދާ އަށް ފަރުވާ ހޯދުމަށް އާސަންދަ ލިބިފައިނުވާތީ އަދި ޓްރީޓޮޕް ހޮސްޕިޓަލުން ފަރުވާ ހޯދާނަމަ އެތައް ފައިސާއެއް ހަރަދުވާނެތީ އާއިލާ އިން މާލީ އެހީތެރިކަން ބޭނުންވެއެވެ. ރަޝީދާގެ ހާލަތު ރަނގަޅު ވާނެ ކަމަށް އެދި ހެޔޮދުއާ ކުރުމަށްވެސް އާއިލާއިން އެދެއެވެ.\nއެކައުންޓް ނަމްބަރު: 7713451561101- މުހައްމަދު ފަޒީލް (ރަޝީދާގެ ދަރިއެއް)\nނަމްބަރު: 9467777 މުހައްމަދު ފަޒީލް\nއެހީ އައިޖީއެމްއެޗް ސިއްހަތު\nސަރުކާރޭކިޔާކައް ސަރުކާރުގަހުރި ހުރިހާ ފައިސާއެއް ކާހުސްކޮއްފި މިއީއަމިއްލަޒީބު ބޮޑޮކުރާ ސަރުކާރު މިސަރުކާރަކުން މިގައުމަކަށް ރަޣ\nއަދިވެސް ސަލާން ޖެހުން ނުހުއްޓޭތަ؟ ސަރުކާރުތަކުން މިކަން ހުއްޓުވަން ވެއްޖެ. މިއީ ފަޤީރުން ތިބި ތަނެއްނޫން. ފިތުރު ޒާކާތް ޙައްގުވަނީ ވެސް މާލެއިން އެންމެ 1700 މީހުންނަށް. ބޮލަކަށް -/2000ރ އަށް ވުރެން ގިނައިން ޖެހުނު. ރައްޔިތުމީހާ ޓެކްސް ފައިސާ ދައްކާ. އެކިކަހަލަ ފަންޑްތައް ސަރުކާރުގަ އެބަހުރި. ލާރިގިނަވެގެން އެއިން ކުރާނެކަމެއް ނޭނގިގެން މިނިސްޓަރުން ހެސްކިޔާފަ ބޭރު ގައުމުތަކުގަ ފިލްމު ކުޅޭމީހުންނާއެކު އާޝޯހު ވެފަ. ނުވަތަ އެމީހެއްގެ ވިޝް ލިސްޓްގަ ނުވެހުރިކަންތައްތައް ކުރަން. މިފަދަ ހާލަތުގައި ތިބޭ މީހުންނަށް އެހީތެރިވުން ކީއްވާނީ. ރައްޔިތުމީހާ އަނެކާ ކައިރިއަށް ދާން ނުޖެހޭ ގޮތަށް.\nއަވަސް ޝިފާޔަކަށް އެދެން...އެކަމަކު ގޭގައި ދަރިންގެ ބެލުމުގެ ދަށުގައިއޮވެ ތިފަދަ ބޮޑު ފާރުގަނޑެއް އުފެދުނީ ކިހާވަރަކަށް އަޅާލެވޭތީބާ؟ މަންމަ އަބަދު އެއްގޮތަކަށް ބާއްވާފަ އޮތީމަނު؟


އެންމެ ކުރު ޢިއްދައެއްގައި އިންނެވި ޞަޙާބިއްޔަތަކީ ކޮބައިކަން އެނގޭތަ؟ – Ilm\nއެންމެ ކުރު ޢިއްދައެއްގައި އިންނެވި ޞަޙާބިއްޔަތަކީ ކޮބައިކަން އެނގޭތަ؟\nއެންމެ ކުރު ޢިއްދައެއްގައި އިންނެވި ޞަޙާބިއްޔަތަކީ أم كلثوم بنت عقبة رضي الله عنها އެވެ.\nއެކަމަނާ ހިޖުރައަށް ވަޑައިގެންނެވީ ޞުލްޙުލް ޙުދައިބިއްޔާއަށްފަހުގައެވެ.\nމިދެންނެވުނު ޞުލްހައިގެ އެއްބަސް ވުމުގެ ޝަރުޠު ތަކުގެ ތެރެއިން ޝަރުޠެއްގައި ވެއެވެ.” މައްކާގެ އަހުލުވެރީން ގެތެރެއިން މީހަކު އިސްލާމްދީން ޤަބޫލު ކޮށް މަދީނާއަށް ހިޖުރަކުރި ކަމުގައި ވިޔަސް އެމީހަކު އަބުރާ މައްކާއަށް ފޮނުއްވަން ވާނެއެވެ. މަދީނާގެ އަހުލު ވެރީންގެތެރެއިން މީހަކު ނުވަތަ ހިޖުރަ ކޮށްފައިވާ މައްކާގެ އަހުލުވެރީންގެ ތެރެއިން މީހަކު މުރުތައްދުވެ މައްކާއަށް އެބުރި އައި ކަމުގައި ވިޔަސް އެމީހަކު އަނބުރާ މަދީނާއަށް ނުފޮނުއްވުން ވެސް ހިމެނެއެވެ.\nއެހެންކަމުން އެކަމަނާ ހިޖުރަކުރެއްވުމުން މައްކާއަށް އެނބުރި ދިޔުމަށް ރަސޫލާ صلى الله عليه وسلم އެ ކަމަނާއަށް އެންގެވިއެވެ.\n” އަންހެނުންނަކީ އެހެންމީހުންގެ އެހީތެރިކަން ބޮޑަށް ބޭނުންވާ ބަޔަކަށް ވާއިރުވެސް، ތިމަންކަމަނާ މުޝްރިކުންގެ ގާތަށް ފޮނުވާލައްވަނީތޯއެވެ؟ މައްކާގެ މުޝްރިކުންގެ ފިތުނަތަކާއިމެދު ތިމަންކަމަނާ ބިރުގަންނަމެވެ\nއެ ހިނދު މި އާޔަތް ބާވައިލެއްވުނެވެ.\nيَا أَيُّهَا الَّذِينَ آمَنُوا إِذَا جَاءَكُمُ الْمُؤْمِنَاتُ مُهَاجِرَاتٍ فَامْتَحِنُوهُنَّ ۖ اللَّهُ أَعْلَمُ بِإِيمَانِهِنَّ ۖ فَإِنْ عَلِمْتُمُوهُنَّ مُؤْمِنَاتٍ فَلَا تَرْجِعُوهُنَّ إِلَى الْكُفَّارِ ۖ لَا هُنَّ حِلٌّ لَّهُمْ وَلَا هُمْ يَحِلُّونَ لَهُنَّ ۖ وَآتُوهُم مَّا أَنفَقُوا ۚ وَلَا جُنَاحَ عَلَيْكُمْ أَن تَنكِحُوهُنَّ إِذَا آتَيْتُمُوهُنَّ أُجُورَهُنَّ ۚ وَلَا تُمْسِكُوا بِعِصَمِ الْكَوَافِرِ وَاسْأَلُوا مَا أَنفَقْتُمْ وَلْيَسْأَلُوا مَا أَنفَقُوا ۚ ذَٰلِكُمْ حُكْمُ اللَّهِ ۖ يَحْكُمُ بَيْنَكُمْ ۚ وَاللَّهُ عَلِيمٌ حَكِيمٌ (10)\nއޭإيمان ވެއްޖެ މީސްތަކުންނޭވެ! ތިޔަބައިމީހުންގެ ގާތަށް مؤمن އަންހެނުން هجرة ކޮށްފައި އަންނަހިނދު، ފަހެ، ތިޔަބައިމީހުން އެކަނބަލުން امتحان ކުރާށެވެ! އެކަނބަލުންގެ إيمان ކަން ހުރިގޮތް اللَّه ދެނެވޮޑިގަތުން ބޮޑެވެ. ފަހެ، އެކަނބަލުންނީ، (حقيقة ގައި) مؤمن ންކަން ތިޔަބައިމީހުންނަށް އެނގިއްޖެނަމަ، ފަހެ، كافر ންގެގާތަށް ތިޔަބައިމީހުން އެކަނބަލުން އަނބުރައި ނުފޮނުވާހުށިކަމެވެ! އެކަނބަލުން އެއުރެންނަށް حلال ވެގެނެއް ނުވެތެވެ. އަދި އެއުރެންވެސް އެކަނބަލުންނަކަށް حلال ވެގެނެއް ނުމެވޭމެއެވެ. އަދި އެއުރެން (ކާވެނީގެ ރަނުގެ ގޮތުގައި) ހޭދަކޮށްފައިވާ އެއްޗެއް ތިޔަބައިމީހުން އެއުރެންނަށް ދޭހުށިކަމެވެ! އަދި އެކަނބަލުންގެ ކާވެނީގެ ރަން އެކަނބަލުންނަށް ތިޔަބައިމީހުންދޭނަމަ، ތިޔަބައިމީހުން އެކަނބަލުންނާ ކާވެނި ކުރުމުގައި، ތިޔަބައިމީހުންގެ މައްޗަކަށް ކުށެއް ނެތެވެ. އަދި ތިޔަބައިމީހުން، كافر އަންހެނުން އަނބިންގެ ގޮތުގައި ނުބައިތިއްބާށެވެ! އަދި ތިޔަބައިމީހުން (އެކަނބަލުންނަށް) ރަނުގެ ގޮތުގައިދިން އެއްޗެއް އަތުލުމަށް ތިޔަބައިމީހުން سؤال ކުރާށެވެ! އަދި އެ كافر ން ހޭދަކުރި އެއްޗެއް އަތުލުމަށް އެއުރެންވެސް سؤال ކުރާހުށިކަމެވެ! އެއީ اللَّه ގެ حكم ފުޅެވެ. އެކަލާނގެ ތިޔަބައިމީހުންގެ މެދުގައި ނިޔާކުރައްވަތެވެ. اللَّه އީ، މޮޅަށް ދެނެވޮޑިގެންވާ، حكيم ވަންތަ ރަސްކަލާނގެއެވެ.\nމި އާޔަތް ބާއްވައިލެއްވުމާއެކު އިސްލާމްވެގެން މަދީނާއަށް އަންނަ މުސްލިމުން އަނބުރާ މައްކާއަށް ފޮނުވަންޖެހޭ ގޮތަށް އޮތް ބަންދު އުވިގެންދިޔައެވެ.\nއުއްމު ކުލްޘޫމްވެސް މަދީނާގައި މަޑުކުރެއްވިއެވެ.\nއުއްމު ކުލްޘޫމް ހަތަރު ޞަޙާބީންނާއި ކައިވެނި ބައްލަވައިގެންނެވިއެވެ. އެންމެ ފުރަތަމަ ކައިވެނި ބައްލަވައިގެންނެވީ ޒައިދު ބިން ޙާރިޘާ އާއި އެވެ. މުއުތާ ހަނގުރާމައިގައި އެކަލޭގެފާނު ޝަހީދުވުމުން ދެން ކައިވެނި ބައްލަވައިގަތީ ޒުބައިރު ބިން އަލް ޢައްވާމް އާއި އެވެ. ޒުބައިރުގެ ފާނަކީ އަބުއި މިޒާޖެއްގެ ބޭކަލެކެވެ. އެފަދަ އަބުއި ދިރިއުޅުމަކަށް އުއްމު ކުލްޘޫމް ހޭނިވަޑައިގެންފައެއް ނެތެވެ. މިޒާޖުގެ މިފަދަ ތަފާތުވުން ތަކާއި ހެދި މިކައިވެނީގައި އަބަދުވެސް މައްސަލަ ޖެހެމުން ދިޔައެވެ. އުއްމު ކުލްޘޫމް ޒުބައިރުގެފާނު ދެކެ އެއްވެސް ވަރަކަށް ލޯބިފުޅެއް ނުވެއެވެ. އެކަމަނާ އަބަދުވެސް ދިޔައީ ވަރިކޮށް ދެއްވުމަށް އެދެމުންނެވެ. އެހެން ނަމަވެސް ޒުބައިރުގެފާނު އިންކާރު ކުރައްވަމުން ގެންދެވިއެވެ. ކަން މިހެން ވަމުން ދަނިކޮށް ޒުބައިރުގެފާނުގެ ދަރިކަލަކަށް އުއްމު ކުލްޘޫމް އާލާސްވެ އިންނަވާ ވިހާދުވަސް ގާތް ވެއްޖެއެވެ.\nޒުބައިރުގެފާނާއި އުއްމު ކުލްޘޫމްގެ ކައިވެނި ފުޅަށް ލިބިވަޑައިގަތީ ޒައިނަބެވެ. ޒައިނަބު ވިހަން އޮތް ދުވަހުވެސް ދެމަފިރިންގެ ދެމެދުގައި ޒުވާބާއި އަރައިރުންވުން ވަރަށް ބޮޑަށް ހިނގިއެވެ. ޒުވާބުގެ ކަނިތައް ބޮޑުވެ އެންމެފަހުން ޒުބައިރުގެ ފާނު އުއްމު ކުލްޘޫމް ވަރި ކުރެއްވިއެވެ. ވަރިކުރެއްވިތާ އިރުކޮޅެއްނުވެ އުއްމު ކުލްޘޫމް ވިއްސެވިއެވެ.\nﷲ ތަޢާލާ ވަނީ ވަރިކުރެވޭ އަންހެނުން ޢިއްދާގައި އިނުން ވާޖިބު ކުރައްވާފައެވެ. އެކަލާނގެ ވަޙީ ކުރެއްވިއެވެ.\n﴿ وَالْمُطَلَّقَاتُ يَتَرَبَّصْنَ بِأَنفُسِهِنَّ ثَلاَثَةَ قُرُوَءٍ﴾\nމާނައީ “އަދި ވަރިކުރެވިފައިވާ އަންހެނުން އެކަނބަލުންގެ ނަފުސުތަކަށްޓަކައި ތިން ޤުރުއު އިންތިޒާރުކުރާ ހުށިކަމެވެ”\nއެހެން ނަމަވެސް އުއްމު ކުލްޘޫމް ވިހެއުމާއި ގުޅިގެން ތިން ޤުރުއު މަޑުކުރާކަށް ނުޖެހުނެވެ.\nﷲ ވަޙީކުރައްވާފައިވެ އެވެ. ﴿ وَأُولَاتُ الْأَحْمَالِ أَجَلُهُنَّ أَنْ يَضَعْنَ حَمْلَهُنَّ﴾ “އަދި މާބަނޑު އަންހެނުންގެ ޢިއްދަ އަކީ އެކަނބަލުންގެ ބަނޑުގައިވާ ދަރި ވިހެއުމެވެ.”\nދެން އެކަމަނާ ކައިވެނީގެ ގޮށްޖެއްސެވީ ޢަބްދުއްރަޙްމާން ބިން އައުފާއިއެކީގައެވެ. މި ކައިވެންޏަކީ ވަރަށް އުފާވެރި ކައިވެންޏެކެވެ.\nޢަބްދުއްރަޙްމާން ބިން އައުފު އަވަހާރަވުމުން ދެން އެކަމަނާ ކައިވެނި ބައްލަވައިގަތީ ޢަމްރޫ ބުނު العاص އެވެ.\nމި ކައިވެންޏަށް އަހަރެއް ވީތަނާ އެކަމަނާ އަވަހާރަވެއްޖެއެވެ.\nކަށްވަޅުގައި ޢަޛާބުލިބޭނެ ފާފަތަކުން ދުރުހެލިވަމާތޯ؟\nކުއްޖަކު ވިހެއުމަށްފަހު ހަތްދުވަސް ގުނާ ގޮތް\nޝައިތާނީ އެދުންވެރިކަމާއި ޝަހުވަތްތަކުން މިންޖުވާނީ ކިހިނެތް؟\nކަލަކު ވޮޑިގެންވާނަމަ ދުނިޔޭގައި މީސްތަކުންނަށް ނުބައި ކަންކަން ކުރިމަތިވަނީ ކީއްވެގެން ހެއްޔެވެ؟\nކޮންމެ މުސްލިމަކީވެސް އެކްޓިވިސްޓެކެވެ.


Covid Vaccine nujahaanama, Hajj ge alhukamugai baiverieh nuveveyne: Saudi\nކޮވިޑް ވެކްސިން ނުޖަހާނަމަ، ހައްޖުގެ އަޅުކަމުގައި ބައިވެރިނުވެވޭނެ!\n03 މާރޗް 2021 - 10:48:47\nމިއަހަރުގެ ހައްޖުގެ އަޅުކަމުގައި ބައިވެރިވެވޭނީ ކޮވިޑް-19 އިން ރައްކާތެރިވުމަށް ވެކްސިން ޖަހާފައިވާ މީހުންނަށް އެކަނި ކަމަށް ސައުދީ އަރަބިއްޔާ އިން ބުނެފި އެވެ.\nމީޑިއާތަކަށް ސައުދީގެ ހެލްތު މިނިސްޓަރު ތައުފީގް އަލް ރަބިއާ ވިދާޅުވާ ގޮތުގައި ހައްޖުގެ އަޅުކަމުގައި ބައިވެރިވުމަށް މައްކާއަށް އެތެރެވާ ކޮންމެ މީހަކީ ވެސް ކޮވިޑް ވެކްސިން ޖަހާފައިވާ މީހަކަށް ވާންޖެހެ އެވެ. އަދި ވެކްސިން ޖެހިކަން އަންގައިދޭ ލިޔުމެއް އެމީހުންގެ އަތުގައި އޮންނަން ޖެހޭނެ އެވެ.\nމިއަހަރުގެ ހައްޖު ދުވަހަކީ ޖުލައި 17 ވަނަ ދުވަހެވެ.ރައްކާތެރިކަމުގެ ފިޔަވަޅުތަކާއެކު ހަރަމްފުޅުގައި ހައްޖުގެ އަޅުކަން މިފަހަރު ވެސް ކުރިއަށްދާނެ އެވެ.\nކޮވިޑާއި ގުޅިގެން މިދިޔަ އަހަރުގެ ހައްޖުގެ އަަޅުކަން ވެސް އެހެން އަހަރުތަކުގައި ކުރިއަށް ގެންދާ ގޮތަށް ކުރިއަކަށް ނުގެންދެވުނެވެ. ކުރިން ދެ މިލިއަނެއްހާ މީހުން އެ މާތް ބިމަށް ހައްޖުގެ އަޅުކަމަށް ޖަމާވި ނަމަވެސް މިދިޔަ ފަހަރު އެ ފުރުސަތު ދިނީ މަދު ބަޔަކަށެވެ. އަދި މިފަހަރު ވެސް ކޮވިޑްގެ ކަންކަން ހަމައަކަށް އެޅިފައި ނުވާތީ ހައްޖުގެ އަޅުކަން ކުރިއަށްދާނީ ރައްކާތެރިކަމުގެ ފިޔަވަޅުތަކާއެކު އެވެ.\nވަރުގަދަ ފިޔަވަޅުތަކަކާއެކު ހައްޖުގެ އަޅުކަން މިދިޔަ ފަހަރު ކުރިއަށް ގެންދިއުމުގެ ނަތީޖާއަކީ އެ އަޅުކަމުގައި ބައިވެރިވި އެއްްވެސް ހައްޖާޖީއަކަށް ކޮވިޑް ޖެހިފައި ނުވުމެވެ.\nހަތް މަސް ދުވަހުގެ މެދުކެނޑުމަކަށް ފަހު އުމްރާގެ އަޅުކަން ވެސް ފަށާފައި ވަނީ މިދިޔަ ނޮވެމްބަރު މަހުގެ ތެރޭގަ އެވެ. އެގޮތުން އުމްރާވެރިންގެ އަދަދުތައް އިތުރުކުރަމުންދަނީ ކޮވިޑުގެ ހާލަތަށް ބެލުމަށް ފަހެވެ.\nސައުދީން މިހާތަނަށް ،378،000 އަށް ވުރެ ގިނަ މީހުންނަށް ކޮވިޑް ޖެހިފައިވާއިރު ބަލީގައި 6500 މީހަކު މަރުވެފައިވެ އެވެ.


ޝުކުރު އަދާކުރުމާއި އެހެންމީހުން ކޮށްދޭ ކަންކަން ބަލައިގަތުން، ދިވެހިން ދަސްކުރަންވެއްޖެ ހުނަރެއް! – Dhen.mv\nޝުކުރު އަދާކުރުމާއި އެހެންމީހުން ކޮށްދޭ ކަންކަން ބަލައިގަތުން، ދިވެހިން ދަސްކުރަންވެއްޖެ ހުނަރެއް!\nކައުޘަރު އަޙްމަދު ލަޠީފް (ދުންމާރި) January 3, 2021 - 9:44 pm\nކީރިތި ޤުރުއާނުގައި މުއުމިނުން ސިފަކުރައްވާފައި ވަނީ ނިޢުމަތްތަކަށް ޝުކުރުކުރާ ބައެއްގެ ގޮތުގައެވެ. އެހެނީ ލިބިފައިވާ ނިޢުމަތްތަކަށް ޝުކުރުކުރުމަކީ އިންސާނާގެ ދުނިޔަވީ ޙަޔާތުގެ ވަރަށް ގިނަ މުހުތާދުތައް ފުއްދުމުގައި ފަސޭހަތަކެއް ލިބިގެންދާ އަދި އެހެން މީހުންގެ ލޯތްބާއި ގަދަރާއި އިހުތިރާމް ލިއްބައިދޭ ކަމެކެވެ.\nޝުކުރު އަދާ ކުރުމަކީ ނުވަތަ ކޮށްދޭ ކަންކަން ބަލައިގަތުމަކީ ޚިދުމަތްދޭ ފަރާތާއި ޚިދުމަތް ލިބިގަންނަ ފަރާތާ ދެމެދު ވަރަށް ބޮޑު އިތުބާރެއް އުފައްދާ ކަމެކެވެ. އިހުތިރާމާއި ލޯބި އުފައްދާ ކަމެކެވެ. ގާތްކަމެއް އުފެދޭ ކަމެކެވެ. ލޯބި އިތުރުކޮށްދޭ ކަމެކެވެ. ޓިޕްސް ދީގެން ނުލިބޭ ހިތްހަމަޖެހުން، ޝުކުރު އަދާ ކޮށްގެން ލިބެއެވެ. އެއީ ޚާލިޞް ހިތްހަމަޖެހުމެވެ.\nއަޅުގަނޑުމެންގެ ނާޒުކު ދިވެހި މުޖުތަމަޢަށް ނަޒަރު ހިންގާލާއިރު، ޚިދުމަތްދޭ ވަރަށް ގިނަތަންތަނުގައި ގިނައީ ބިދޭސީންނެވެ. ޑަކުޓަރުންނާއި ނަރުހުންނެވެ. މުދައްރިސުންނާއި ވެރިންނެވެ. ވެއިޓަރުންނާއި ކައްކާއިންނެވެ. ޑްރައިވަރުންނާއި އެހީތެރިންނެވެ. މިހެންގޮސް ނަން ހުސްކޮށެވެ. ކޮންމެއަކަސް އަޅުގަނޑުމެން ދިވެހިންގެ ދުވަހީ މުހުތާދުތައް ފުއްދުމުގައި ޚާއްޞަކޮށް ބިދޭސީންގެ އެހީތެރިކަމަށް އެދެން މިވަނީ މަޖުބޫރުވެފައެވެ.\nކަން މިހެން އޮތްއިރު، މިފަދަ ޚިދުމަތްތައް ދޭ ފަރާތްތަކަށް ޝުކުރު އަދާކުރުމަކީ ވަރަށް މަދުން ނޫނީ ފެންނަ މަންޒަރެއް ނޫނެވެ. ވަކިން ޚާއްޞަކޮށް ޚިދުމަތެއް ލިބިގަތުމަށް ފަހު ޝުކުރިއްޔާ އޭ ނުވަތަ އެނޫން ވެސް ބަހަކުން ޝުކުރުގެ ބަހެއް ބުނެލުމަކީ ގިނަ ދިވެހިންނާ ބީރައްޓެހި ރީތި ސިފައެކެވެ. ކަމުގެ ޙަގީގަތް އެއްގޮތަކަށް ވެސް ނޭނގެއެވެ. ތަޢުލީމީ އޮޅިތަކުން ދަސްކޮށްދެވިފައި ނުހުންނަނީ ކަން ނޭނގެއެވެ. ނޫނީ މަައިންބަފައިންގެ ފަރާތުން އެ ރީތި މަންޒަރު ނުފެންނަނީ ކަމަށް ވެސް ވެދާނެއެވެ.\nހޮޓާތަކާއި ރެސްޓޯރެންޓުތަކަށް ދާ ވަރަށް ގިނަ ދިވެހިން އެތަންތަނުގައި ޚިދުމަތްދޭން ތިބޭ ވެއިޓަރުންނަށް ގޮވާލުމަށް ނުވަތަ ކަމަކަށް ބޭނުންވީމާ ތުނބުން ފުމޭތަން ފެނެއެވެ. ނުވަތަ ކުޑައިމީސްކޮށް މުޚާޠަބުކޮށް ގޮވާ މަންޒަރު ފެނެއެވެ. އަދި ކިރިޔާ ކަމެއް ވާއިރަށް ނުވަތަ ކަމަކާ ހިތްހަމަނުޖެހޭ އިރަށް ވަރަށް ހުތުރުކޮށް އެފަދަ މީސްމީހުންނާ މުޚާޠަބު ކުރެވޭ ކަމީ އެންމެން ދަންނަ ބޮޑު ސިއްރެކެވެ. ނަމަވެސް އަހަރެމެންނަށް ނޭނގޭ ކަމަކީ އެއީ ވެސް އިންސާނުން ކަމާއި، އެފަދަ ތަންތަނުން ހޯދާ ޚިދުމަތުގެ ފެންވަރު ވަރަށް ގިނަފަހަރަށް ބިނާ ވަނީ ޚިދުމަތް ފޯރުކޮށްދޭން ތިބޭ މީހުންނާމެދު ކަންކުރެވޭ ގޮތެއްގެ މައްޗަށް ކަމެވެ. ކާއެއްޗެއްސަށް ކުޅެއް ޖަހާލިޔަސް ބަޔަކަށް ހަމަ ރޭކާ ވެސް ނުލާނެއެވެ.\nހަސްފަތާލަކަށް ވިއަސް ބޭސްފިހާރައަކަށް ވިއަސް އަދި ކޮންމެ ތަނަކުން ޚިދުމަތެއް ހޯދިކަމުގައި ވީނަމަވެސް، ޚިދުމަތް ދިން ފަރާތަށް ޝުކުރުގެ ބަހެއް ބުނެ ނުލައި އެތަނަކުން ވަކިވެގަތުމަކީ ތަހުޒީބީ މުޖުތަމަޢުތަކުގައި އޮންނަ ކަމެއް ނޫނެވެ. އެންމެ ކުޑަމިނުން ޝުކުރިއްޔާ އޭ ބުނެލަން ވާނެއެވެ. އެއީ ވަރަށް ބޮޑު ހިތްހަމަޖެހުމެއް ލިއްބައިދޭ ކަމެކެވެ. އަމިއްލަ ނަފްސަށް ވެސް މެއެވެ. އަދި އަނެކާއަށް ވެސް މެއެވެ. މިފަދަ ރީތި އާދަތަކުގެ ސަބަބުން އިޖުތިމާޢީ ވަރަށް ގިނަ ބަލިތަކަށް ފަރުވާ ލިއްބައިދެއެވެ. ބައެއް ބަލިބައްޔަށް ޑޮކްޓަރީ ބޭހުން ނުލިބޭ ފަރުވާ، ރީތި އާދަތަކުން ލިއްބައިދެއެވެ.\nދިވެހި މުޖުތަމަޢުގެ އަދުގެ ހާލަތަށް ވިސްނާއިރު، އެކަކު އަނެކަކަށް އެހީތެރިވުމަކީ ފަސޭހަކަމެއް ނޫނެވެ. ވަކިން ޚާއްޞަކޮށް މާލީ ގޮތުން އެހީތެރިވުމަކީ ފަސޭހަކަމެއް ނޫނެވެ. އެހެން ނަމަވެސް އޯގާތެރިކަމާއެކު ބުނެލާ ބަހަކީ ފައިސާއަށްވުރެ މުހިއްމު އެއްޗެކެވެ. ކުނި މޫނު ދެއްކުމުގެ ބަދަލުގައި ހިނިތުންވެ އަނެކާގެ މަސައްކަތް ބަލައިގަތުމަކީ މުޖުތަމަޢުގައި އެކުވެރިކަމާއި ކުލުނު އިތުރުވާނޭ ކަމެކެވެ. ލޯތްބާއި އޯގާތެރިކަން އިތުރުވާނޭ ކަމެކެވެ.\nއިންތިހާބު އަވަސް ކުރަން ގޮވާލާ އިދިކޮޅުން މަގުމައްޗަށް


28 މެއި 2018 - 08:07 12 comments\n"ކީއްވެ ނުބުނަންވީ؟" ލާނެތް ރާގެއްގައި އޭނަ ބުންޏެވެ. "އަހަންނަށް ބައިވަރު ނަންނަން ކިޔާ! މި ބުނަނީ އެންމެ އާންމު ނަން. ފަރުހާދު! ރައްޓެހިން ކިޔާނީ ފަރޫ! އަޒޫ ވެސް އެހެން ކިޔާ! މީޓުކުރަން އަންނަންވީ ތަން ބުނަން ގުޅާލާނަން އިރުކޮޅަކުން އިނގޭ. ތައްޔާރަށް ހުރޭ!"\nފޯނު ބޭއްވިއިރު އަޒްރާގެ ތުންފަތަށް ވެސް ވެރިވެފައިވަނީ ލާނެތް ހިނިތުންވުމެކެވެ. އެހާ އަޑު ރީތި މީހަކު ހުތުރުވާނެޔެކޭ އަޒްރާގެ ހިތެއް ނުބުނެއެވެ. އަނެއްކާ އަޒްރާ ގުޅިއެވެ. އެއް ވާހަކަ ބުނަން އަޒްރާ ހަނދާންނެތުނީއެވެ. ބައްދަލުކުރަން ކޮންމެކޮންމެ ތާކަށް އަޒްރާއަކަށް ނުދެވޭނެއެވެ. ގިނަ މީހުން އެއްވެއުޅޭ ކަހަލަ ތަނަކަށް ހިނގައްޖެ ނަމަ ކޮންމެވެސް މީހަކަށް އަޒްރާ ފާހަގަކުރެވޭނެއެވެ. ވަރަށް ގިނަ ޓީ×ޗަރުންނަކީ ޖިނާގެ އެކުވެރިންނެވެ. އެތައް އިރަކު ރަނގަބީލު ވުމަށް ފަހު އަޑު ކެނޑުނެވެ. ޙަޤީޤަތުގައި އަޒްރާ ގުޅީ ބައްތިފޯނަކަށެވެ. ފޯނު އޮތީ ޖުމްހޫރީ މައިދާނުގައި ހުރި ގަސްތަކެއްގެ ތެރޭގައެވެ. އެ އިން ހިސާބަކު ވެސް މީހަކު ނެތެވެ.\nގުރައިދުއަށް ޖިނާ ދިޔައީ މުދައްރިސަކަށް ވުރެ ބޮޑަށް ނަފުސާނީ ޢިލުމު ލިބިފައިވާ މީހެއްގެ ހައިސިއްޔަތުންނެވެ. ކުރިން ޖިނާ ބޭނުންވީ މާލޭގައި ހުންނާށެވެ. އެހެންނަމަވެސް، ގުރައިދުއަށް އައުމަށް ފަހު ޖިނާއަށް ވިސްނުނީ ޖިނާގެ ބޭނުން އެ ތަނަށް މާ މުހިންމު ކަމުގައެވެ. އެ ތަނުގައި ތިބި، އެހީއަށް ބޭނުންވެފައިވާ މީހުންނާ ވާހަކަދައްކަން ފެށުމުން އެ މީހުންނަށް ޓަކައި ޖިނާގެ ހިތުގައި ހަމްދަރުދީ އުފެދެން ފެށިއެވެ. ލިބޭ ހުސްވަގުތުގައި ގުރައިދޫ އިސްކޫލަށް ވެސް ޖިނާ ދެއެވެ. އިސްކޫލުގެ މުދައްރިސުންނާ ގާތް ގުޅުމެއް ބާއްވައެވެ. ބައެއް ފަހަރު ދަރިވަރުންނަށް އެހީތެރި ވެސް ވެއެވެ. ކިޔަވައިދިނުމަކީ ޖިނާއަށް އަބަދުވެސް ހިތްހަމަޖެހުން ލިބޭ ކަމެކެވެ.\nދުވަސްތަކުގެ ތެރެއިން ދުވަހެކެވެ. ކިލާހެއް ނިންމައިލައިފައި ޖިނާ ނުކުތެވެ. އިސްކޫލު ހިންގުމާ ހަވާލުވެގެން ހުރި ރަމްލާ ހުރީ ޖިނާގެ އިންތިޒާރުގައެވެ. ހިލޭސާބަހަށް ޖިނާ ކޮށްދޭ މަސައްކަތަށް ޝުކުރު އަދާކުރުމަށް ޓަކައެވެ.\n"ޖިނާ މި ރަށަށް ވަޑައިގެންދެއްވިކަން އެއީ އަޅުގަނޑުމެންނަށް ލިބުނު ހާދަ ބޮޑު ނަސީބެކޭ އިނގޭތޯ!" އިހުތިރާމާ އެކުގައި ރަމްލާ ބުންޏެވެ. "ޔަގީނުން ވެސް ދަރިވަރުންނަށް ތީގެ ފައިދާކުރާނެ. ފަށްފަށުން ޝުކުރު."\n"މަރުޙަބާ!" ޖިނާ ބުންޏެވެ. "ދަރިވަރުންގެ ފަރާތުން އަޅުގަނޑަށް ވެސް އެއްޗެހިތަކެއް އެބަ ދަސްވޭ!"\nވާހަކަދައްކަން އިރުކޮޅަކު ހުރެލައިފައި ރަމްލާޔާ ވަކިވުމަށް ފަހު ޖިނާ މިސްރާބުޖެހީ ޖިނާ ހުންނަ މަރުކަޒާ ދިމާއަށެވެ. ބޮޑުމަގަށް ނުކުތް ވަގުތު ފޯނު ރަނގަބީލުވާން ފެށިއެވެ. ޖިނާ ބަލައިލިއިރު ފޯނުގެ ބެޓެރި ދައްކަނީ ބާރަ ޕަސަންޓެވެ. އެ ހިސާބަށް ދިޔުމުން ޖިނާގެ ފޯނު ވަރަށް އަވަހަށް ނިވެއެވެ. އެހެންވިޔަސް ޖިނާ ފޯނު ނެގިއެވެ.\n"ކީކޭ!" ޖިނާ ބުންޏެވެ. "ބެޓެރި ދަނީ އިނގޭ!"\nގުޅީ ނިޝާއެވެ. ނިޝާއަކީ ޖިނާގެ އަންހެނުން އަޒްރާގެ ތިމާގެ ކުއްޖެކެވެ. ޒޫނާގެ ގާތް އެކުވެރިއެއް ވެސް މެއެވެ. ޒޫނާއަށް އެންމެ ފުރަތަމަ ޖިނާ ފެނުނު ދަތުރުގައި ނިޝާ ވެސް ބައިވެރިވިއެވެ. އަދި ޖިނާގެ ސިފައިގައި ފެނުނު ޖިންނިއާއި ޒޫނާއާ ދެމެދު ހިނގި ހުރިހައިކަމެއް އެނގޭ ހަމައެކަނި މީހަކީ ވެސް ނިޝާއެވެ. ޒޫނާއަށް ދިމާވި ހުރިހައި ކަމެއްގައިމެ ނިޝާގެ ޚިޔާލު ހޯދިއެވެ.\n"ޖިނާ ގުޅާފަ އޮތީމަ!" ނިޝާ ބުންޏެވެ.\nނިޝާއާއި ޒޫނާއާ ދެމެދުގައި އޮންނަނީ ކިހާ ގާތް ގުޅުމެއް ކަމެއް ޖިނާއަކަށް ނޭނގެއެވެ. ހަމައެކަނި އެނގެނީ އެއީ ދެ އެކުވެރިންކަމެވެ. އެހެންވެ، މޮޔައިން ބައިތިއްބާ ތަނެއްގެ ތެރެއިން ޒޫނާ ފެނުމުން ޖިނާ ބޭނުންވީ ނިޝާގެ ފަރާތުން މަޢުލޫމާތު ހޯދާށެވެ. އެއީ އެންމެ ރަނގަޅު ގޮތް ނޫންކަން ޖިނާއަށް ވިސްނުނީ ނިޝާއަށް ގުޅި ފަހުންނެވެ. ފަހަކަށް އައިސް އަޒްރާ އަބަދުވެސް ޖިނާއަށް ޝައްކު ކުރާތީއެވެ. ޒޫނާގެ މަޢުލޫމާތު ހޯދަން ނިޝާއަށް ގުޅިކަން އެނގިއްޖެއްޔާ އެއް ހާސް ސުވާލުގެ ޖަވާބު ޖިނާއަށް ދޭން ޖެހޭނެއެވެ. އެހެންވެ ފޯނު ކަނޑައިލީއެވެ.\n"އާނ!" ކުއްލިއަކަށް ހަނދާންވި ކަމަށް ހެދިފައި ޖިނާ ބުންޏެވެ. "އެއީ އޮޅިގެން."\n"ނަސީބެކޭ ގުޅިކަން،" ނިޝާ ބުންޏެވެ. "ވާހަކައެއް ދައްކާލަން ވެސް ވެފަ އޮތީ. އަޒޫ މިހާރު ކިހިނެއްތަ އެ އުޅެނީ؟"\nޖިނާ ހީކުރީ ނިޝާ އެ ދައްކަނީ އަޒްރާގެ ޝައްކުބަލީގެ ވާހަކަ ކަމަށެވެ.\n"ކީކޭ ބުނާނީ ދޯ؟" ޖިނާ ބުންޏެވެ. "ހަމަ ކުއްލިއަކަށް ޖެހުނު ބަލިގަނޑެއް އެއީ."\n"މި ދައްކަނީ އަދި ތި ވާހަކައެއް ވެސް ނޫނޭ،" ނިޝާ އޮޅުންފިލުވައިދިނެވެ. "ރޭ ވެއްޖެއްޔާ އޭނަ މިހާރު ބޭރުގަ އުޅެނީ. ގުޅާލާއިރަށް ބުނާނެ ބޭރުގައޭ މި އުޅެނީ. އެޔެއް ވެސް ނޫން މައްސަލައަކީ. މައްސަލައަކީ އޭނަ އެކަނިމާއެކަނި މާލެތެރޭގަ އެނބުރޭތީ. ދަރުބާރުގެ ކައިރިން ވެސް ފެނިއްޖެ! ބޮޑުދިދަ ކައިރިން ވެސް ފެނިއްޖެ! ރޭގަ ފެނިއްޖެ ވިލިނގިލި ފެރީން ފައިބަނިކޮށް ވެސް. ހަމަ އެކަނިމާއެކަނި."\nއޭރު ޖިނާއަށް ހުރެވުނީ ބޮޑުމަގުގައެވެ. ޖިނާ ވިސްނައިލިއެވެ.\n"ވެދާނެ އަހަރެން ބޭރުގަ އުޅޭތީ އޭނައަށް ވެސް އެހެން އުޅެވިދާނެކަން އަންގާލަނީކަމަށް،" ޖިނާއަށް ވިސްނުނު އެއް ގޮތަކީ އެއީއެވެ. "ނޫނީ ފޫހިވާތީ ކޮންމެވެސް ދިމާއަކަށް ނައްޓާލަނީ! އަހަރެން ތިން ފަހަރު ގުޅައިފިއްޔާ އެންމެ ފަހަރަކު އޭނަ ފޯނު ނަގަނީ. މާ ގިނަ ވާހަކައެއް ވެސް ނުދައްކާ! ރުންކުރުވެފަ ހުންނަނީ. އެކަމަކު ނިޝާއަށް ވެސް އެނގޭނެ އަހަރެންގެ ގޮތް. ގޮތަކަށް އުޅެން ބޭނުން ނަމަ މިހާރަކު ނޫން ދޯ އަހަރެން އެހެން އުޅޭނީ."\n"ނިޝާ ވެސް އުޅެފިން ވިސްނައިދެވޭތޯ،" ނިޝާ ބުންޏެވެ. "އެއްޗެއް ބުނާއިރަށް ބުނާނެ އަހަރެން ކީއްވެހޭ ޅިޔަނާ އެއްކޮޅަށް ހުންނަނީ. އަޅާނުލާ! އަދި ވިސްނޭނެ. އަހަރެން އުޅުނީމޭ އެހެން ވާހަކައެއް އަހާލަން ވެސް. ޒޫނާ ވެސް ވީ ތި ތާނގަ ދޯ؟"\nނުބުނެ ހުއްޓައި ޖިނާ ބޭނުން ކަންތައް ވިއެވެ. ނިޝާ އަމިއްލައަށް އެ ވާހަކަ ނެގިއެވެ.\n"އާނ!" ޖިނާ ދިނީ ކުރު ޖަވާބެކެވެ. "ދުށިން."\n"އޭނަ ކިހިނެއްތަ މިހާރު؟" ނިޝާ ސުވާލުކުރިއެވެ.\n"އޭނައަށް އެ ދިމާވި ކަމަކުން ވަރަށް ބޮޑު ޝޮކެއް ލިބިފަ ހުރީ،" ޖިނާ ޖަވާބުދިނެވެ. "ތީ ޒޫނާގެ ފްރެންޑެއްނު. އޭނަގެ ޕާސްޓް އެނގޭތަ؟ އަސްލު ކޮބައިތަ އޭނަގެ މައްސަލައަކީ؟"\nއެ ސުވާލުގެ ޖަވާބު ދޭން ނިޝާ ބޭނުމެވެ. ނުދޭން ވެސް ބޭނުމެވެ. ޖިނާއަކީ ޅިޔަނަކަށް ވީތީއެވެ. އަނެއްކޮޅުން ނިޝާގެ ހަމަހިމޭންކަން ޖިނާގެ ހިތުގައި ހައިރާންކަމެއް އުފެއްދިއެވެ.\n"ނިޝާ!" ޖިނާ ގޮވައިލިއެވެ.\n"ތި ސުވާލު އަހަންނާ ނުކުރޭ!" ނިޝާ އެދުނެވެ.\n"އެޔޯ؟" ހައިރާންވެފައި ޖިނާ ބުންޏެވެ. "މި ތާނގެ އެއްވެސް މީހަކަށް މާ ބޮޑު ޑީޓެއިލެއް ނޭނގެޔޭ! މާޒީ އެނގުނީމަ ތަންކޮޅެއް ފަސޭހަ ޑީލްކުރަން. ކޮބައިތަ މައްސަލައަކީ؟"\n"ތީ މައްސަލައަކީ! އަސްލު.." ދެ ލޯ މަރައިފައި ނިޝާ ބުންޏެވެ.\nފޯނުގެ ބެޓެރީގެ ބާރު ހުސްވެގެން ޖިނާގެ ފޯނު ނިވުނީ އެންމެ ނާޒުކު ދަނޑިވަޅުގައެވެ. ނިޝާ އެހެން ބުނި ސަބަބެއް ޖިނާއަކަށް ނުވިސްނުނެވެ. ޒޫނާ މޮޔަވުމުގެ ސަބަބަކަށް ޖިނާ ވާންޖެހެނީ ކީއްވެގެން ހެއްޔެވެ؟ ޖިނާއަށް އެންމެ ފުރަތަމަ ޒޫނާ ފެނުނީ ދަތުރެއްގެ ތެރެއިންނެވެ. ޖިނާ އަބަދުވެސް ދުށީ ޒޫނާއަކީ އެކުވެރިއެއް ކަމުގައެވެ. ދަތުރު ނިމުނުއިރު ވެސް ކަން އޮތީ އެ ގޮތަށެވެ. މާލެއައި ފަހުން އެ ގުޅުން އެއްވެސް ވަރަކަށް ކުރިޔަކަށް ނުދެއެވެ. ދެން ޒޫނާއާ ދިމާވީ ޒޫނާގެ ދަރިފުޅު ޖެނީގެ ޓީޗަރެއްގެ ހައިސިއްޔަތުން ޒޫނާގެ ގެއަށް އައި ރެޔެވެ. އެ ރޭ ޒޫނާ އަނބުރައިގަތީއެވެ. ކީއްވެގެންކަމެއް ޖިނާއަކަށް ނޭނގެއެވެ. ވީއިރު މައްސަލައަކީ ޖިނާ ކަމުގައި ނިޝާ ބުނީ ކީއްވެގެން ހެއްޔެވެ؟\nމެންދުރުގެ ވަގުތެވެ. ފަޅުރަށުގެ ވަލުތެރޭގައި އޮތް އެނބޫ ވެލެއްގެ މެދުގައި ޖެނީ އިށީނދެގެން އިނެވެ. އިރުގެ އަވިން ޖެނީއަށް އެއްވެސް އަސަރެއް ނުކުރާ ކަހަލައެވެ. އެހެން އިނދެގެން ވެޔޮގަނޑުގެ ފަތްތައް އުފުރައި، ކުރިތައް ބިންދައިހެދިއެވެ. ރުޅިގަދަވެގެން ގޮސް ރޯންވީކަމެއް ނުވަތަ ހަޅޭއްލަވައިގަންނަންވީ ކަމެއް ޖެނީއަކަށް ނޭނގެއެވެ. ޖެނީއަށް ބަލަހައްޓައިގެން ބައްޕަ ހުންނަތާ އިރުކޮޅެއް ވެއްޖެއެވެ. ވެގެންއުޅޭ ގޮތް ބައްޕައަށް ނޭނގެނީކީ ނޫނެވެ. އެކަމަކު، އެނގޭ ކަންތައް ނޭނގޭކަމަށް ހެދުމަކީ އޭނަގެ އާދައެކެވެ. ބަނޑިބަނޑިލައްވަމުން އައި ނަންނުގަތި ޖެނީ ގާތުގައި ހުއްޓުނެވެ.\n"ވެޔޮގަނޑު ކުށްވެރިވީ؟" ނަންނުގައްޗެއްގެ ސިފައިގައި އޮތް ބައްޕަގެ ސުވާލު ޖެނީއަށް އިހުސާސް ކުރެވުނެވެ.\nއިންސާނެއް ނޫން ސިފައެއްގައި އައުމުން ބައްޕައާއި ޖެނީއާ ދެމެދު މުޢާމަލާތު ކުރެވެނީ ބަހުރުވަޔަކުން ނޫނެވެ. އިހުސާސުންނެވެ.\n"ވަރަށް ރުޅިއާދޭ!" ޖެނީ ބުންޏެވެ. "ހިތަށްއަރާ އޭނަ.."\n"ކޮންކަމަކާތަ ރުޅިއަންނަނީ؟" ބައްޕަ އެހިއެވެ. "ކޮން އޭނައެއް؟"\n"ނޭނގިގެންތަ ތި އަހަނީ؟" ކުރިޔަށް ވުރެ ރުޅިއައިސްފައި ޖެނީ އެހިއެވެ. "އޭނަ ހުއްޓުވާ!"\n"އަޖައިބެއް ނުވާނެ،" ބައްޕަ ތަންކޮޅެއް ބާރަށް ބުންޏެވެ. "ކާކުހޭ؟"\n"މަޒްލާން!" ބައްޕައަށް ވުރެ ބާރަށް ޖެނީ ހަޅޭއްލަވައިގަތެވެ. "ބައްޕަގެ ރަންދަރި!"\nޖެނީގެ ބައްޕައަކީ ޖިންނިއެއްކަމަށް ވިޔަސް، ކަންކަން ހިނގަނީ އެ ބައްޕަ ބޭނުންވާ ގޮތަކަށް ނޫނެވެ. ހުރިހައި ކަމަކަށް ބައްޕަގެ ބާރެއް ނުވެސް ފޯރުވެއެވެ. އެއީ އަމިއްލަ ޢާއިލާ ކަމުގައި ވިޔަސް ވެހެވެ.\n"ދަރިފުޅަށް އެނގޭނެ އެއީ ކޮއްކޮގެ ވައްތަރުކަން." ބައްޕަ އެހެން ބުނީ ވިސްނައިދޭ ރާގެއްގައެވެ.\n"ކޮއްކޮގެ ވައްތަރެއް ނޫން. ބައްޕަ ބޭނުންވި ގޮތް އެއީ،" ނަންނުގަތީގެ ލޮލާ ހަތަރުކަޅި ހަމަކޮށްފައި ޖެނީ ބުންޏެވެ. "ފޫހިވޭ ކޮއްކޮ ކިޔަން ވެސް. އޭނަ ބޭނުމެއް ނުވޭ މަންމަ ރަނގަޅުވާކަށް. ސައުވީސް ގަޑިއިރު މަންމައަށް ފާރަލައިގެން އެ ހުންނަނީ. ބައްޕަ އޭނަ ހުއްޓުވާ!"\nބައްޕަ ޖަވާބެއް ނުދިނެވެ. ވަށްވެލައިގެން އޮތީއެވެ.\nއިރާކޮޅުގެ ވަގުތެވެ. ނިޝާ އިނީ ދެ ފިކުރެއްގައެވެ. އޭރު ވެސް ފޯނު ރަނގަބީލު ވަމުންދިޔައެވެ. އެއީ ޖިނާ ކުރި ތިންވަނަ ކޯލެވެ. ޖިނާ އަހާނީ ކޮން ސުވާލެއްކަން ނިޝާއަށް ރަނގަޅަށް އެނގެއެވެ. ފޯނު ނަގައިފި ނަމަ ނިޝާ ޖެހޭނީ ޒޫނާއަށް ދިމާވި ހާދިސާ ތަފުސީލުކޮށް ކިޔައިދޭށެވެ.


LIVE: Raajje In Adhives Ithuru Meehun Fassivumuge Biru Ebaoeh - Vaguthu\nރާއްޖެއިން އަދިވެސް އިތުރު މީހުން ފައްސިވުމުގެ ބިރު އެބައޮތް\nLIVE: Covid-19: Biruverikan Atholhuthakaai Hama Ah https://t.co/deNJwgv7in\nBREAKING NEWS: Current Aai Fen Bill Hiley Kuran Hushahelhumun Faahehnuvi https://t.co/4kgQi8VZlr\nރައީސް އޮފީހުގެ އަންޑަ ސެކްރެޓަރީ މަބްރޫކް: މިހާތަނަށް 130 ފުލުހުން ތިބީ ކަރަންޓީން ފެސިލިޓީތަކުގައި.\nBREAKING NEWS: Dubai In Raajj Ai2Meehaku Covid-19 Ah Fassivefaivey https://t.co/MTcpikCe84\nޑރ. އިބްރާހިމް އަފްޒަލް: ފްލޫ ކްލިނިކަށް ދާ އެންމެންގެ ސާމްޕަލް ނަގާނެ، އެއްވެސް އަލާމާތެއް ފެނިއްޖެ ނަމަ، ފްލޫ ކްލިނިކަށް ގޮސްގެން ޕޮޒިޓިވްވި މީހުންގެ އަދަދު ވަރަށް މަދު.\nޑރ. އިބްރާހިމް އަފްޒަލް: ށ. ނަރުދޫ އިން ޕޮޒިޓިވްވި މީހުން އައިސޮލޭޓް ކުރެވޭ.\nރައީސް އޮފީހުގެ އަންޑަ ސެކްރެޓަރީ މަބްރޫކް: ބިދޭސީން އުޅޭ ތަންތަން ސަވައިލަންސް އެބަ ކުރަން. ބަލީގެ އަލާމާތްތަކެއް ހުރި ނަމަ، ޓެސްޓް ކުރަން. މިއަދު ހެދި ޓެސްޓްތަކުގެ ތެރޭގައި އެގޮތަށް ހުންނާނެ. ގިނަ ބަޔަކު އުޅޭ ތަންތަނުން ނެގި ޓެސްޓްތައް ހިމެނޭ.\nBREAKING| Covid-19: Narudhoo In Ithuru Meehaku Fassi Vehjjehttps://t.co/etuvbVEHxW\nޑރ. އިބްރާހިމް އަފްޒަލް: ށ. ނަރުދޫ އިން ކޮމިއުނިޓީ ޓްރާންސްމިޝަނެއް އެބަ ފެނޭ. ނަރުދޫގައި އަށް މީހަކު ޕޮޒިޓިވްވެފައިވޭ. އެއީ ބޯޓުގެ ކެޕްޓަނުން. ށ. މިލަންދޫ އިން އެކަކު ޕޮޒިޓިވްވެފައިވޭ. މި ކްލަސްޓާއިން 113 މީހުން ކޮންޓެކްޓުންގެ ގޮތުގައި ފާހަގަ ކުރެވިފައިވޭ.\nޑރ. އިބްރާހިމް އަފްޒަލް: މިއަދު ފެނުނީ ތަފާތު ކްލަސްޓާތަކާ ގުޅިފައިވާ ކޭސްތަކެއް. އެހެންވީމަ އާ ކޮންޓެކްޓުންތަކެއް ނުފެނޭ. މިހާތަނަށް 144 ކޭސްއަކީ އުމުރުން 12 އަހަރާއި 40 އަހަރާ ދެމެދު. އުމުރުން ދުވަސްވީ އެންމެ ދެ މީހުން. 12 އަހަރުން ދަށަށް ބެލިޔަސް، 33 ކުދިން.\nރައީސް އޮފީހުގެ އަންޑަ ސެކްރެޓަރީ މުހައްމަދު މަބްރޫކް: ޕާކިސްތާން މީހާ އޭޑީކޭ އަށް ދިޔައީ ހުން އައިސްގެން. އެހެންވެ، އޭޑީކޭއިން ވަނީ 8 މީހެއްގެ ސާމްޕަލް އެއް ނަގާފައި. އެ ހުރިހާ ސާމްޕަލެއް ނެގަޓިވްވެފައި ވަނީ. ދެން އޭނާ ދެ ފަހަރަކަށް ޓްރީ ޓޮޕް ހޮސްޕިޓަލަށް ދިޔަ އެތަނުން ހަތަރު މީހެއްގެ ސާމްޕަލް ވަނީ ނަގާފައި. އޭގެ ނަތީޖާއެއް އަދި ނުލިބޭ. އޭގެ ފަހުން އޭނާ ދިޔައީ އައިޖީއެމްއެޗަށް. އެތަނުން އޭނާގެ ސާމްޕަލް ނަގައި ވަނީ ޕޮޒިޓިވްވެފައި.\nރައީސް އޮފީހުގެ އަންޑަ ސެކްރެޓަރީ މުހައްމަދު މަބްރޫކް: ދަރުމަވަންތަ ހޮސްޕިޓަލްގައި އޮތް ޕާކިސްތާން މީހާ ފުރަތަމަ ދިޔައީ އޭޑީކޭ ހޮސްޕިޓަލަށް.\nރައީސް އޮފީހުގެ އަންޑަ ސެކްރެޓަރީ މުހައްމަދު މަބްރޫކް: ކުރެއްދޫއަކީ އެންމެ ފުރަތަމަ ޕޮޒިޓިވް ކޭސް ފެނުނު ރަށް. ކޮމިއުނިޓީ ސްޕްރެޑެއް އޮތްތޯ ބެލުމަށް ސާމްޕަލްތައް ވަނީ ނަގަން ނިންމި. 649 ސާމްޕަލެއް ވަނީ ނަގާފައި. 354 ސާމްޕަލެއް ވަނީ އައިޖީއެމްއެޗަށް ގެންގޮސްފައި. 211 ސާމްޕަލެއް ޕޮލިސް ލެބޯޓަރީން ގެންދިޔަ. ނަތީޖާ ނުލިބޭ 74 މީހެއް.\nރައީސް އޮފީހުގެ އަންޑަ ސެކްރެޓަރީ މުހައްމަދު މަބްރޫކް: ކޮންޓެކްޓް ޓްރޭސިން 3،588 ކޮންޓެކްޓުން ފާހަގަވި، 300 އަށް ވުރެ ގިނަ ތަނެއް މޮނިޓަރިންގައި ކަރަންޓީން ފެސިލިޓީތަކުގައި 1،207 މީހުން ތިބި އިރު، އައިސޮލޭޝަން ފެސިލިޓީތަކުގައި 200 އަށް ވުރެ ގިނަ މީހުން އެބަތިބި. "ދަރުމަ" ދޯނި ނަމަކަށް ކިޔާ ދޯންޏެއް އޮތީ މޮނިޓަރިން ހާލަތުގައި.\nBREAKING| Covid-19: Ithuru4Meehaku Covid-19 Ah Fassi Vehjjehttps://t.co/F0x4Su1Wd9\nރައީސް އޮފީހުގެ އަންޑަ ސެކްރެޓަރީ މުހައްމަދު މަބްރޫކް: މިހާތަނަށް 7،723 ސާމްޕަލެއް ވަނީ ނަގާފައި. ނައްސިވެފައި ވަނީ 6،286 ސާމްޕަލެއް. ނަތީޖާ ނުލިބި 1،088 ސާމްޕަލެއް އެބަހުރި. ފައްސިވެފައި ވަނީ 249 މީހެއް. ބަލި ޖެހުނު ދެ މީހަކު ތިބީ ރާއްޖެ އިން ބޭރުގައި. މިހާތަނަށް ބަލި ޖެހުނީ 99 ދިވެހިންނަށާއި 151 ބިދޭސީންނަށް. ބަލިން ޝިފާ ލިބިފައި ވަނީ 17 މީހުންނަށް.\nނެޝަނަލް އިމަޖެންސީ އޮޕަރޭޝަންސް ސެންޓަރު (އެންއީއޯސީ) އިން ބާއްވާ ނޫސްވެރިންގެ ބައްދަލުވުން ކުޑައިރުކޮޅެއްގެ ތެރޭގައި ފެށޭނެ.\nBREAKING NEWS: Ingireysivilaathun Maruvaa Meehunge Adhadhu Ithuruvejje https://t.co/kyoDoF5bVe\nBREAKING | Covid-19: France In Furabandhu Nimumakah Gennaneehttps://t.co/WyGBKwVF44\nMale In Furee Huhdha Libigen - Amaaz Boat Ge Veriyaahttps://t.co/Vt5xQQCszD\nCovid-19: N. Velidhoo Quarantine Ge Haalathu Uvaalaifihttps://t.co/FmEwVcWTsY\nBREAKING | Covid-19: Spain In Ithuru 301 Meehaku Maruvehjehttps://t.co/fWufaqXy8C\nIMF In Raajje Ah Dheyn Ninmmi 28.9 Million Dollar Dheefihttps://t.co/vaFLvrxnL6\nBREAKING| Covid-19: Narudhoo In Ithuru3Meehaku Fassive Jumla7Ahhttps://t.co/dXIMrggVd0\nBREAKING| Covid-19: Shaviyani Milandhoo In Meehaku Fassi Vehjjehttps://t.co/oD6ZfRIVT6\nޕާކިސްތާނުގައި އިތުރު ނުވަ މީހަކު މަރުވެއްޖެ. މިހާތަނަށް އެ ގައުމުން 301 މީހުން ވަނީ މަރުވެފައި. އިތުރު 164 މީހެއްގެ ގައިން ބަލި ފެނުނު އިރު، ބަލި ޖެހުނު މީހުންގެ އަދަދު ވަނީ 14،079 އަށް އަރާފައި.\nސިންގަޕޫރުން އިތުރު 528 މީހެއްގެ ގައިން ބަލި ފެނިއްޖެ. މިހާތަނަށް އެ ގައުމުން 14،951 މީހެއްގެ ގައިން ބަލި ވަނީ ފެނިފައި. އެ ގައުމުން މިހާތަނަށް މަރުވީ 14 މީހުން.\nއޮސްޓްރިއާ އިން އިތުރު 20 މީހަކު މަރުވެއްޖެ. މިހާތަނަށް އެ ގައުމުން 569 މީހުން ވަނީ މަރުވެފައި. އިތުރު 83 މީހެއްގެ ގައިން ބަލި ފެނުނު އިރު، ބަލި ޖެހުނު މީހުންގެ އަދަދު ވަނީ 15،357 އަށް އަރާފައި.\nމެކްސިކޯ އިން އިތުރު 83 މީހަކު މަރުވެއްޖެ. މިހާތަނަށް އެ ގައުމުން 1،434 މީހުން ވަނީ މަރުވެފައި. އިތުރު 852 މީހެއްގެ ގައިން ބަލި ފެނުނު އިރު، ބަލި ޖެހުނު މީހުންގެ އަދަދު ވަނީ 15،529 އަށް އަރާފައި.\nއިސްރާއީލުން އިތުރު ހަތަރު މީހަކު މަރުވެއްޖެ. މިހާތަނަށް އެ ގައުމުން 208 މީހުން ވަނީ މަރުވެފައި. އިތުރު 34 މީހެއްގެ ގައިން ބަލި ފެނުނު އިރު، ބަލި ޖެހުނު މީހުންގެ އަދަދު ވަނީ 15،589 އަށް އަރާފައި.\nބެލްޖިއަމް އިން އިތުރު 124 މީހަކު މަރުވެއްޖެ. މިހާތަނަށް އެ ގައުމުން 7،331 މީހުން ވަނީ މަރުވެފައި. އިތުރު 647 މީހެއްގެ ގައިން ބަލި ފެނުނު އިރު، ބަލި ޖެހުނު މީހުންގެ އަދަދު ވަނީ 47،334 އަށް އަރާފައި.\nބްރެޒިލުން އިތުރު 60 މީހުން މަރުވެއްޖެ. މިހާތަނަށް އެ ގައުމުން މަރުވީ 4،603 މީހުން. އިތުރު 945 މީހެއްގެ ގައިން ބަލި ފެނުނު އިރު، ބަލި ޖެހުނު މީހުންގެ އަދަދު ވަނީ 67،446 އަށް އަރާފައި.\nޗައިނާ އިން އިތުރު ހަ މީހެއްގެ ގައިން ބަލި ފެނިއްޖެ. މިހާތަނަށް އެ ގައުމުން 82،836 މީހެއްގެ ގައިން ބަލި ފެނިފައިވޭ. މިހާތަނަށް އެ ގައުމުން މަރުވީ 4،633 މީހުން.\nރަޝިއާ އިން އިތުރު 73 މީހަކު މަރުވެއްޖެ. މިހާތަނަށް އެ ގައުމުން 867 މީހުން ވަނީ މަރުވެފައި. އިތުރު 6،411 މީހެއްގެ ގައިން ބަލި ފެނުނު އިރު، ބަލި ޖެހުނު މީހުންގެ އަދަދު ވަނީ 93,558 އަށް އަރާފައި.\nއެމެރިކާ އިން އިތުރު ހަ މީހަކު މަރުވެއްޖެ. މިހާތަނަށް އެ ގައުމުން 56،803 މީހަކު ވަނީ މަރުވެފައި. އިތުރު 151 މީހެއްގެ ގައިން ބަލި ފެނުނު އިރު، ބަލި ޖެހުނު މީހުންގެ އަދަދު ވަނީ 1,010,507 އަށް އަރާފައި.\nCovid-19: Nasfaanee Gothun Bodah Asaru Kuri 54 Meehakah Ehee Dheefihttps://t.co/XmWWdADLEN\nBREAKING| Covid-19: Narudhoo In Ithuru3Meehaku Fassi Vehjjehttps://t.co/B5q2sY0Yl5\nBREAKING| Covid-19: Ithuru 16Meehaku Fassi Vehjjehttps://t.co/LNUyBrGkH7\nMihaathanah 1468 Faraathakah Nasfaanee Eheetherikan Foarukohdheefin - Red Crescent https://t.co/nHImvZGcg6\nއައިޖީއެމްއެޗްގެ ޑރ. އާރިފް މުހައްމަދު: އިސް ސަފުގައި މަސައްކަތް ކުރާ މީހުންގެ އަގު ވަޒަން ކުރަންވީ. ބާކީ ކުރުން ފަދަ ކަންކަން ދޫކޮށްލަންވީ. އަޅުގަނޑުމެން އެއްކޮށް މަސައްކަތް ކުރަންވީ. މިކަމުން އަރައިގަނެވޭނީ އެއްކޮށް މަސައްކަތްކޮށްގެން.\nއައިޖީއެމްއެޗްގެ ޑރ. އާރިފް މުހައްމަދު: ނަފްސާނީ ދުޅަހެޔޮކަން ހޯދޭނެ، ވައިބާ ގްރޫޕްތައް އެބަހުރި، އަޅުގަނޑުމެން ވަރަށް ބޮޑަށް މަސައްކަތް ކުރަން ބޭސް ހުސްވިޔަ ނުދީ އެހީގެ މަގުތައް ހުޅުވާލުން.\nއައިޖީއެމްއެޗްގެ ޑރ. އާރިފް މުހައްމަދު: ކާރިސާތަކުގައި ނިކަމެތިންނާއި ފަގީރުންނާއި ނުކުޅެދުންތެރިކަން ހުންނަ މީހުންނާއި ގެވެށި އަނިޔާގެ މީހުންނަށް އަސަރު ކުރާލެއް ބޮޑު. ބިދޭސީންނަށް އަސަރު ކުރާލެއް ބޮޑު. މަސްތުވާއެއްޗިއްސަށް ދެވިހިފާފައި ތިބި މީހުންނަށް އަސަރު ކުރޭ. މި މީހުންނަށް ހާއްސަ އެހީ ދޭން ޖެހޭ.\nއައިޖީއެމްއެޗްގެ ޑރ. އާރިފް މުހައްމަދު: މާ ގިނަ އިން ގޮތް ނޭނގޭ ވާހަކަތައް އަޑު އަހައި، އެކަންކަމުގެ ތެރޭގައި 24 ގަޑިއިރުގެ ތެރޭގައި އުޅުމުން ނަފްސާނީ މައްސަލަތައް ދިމާވެދާނެ. މިކަމުގެ ސަބަބުން ކުޑަކުދިންނަށް ނޭދެވޭ އަސަރުތަކެއް ކުރާނެ. އެކުދިންގެ އަހުލާގީ މައްސަލަތަކެއް ވެސް ދިމާވާނެ. އެހެންވީމަ ކުދިންގެ އަޑު އަހައި، ހިތްވަރުދީ، ކަންކަމުގައި ބައިވެރި ކުރަން ޖެހޭ. އަޅުގަނޑުމެން ރަނގަޅު ނަމޫނާއަކަށް ވާން ޖެހޭ ކުދިންނަށް.\nއައިޖީއެމްއެޗްގެ ޑރ. އާރިފް މުހައްމަދު: އަޅުގަނޑުމެން ކޮންޓްރޯލް ކުރެވޭ ކަންކަމަށް ފޯކަސް ކުރަން ޖެހޭ. ބަލިން ރައްކާތެރިކުރުމަށް ކުރަން ޖެހޭ ކަންކަމުގައި ހިފައި، އެކަން ކަން ކުރުމަކީ މުހިންމު ކަމެއް. ނިދުމާއި ކެއުމުގެ ގަޑިތައް ބައްޓަން ކުރުމަކީ މުހިންމު ކަމެއް. ކަސްރަތު ކުރުމަކީ މުހިންމު ކަމެއް. ގޭގައި ތިބުމަކީ އެކަކު އަނެކަކާ ގުޅުން ބަދަހި ނުކުރެވެންވީ ސަބަބެއް ނޫން. މިކަންކަމުން އަރައިގަތުމަށް މާތް ވެގެންވާ އިސްލާމް ދީންގައި ހިފަންވީ.\nއައިޖީއެމްއެޗްގެ ޑރ. އާރިފް މުހައްމަދު: ގޭގައި ތިބެން ޖެހުމާއި މިސްކިތްތައް ބަންދު ކުރީމަ އުނދަގޫތަކެއް އެބަ ދިމާވޭ. ތަބީއީ ގޮތުން އެންމެންނަށް ވެސް އަސަރު ކުރޭ. އެއް ބައި ފަހަރު ރަނގަޅު ނޫން ގޮތަށާއި ރަނގަޅު ގޮތް ގޮތަށް ކަންކަން އެބަ ކުރެވޭ. މިދިޔަ މަހު 615 މީހުން ބެލިން، ނަފްސާނީ މައްސަލަތަކުގައި. އެއީ މިދިޔަ އަހަރަށް ބަލާ އިރު، ދެ ގުނަ އަދަދެއް. ކުރިއަށް އޮތް ތަނުގައި އަދަދުތައް އިތުރުވާނެ ކަމަށް ބެލެވެނީ.\nރެޑްކްރެސެންޓްގެ ފަރާތުން މައީދު: އަޅުގަނޑުމެން މި ކުރާ މަސައްކަތުގައި ވޮލަންޓީއަރުން ބޭނުން ވާނެ. ވީހާވެސް ގިނަ ބަޔަކު މިކަމުގައި އެހީތެރިވާންވީ.\nރެޑްކްރެސެންޓްގެ ފަރާތުން މައީދު: ކޮންމެ ދިވެއްސަކަށް ވެސް، ބޭރު މީހަކަށް ވިޔަސް ނަފްސާނީ ގޮތުން އަސަރުތަކެއް ކުރާނެ، ކޮށްފާނެ. އެހެންވީމަ، އެކަމަށް އެންމެން އެބަ ޖެހޭ ހޭލުންތެރިވާން. މުޖުތަމައުގައި ބާކީވެފައި ތިބި މީހުން އެބަތިބި. އެމީހުންނަށް އަޅާލުން ދޭން ޖެހޭ. އިޖުތިމާއީ ގޮތުން ދުރު ކުރެވިފައި ތިބި ބަޔަކަށް އަޅާލައި އިހުސާންތެރިވާން ޖެހޭ. އަޅުގަނޑުމެން އެބަޖެހޭ ގުޅުން ބަދަހި ކުރަން. އެއްވެސް ބަޔަކު ބާކީ ނުކޮށް ހާލު ބަލަން އެބަޖެހޭ.\nރެޑްކްރެސެންޓްގެ ފަރާތުން މައީދު: ނަފްސާނީ ހޭލުންތެރިކަން އިތުރުކުރުމުގެ ގޮތުން އެޑްވޮކަސީ މަސައްކަތް ކުރަމުން މިދަނީ. އަދި މިކަމުގައި 30 އެއްހާ ފަރާތުން ބައިވެރިވޭ. ކޭސްތައް އިތުރުވަމުންދާތީ ބިރުވެރިކަން އުފެދުމަކީ އެކަށީގެންވާ ކަމެއް. އެހެންވީމަ އަޅުގަނޑުމެން މިދަނީ އިތުރަށް ހޭލުންތެރިކުރުވުމަށް މައުލޫމާތު އިތުރު ކުރަމުން މިދަނީ. ސޯޝަލް މީޑިއާ ޗެނަލްތައް މެދުވެރިކޮށް މެސެޖްތައް ތައްޔާރު ކުރަމުން މިދަނީ.\nރެޑްކްރެސެންޓްގެ ފަރާތުން މައީދު: ސައިކޯސޯޝަލް ސަޕޯޓު މިދެނީ ފަސްޓްއެއިޑާސް ބޭނުންކޮށްގެން. މިހާތަނަށް 95 މީހަކަށް ވަނީ އެހީތެރިކަން ފޯރުކޮށްދީފައި. އަޅުގަނޑުމެންނަށް ނުވަ ގަޑިއިރުގެ ފޯން ކޯލް ކުރެވުނު ވޭތުވެދިޔަ ދުވަސްތަކުގައި ކުރެވިފައި ވަނީ. އަޅުގަނޑުމެން ކުރިއަށް މިދަނީ ރިމޯޓްކޮށް. ރިމޯޓް މަސައްކަތް ފެށުމުގެ ކުރިން 1300 އަށް ވުރެ ގިނަ މީހުންނަށް ވާނީ އެހީތެރިކަން ފޯރުކޮށްދީފައި. އޭގެ ތެރޭގައި ވެސް ކަރަންޓީން ފެސިލިޓީތަކުގައި ތިބި މީހުން ހިމެނޭ.\nރެޑްކްރެސެންޓްގެ ފަރާތުން މައީދު: އަޅުގަނޑުމެން ކުރަމުންދާ އެއް މަސައްކަތަކީ، ނަފްސާނީ އިޖުތިމާއީ އެހީތެރިކަން ފޯރުކޮށްދިނުމުގެ މަސައްކަތް. އަޅުގަނޑުމެން ކޯލް ސެންޓަރެއް ވާނީ ގާއިމުކޮށްފައި، ހާއްސަކޮށް ކަރަންޓީން ފެސިލިޓީތަކުގައި ތިބޭ މީހުންނަށް އެހީ ފޯރުކޮށްދޭން ނިންމީ.\nCOVID-19 : Meehun Disinfectant Beynun Kuriyas Zinmaa Eh Nunagaananhttps://t.co/SrTq0uIWzZ\nއައިޖީއެމްއެޗުގެ ޑރ. މޫސާ މުރާދު: ނަފްސާނީ ގޮތުން މައްސަލަތައް އެބަ ދިމާވޭ. އެކަން ކަން ކުރިއަށް ގެންދަންވީ ގޮތް ރަނގަޅަށް ސާފުވެފައެއް ނެތް.\nއެންއީއޯސީން ބާއްވާ ޕްރެސް ކޮންފަރެންސް ފަށައިފި.\nFurabandhugai Fathan Beynunvegen Pooleh Kuhyyah Nagaifi, Mahakah 7000 Dollarhttps://t.co/2En1icPNuw\nGonjehunthakun Araigathumah Raajje In Turkey Ge Ehee Ah Edhijje https://t.co/un93BRFaSE\nKessa Meehegge Gaigai Covid-19 Huritho Balan Device Eh Eejeedhukohffihttps://t.co/VetZleUXgA\nCovid-19: Billion Meehunnah Bali Jehi3Million Meehun Maruvedhaane https://t.co/CdJl5gZGzg\n6 Aharuge Kian "Mabrook Beybe" Ah Liunu Sittee Ah Ethah Baehge Samaal Kan! https://t.co/OYe0N2rvhV\nCovid-19 Ah Vaccine Eh Ufehdheyne Dhuvas Bill Gates Lafaakoffi https://t.co/9OBqP79NY2\nSih'hee Dhaairaage Beynumah Ethere Kuraa Baavaiythakehge Duty Maaf Kohdheefi https://t.co/z37T4ckOdR\nDhuniye In Covid-19 Jehunu Meehunge Adhadhu Iyye Madhuvejje https://t.co/8BbxFOfxnb\nBREAKING NEWS: America In Ithuru 1384 Meehaku Maruvejje https://t.co/O22nhvC601\nBREAKING | Covid-19: Brazil In Ithuru 272 Meehaku Maruvehjehttps://t.co/yj3u0qnsAf\n— Vaguthu Online (@VaguthuOnline) April 27, 2020\nBREAKING | Covid-19: Ithuru Dhivessakaai Bidheysee Aku Fassi Vehjehttps://t.co/IwtNjqG2mC\nCovid-19: Vaccine Eh Nuhoadhenees, India In Vikkaane Agu Kanda'alhaifihttps://t.co/olz3pcYpzZ\nCovid-19: Germany Gai Moonu Nivaa Nukoh Ulhey Meehun 5000 Dollar In Joorimanaa Kuraneehttps://t.co/3Qt1z7WQGe\nމިސްރުން އިތުރު 248 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 20 މީހަކު މަރުވެއްޖެ. އެޤައުމުން މިހާތަނަށް ޖުމްލަ 4782 މީހަކަށް މި ބަލި ޖެހިފައިވާއިރު، އޭގެތެރެއިން 337 މީހަކު ވަނީ މަރުވެފައި.\nއެމެރިކާއިން އިތުރު 17642 މީހަކު ކޮވިޑް-19 އަށް ފައްސިވެ، މި ބަލީގައި އިތުރު 1085 މީހަކު މަރުވެއްޖެ. އެޤައުމުން މިހާތަނަށް ޖުމްލަ 1004802 މީހަކަށް މި ބަލި ޖެހިފައިވާއިރު، އޭގެތެރެއިން 56498 މީހަކު ވަނީ މަރުވެފައި.\nBREAKING | Covid-19: America Gai Bali Jehunu Meehun Ge Adhadhu Million Akah Araifihttps://t.co/WpAB6PQiPT\nCovid-19: Balin Rangalhuvi Meehun Ge Adhadhu9Lakka Ah Araifihttps://t.co/4LQ1GJozaa\nސްރީލަންކާއިން އިތުރު 65 މީހަކު ކޮވިޑް-19އަށް ފައްސިވިއިރު، އެ ގައުމުން މި ވައިރަސްއަށް ފައްސިވި މީހުންގެ ޖުމްލަ އަދަދު ވަނީ 588 އަށް އަރާފައި. އެ ގައުމުން މިހާތަނަށް މި ވައިރަސް ޖެހިގެން މަރުވެފައި ވަނީ7މީހުން\nއިންޑިއާއިން އިތުރު 58 މީހަކު ކޮވިޑް-19 ޖެހިގެން މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދަކީ 939، އެ ގައުމުން އިތުރު 1561 މީހަކު މި ވައިރަސްއަށް ފައްސިވިއިރު، ފައްސިވި މީހުންގެ ޖުމްލަ އަދަދު ވަނީ 29451 އަށް އަރާފައި.\nބަންގްލަދޭޝްއިން އިތުރު ހަތް މީހަކު ކޮވިޑް-19 ޖެހިގެން މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދަކީ 152، އެ ގައުމުން އިތުރު 497މީހަކު މި ވައިރަސްއަށް ފައްސިވިއިރު، ފައްސިވި މީހުންގެ ޖުމްލަ އަދަދު ވަނީ 5913 އަށް އަރާފައި.\nގަތަރުން އިތުރު 957 މީހަކު ކޮވިޑް-19އަށް ފައްސިވިއިރު، އެ ގައުމުން މި ވައިރަސްއަށް ފައްސިވި މީހުންގެ ޖުމްލަ އަދަދު ވަނީ 11244 އަށް އަރާފައި. އެ ގައުމުން މިހާތަނަށް މި ވައިރަސް ޖެހިގެން މަރުވެފައި ވަނީ 10 މީހުން\nސްވިޑެން އިން އިތުރު 80 މީހަކު ކޮވިޑް-19 ޖެހިގެން މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދަކީ 2274، އެ ގައުމުން އިތުރު 286 މީހަކު މި ވައިރަސްއަށް ފައްސިވިއިރު، ފައްސިވި މީހުންގެ ޖުމްލަ އަދަދު ވަނީ 18926 އަށް އަރާފައި.\nސައުދިއަރަބިއްޔާ އިން އިތުރު ފަސް މީހަކު ކޮވިޑް-19 ޖެހިގެން މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދަކީ 144، އެ ގައުމުން އިތުރު 1289 މީހަކު މި ވައިރަސްއަށް ފައްސިވިއިރު، ފައްސިވި މީހުންގެ ޖުމްލަ އަދަދު ވަނީ 18811 އަށް އަރާފައި.\nޕޯޗުގަލް އިން އިތުރު 25 މީހަކު ކޮވިޑް-19 ޖެހިގެން މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދަކީ 982، އެ ގައުމުން އިތުރު 163 މީހަކު މި ވައިރަސްއަށް ފައްސިވިއިރު، ފައްސިވި މީހުންގެ ޖުމްލަ އަދަދު ވަނީ 24027 އަށް އަރާފައި.\nޕެރޫން އިތުރު 54 މީހަކު ކޮވިޑް-19 ޖެހިގެން މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދަކީ 782، އެ ގައުމުން އިތުރު 1182މީހަކު މި ވައިރަސްއަށް ފައްސިވިއިރު، ފައްސިވި މީހުންގެ ޖުމްލަ އަދަދު ވަނީ 28699 އަށް އަރާފައި.\nސްވިޒަލޭންޑުން އިތުރު 55 މީހަކު ކޮވިޑް-19 ޖެހިގެން މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދަކީ 1665، އެ ގައުމުން އިތުރު 103 މީހަކު މި ވައިރަސްއަށް ފައްސިވިއިރު، ފައްސިވި މީހުންގެ ޖުމްލަ އަދަދު ވަނީ 29164 އަށް އަރާފައި.\nނެދަލޭންޑުން އިތުރު 43 މީހަކު ކޮވިޑް-19 ޖެހިގެން މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދަކީ 4518، އެ ގައުމުން އިތުރު 400 މީހަކު މި ވައިރަސްއަށް ފައްސިވިއިރު، ފައްސިވި މީހުންގެ ޖުމްލަ އަދަދު ވަނީ 38245 އަށް އަރާފައި.\nކެނެޑާއިން އިތުރު 141 މީހަކު ކޮވިޑް-19 ޖެހިގެން މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދަކީ 2701، އެ ގައުމުން އިތުރު 1334 މީހަކު މި ވައިރަސްއަށް ފައްސިވިއިރު، ފައްސިވި މީހުންގެ ޖުމްލަ އަދަދު ވަނީ 48229 އަށް އަރާފައި.\nތުރުކީން އިތުރު 95 މީހަކު ކޮވިޑް-19 ޖެހިގެން މަރުވެއްޖެ، މިއާއެކު އެ ގައުމުން މި ވައިރަސް ޖެހިގެން މަރުވި މީހުންގެ އަދަދަކީ 2900، އެ ގައުމުން އިތުރު 2131 މީހަކު މި ވައިރަސްއަށް ފައްސިވިއިރު، ފައްސިވި މީހުންގެ ޖުމްލަ އަދަދު ވަނީ 112261 އަށް އަރާފައި.\nAlhugandumen Nimigen Dhandhen Thibeynee Thiyabeyfulhunnai Eku - Ali Waheed https://t.co/Iim7Nhe4p3\nSifain Covid-19 Ah Fassivumun HRCM In Kanboduvehjjehttps://t.co/L10BlswC3k\nމިއަދު ރާއްޖެ އިން ކޮވިޑް-19 އަށް ފައްސިވި މީހުންގެ އަދަދު އިއްޔެ އާއި އަޅައި ބަލާއިރު މަދުވި ނަމަވެސް އަދިވެސް ރާއްޖެ އިން ކޮވިޑް-19 އަށް ފައްސިވުމުގެ ފުރުސަތު އެބައޮތް ކަމަށް މިރޭ ވެސް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ވިދާޅުވެއްޖެއެވެ.\nމިރޭ އޮތް ނޫސްވެރިންގެ ބައްދަލުވުމުގައި ޑޮކްޓަރ އިބްރާހިމް އަފްޒަލް މިމަސް ނިމޭއިރު ވެސް ރާއްޖެ އިން ބަލި ޖެހޭ މީހުންގެ އަދަދު މަދުވާނެ ކަމަށް ލަފާނުކުރެވޭ ކަމަށެވެ.\nމިރޭ ލިބުނު އިތުރު ޚަބަރުތަކަށް ބަލާއިރު ދުބާއީގައި އޮތް އެގްޒެބިޝަނެއްގައި ބައިވެރިވި މީހުން އެޗްޕީއޭ އަށް މައުލޫމާތު ދިނުމަށް މިރޭ ވަނީ އެދިފައެވެ.\nBREAKING NEWS: Dubai In Raajje Ai Baeh Meehunnah Covid-19 Jehifai Huredhaane Kamah Lafaakohfi https://t.co/MmrUXxjdaI\nBREAKING: Random Koh Covid-19 Ah Test Kuraneehttps://t.co/IBA9wZYNNC\nEkaheri Vi Vazeerunge Ithuru Mauloomaathu Mabrook Dhehvvaifi https://t.co/CsYJm92zaK\nދުނިޔޭގެ މަސްރަހަށް ބަލާއިރު އެހެން ދުވަސްތަކާއި ބަލާއިރު މިއަދު ކޮވިޑް-19 އަށް ފައްސިވި މީހުންގެ އަދަދާއި މަރުވާ މީހުންގެ އަދަދު މަދުކަމަށް ތަފާސް ހިސާބުތަކުން ދައްކައެވެ. މިއަދު މިހާތަނަށް ފައްސިވެފައި ވަނީ 51,822 މީހުންނެވެ. މިއަދު މިހާތަނަށް މަރުވެފައި ވަނީ 3,367 މީހުންނެވެ. ނަމަވެސް ބައެއް ގައުމުތަކުގެ ހާލަތު އަދިވެސް ފެންނަނީ ވަރަށް ގޯސް ކޮށެވެ. އޭގެ ތެރޭގައި ރަޝިއާ، ބްރެޒިލް، ކެނެޑާ، ބެލްޖިއަމް ފަދަ ގައުމުތަކުން ބަލި ޖެހޭ މީހުންނާއި މަރުވާ މީހުންގެ އަދަދު ގިނައެވެ.\nBREAKING NEWS: France In Ithuru 437 Meehaku Maruvejje https://t.co/KqqDZ3VIhV\nBREAKING NEWS: Italy In Maruvi Meehunge Adhadhu Ithuruvejje https://t.co/k2nG85jEDD\nCovid-19: UK In Ithuru 329 Meehaku Maruvehjehttps://t.co/e7O8sr5Yfb\nއޭޕްރީލް 28, 2020 00:12\nއޭޕްރީލް 28, 2020 04:44\nވަކި ބަޔަކަށް ވަކި ގޮތެއް ހަދައިގެން ފަހުން ވޯޓު ހޯދަން ނާންނާތި،


SunOnline: Youth minister nethi ministry hingaathee kanboduvey: Mabrook\nޔޫތު މިނިސްޓަރު ނެތި މިނިސްޓްރީ ހިންގާތީ ކަންބޮޑުވޭ: މަބްރޫކް\nމުޙައްމަދު ނާއިލް ހަފީޒް 01 Sep 2021, 15:39\nރައީސް އޮފީހުގެ ތަރުޖަމާނު މަބްރޫކް އަޒީޒް. ފޮޓޯ/ރައީސް އޮފީސް\nމިނިސްޓްރީ އޮފް ޔޫތު އެންޑް ސްޕޯޓްސް ކޮމިއުނިޓީ އެމްޕަވަމަންޓްގެ މަސައްކަތްތައް އެ މިނިސްޓްރީގެ މިނިސްޓަރެއް ނެތި ކުރިއަށް ދިޔުމަކީ ސަރުކާރުން ކަންބޮޑުވާ ކަމެއް ކަމަށް ރައީސުލްޖުމްހޫރިއްޔާގެ އޮފީހުގެ ތަރުޖަމާނު މަބްރޫކް އަޒީޒް ވިދާޅުވެއްޖެއެވެ.\nމިއަދު ރައީސް އޮފީހުގައި ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން މަބްރޫކް ވިދާޅުވީ މިނިސްޓަރު މަހުލޫފް ސަސްޕެންޝަނުގައި ހުންނެވި ނަމަވެސް އެ ސަސްޕެންޝަން އުވާލުމަށްޓަކައި ސަރުކާރުން އެއްވެސް ގޯސް މަގެއް އިހްތިޔާރު ނުކުރާނެކަމަށެވެ.\n"މިކަމުގެ ތެރެޔަކަށް ސަރުކާރުން ނުވަންނާނެ. މިނިސްޓަރު މަހުލޫފާ ދޭތެރޭގައި ވަކި ކަމަކަށް ތުހުމަތު ކުރެވިގެން ޕްރޮސެކިއުޓާ ޖެނެރަލްގައި އެބައޮތް މައްސަލައެއް. ސަރުކާރުން މިކަމަަށް އެއީ ކޮންމެ ގޮތަކުން ވިޔަސް، އަވަސްކުރަން ނަމަވެސް ސަރުކާރުން މާ ބޮޑަކަށް ކުރެވޭނެ ކަމެއް ނޯންނާނެ،" މަބްރޫކް ވިދާޅުވިއެވެ.\nއެހެންނަމަވެސް މަބްރޫކް ވިދާޅުވީ މަހުލޫފްގެ މައްސަލަ އަވަސްކޮށްދިނުމަކީ އަދިވެސް ސަރުކާރުން އެދޭ ކަމެއް ކަމަށެވެ.\n"އަޅުގަނޑުމެން އެދެން ޕްރޮސެކިއުޓާ ޖެނެރަލްގެ އޮފީހުން އެ މައްސަލަ އަވަސްކުރުމަށް. ވަކި ގޮތަކަށް މިކަން ނިންމަ ދެއްވުމަށް. ވާހަކައަކީ އެ ނިމޭ ގޮތަކަށް ނިންމަން. އެހެންނަމަވެސް އަވަހަށް ގެންގޮސް ނިންމުން އެއީ ސަރުކާރުން އެދޭ ކަމެއް،" މަބްރޫކް ވިދާޅުވިއެވެ.\nމަހުލޫފް މިނިސްޓަރުކަމުގެ މަގާމުން ދުރުކޮށްފައިވަނީ މި އަހަރުގެ ޖޫން މަހުގެ ތެރޭގައެވެ. އެއީ އެމްއެމްޕީއާރުސީ ހިޔާނާތުގެ މައްސަލައިގައި އޭނާގެ މައްޗަށް ދައުވާކުރަން ޕީޖީ އޮފީހަށް ފޮނުވުމާ ގުޅިގެންނެވެ.\nއެމްއެމްޕީއާރުސީ ހިޔާނުތުގެ މައްސަލައާ ގުޅިގެން 2019 ވަނަ އަހަރުވެސް މަހުލޫފް ސަސްޕެންޑުކޮށްފައިވެއެވެ.\nޔޫތު މިނިސްޓްރީގެ ކަންކަން މި ވަގުތު ހިންގަމުން އަންނަނީ ޓޫރިޒަމް މިނިސްޓަރު ޑރ. އަބްދުﷲ މައުސޫމް ގެ ބެއްލެވުމުގެ ދަށުންނެވެ.\nޔޫތު ސްޕޯޓްސް އެންޑް ކޮމުނިޓީ އެމްޕަވަމަންޓް މިނިސްޓްރީ\nމަހުލޫފްގެ ރައްދު: މިއުޅެނީ ނާޗަރަންގީ ކުޅޭކަށް ނޫން\nމެޗުން މޮޅުވެއްޖެނަމަ ކޮންމެ ރެއަކު މިއުޒިކް ޝޯ ބާއްވަނީ\nބާކީ 400 އެއްހާ ޓިކެޓު، ވަކި ހިސާބަކުން ކިިޔޫ ކަނޑާލައިފި


Kulhudhuffushi: 1500 ah vureh gina dharivarun naasthaa program gai baiverivejje\nކުޅުދުއްފުށި: 1500 އަށްވުރެ ގިނަ ދަރިވަރުން ނާސްތާ ޕްރޮގުރާމުގައި ބައިވެރިވެއްޖެ\n* ސްކޫލުތަކަށް ނާސްތާ ތައްޔާރުކޮށްދެނީ ކާނިވަލް ރެސްޓޯރަންޓުން\n* މިރަށުގައި ސަރުކާރު ސްކޫލުތަކުގައި 2500 އަށްވުރެ ގިނަ ދަރިވަރުން ތައުލީމް ހާސިލްކުރޭ\nކުޅުދުއްފުށީ، އަފީފުއްދީން ސްކޫލާއި ޖަލާލުއްދީން ސްކޫލުގެ އިތުރުން ހދ އަތޮޅު ތައުލީމީ މަރުކަޒުން ހެނދުނުގެ ނާސްތާ ޕްރޮގުރާމްގައި ފަނަރަސަތޭކަވުރެން ގިނަ ދަރިވަރުން ބައިވެރިވެފައިވާކަމަށް އެސްކޫލުތަކުން ބުނެފި އެވެ.\nމާދަމާއިން ފެށިގެން ރާއްޖޭގެ ހުރިހާ ސްކޫލެއްގައި ހެނދުނުގެ ނާސްތާ ޕްރޮގްރާމް ފެށުމަށް ތައްޔާރުވެފައިވާއިރު ހެނދުނުގެ ނާސްތާ ޕްރޮގުރާމަކީ ރައީސް އިބުރާހިމް މުހައްމަދު ސޯލިހްގެ ވައުދެކެވެ.\nއަފީފުއްދީން ސްކޫލު ޕްރިންސިޕަލް ނާސިހާ އިދުރީސް ވިދާޅުވީ އެސްކޫލުގައި 860 ދަރިވަރުން ތައުލީމު ހާސިލުކުރަމުންދާއިރު ހެނދުނުގެ ނާސްތާ ޕްރޮގުރާމްގައި ބައިވެރިވެފައިވަނީ 749 ދަރިވަރުންކަމަށެވެ. ނާސްތާ ސްކޫލަށް ގެނައުމާއެކު ކޮންމެ މެނޫއެއް ސްކޫލުން ވަކިވަކިން އިންސްޕެކްޝަން ހެދުމަށްފަހު ނޫނީ ދަރިވަރުންނާ ހަމައަށް ފޯރުކޮށްނުދޭނެކަމަށް އޭނާ ވިދާޅުވި އެވެ.\nޖަލާލުއްދީން ސްކޫލުގެ ޕްރިންސިޕަލް އައިމިނަތު މުހައްމަދު ވިދާޅުވީ އެސްކޫލުގައި ތައުލީމު ހާސިލުކުރަމުންދާ 270 ދަރިވަރުންގެ ތެރެއިން ހެނދުނުގެ ނާސްތާގައި 223 ދަރިވަރުން ބައިވެރިވެފައިވާ ކަމަށެވެ. އަދި ދަރިވަރުންނަށް ދޭން ގެންނަ ނާސްތާ ތިން މީހުންގެ މައްޗަށް އެކުލެވޭ ޓީމަކުން މޮނިޓަރ ކުރެވޭނެކަމަށްވެސް އައިމިނަތު ވިދާޅުވި އެވެ.\nއަދި ދެ ދަންފަޅިއަށް ކިޔަވައިދެމުންގެންދާ ހދ އޭއީސީ ސްކޫލުގެ ޕްރިންސިޕަލް ޝަހީދާ އަލީ ވިދާޅުވީ ސްކޫލުގައި ތައުލީމީ ހާސިލުކުރަމުންދާ 1338 ދަރިވަރުންގެ ތެރެއިން 586 ދަރިވަރުން ވަނީ މާދަމާ ފަށާ ހެނދުނުގެ ނާސްތާގައި ބައިވެރިވެފަ އެވެ.\n"ސްކޫލުގައި ދެ ދަންފަޅިއަށް ކިޔަވަމުންދާއިރު ނާސްތާ ޕްރޮގުރާމުގައި ބައިވެރިވި މިވެވެނީ ހަމައެކަނި ހެނދުނު ދަންފަޅީގައި ކިޔަވަމުންދާ ދަރިވަރުންނަށް. ސްކޫލުގެ ފަސް ސްޓާފުންގެ ޓީމަކުން ނާސްތާ އިންސްޕެކްޝަން ހަދާނެ". ޕްރިންސިޕަލް ޝަހީދާ އަލީ ވިދާޅުވި އެވެ.\nކާނިވަލް ރެސްޓޯރަންޓުން ބުނީ ކުޅުދުއްފުށީގެ ތިން ސްކޫލުކަމަށްވާ އަފީފުއްދީން ސްކޫލާއި ޖަލާލުއްދީން ސްކޫލުގެ އިތުރުން އޭއީސީން ޖުމްލަ 1558 ދަރިވަރުންނަށް ހެނދުނުގެ ނާސްތާ ޕްރޮގުރާމްގެ ނާސްތާ މާދަމާއިން ފެށިގެން މެނޫއާ އެއްގޮތަށް ފޯރުކޮށްދޭނެކަމަށެވެ.\nމި ޕްރޮގްރާމުގެ ފެށުމަށް މިއަހަރުގެ ފުރަތަމަ ޓާމްގައި ވަނީ އަތޮޅުތެރެއާއި މާލެހިމެނޭ ސަރަހައްދުތައް ހިމެނޭގޮތަށް 25 ސްކޫލަކަށް ކިޔަވަމުން އަންނަ 14720 ދަރިވަރަކަށް ހެނދުނުގެ ނާސްތާ ދީފައެވެ. ހެނދުނުގެ ނާސްތާ މިހާތަނަށް ނުދެވިވާ 188 ސްކޫލަށް އެޕްރޮގުރާމް މާދަމާއިން ފެށިގެން ދޭން ތައްޔާރުވަމުން އަންނައިރު ރާއްޖޭގެ ސްކޫލުތަކުގައި މިއަހަރު 70000 އަށް ވުރެން ގިނަ ދަރިވަރުން އަންނަނީ ތައުލީމު ހާސިލު ކުރަމުން ނެވެ.\nސްކޫލު ދަރިވަރުންނަށް ހެނދުނުގެ ނާސްތާ ދިނުމަށް ބަޖެޓުގައި 50 މިލިއަން ރުފިޔާ ހިމަނާފައިވާއިރު ޔުނިސެފްގެ އެހީގައި އެޑިޔުކޭޝަން މިނިސްޓްރީން ވަނީ ނާސްތާ ދިނުމަށް 10 މެނޫއެއް ތައްޔާރުކޮށްފަ އެވެ. އޭގެ ތެރޭގައި ރޮއްޓާއި ބިސް އަދި ކިރު ގެ އިތުރުން ތަރުކާރީ މަސްހުންޏާއި ބަރަބޯ މަސްހުންޏާއި ތަފާތު ވައްތަރުގެ ސޭންޑްވިޗް ފަދަ ތަކެތި ހިމެނެ އެވެ.


HDC aai Kalaafaanu School gulzigen hulhumale' gai 50 gas indhaifi | Jazeera\tއެޗްޑީސީއާއި ކަލާފާނު ސްކޫލް ގުޅިގެން ހުޅުމާލޭގައި 50 ގަސް އިންދައިފި - Jazeera\nމަރިޔަމް ނިމާ ހަސަން May 16, 2022 102 views0\nއެޗްޑީސީއާއި ކަލާފާނު ސްކޫލް ގުޅިގެން ހުޅުމާލޭގައި 50 ގަސް އިންދުން ; އެޗްޑީސީގެ ޑެޕިއުޓީ މެނޭޖިން ޑިރެކްޓަރު އަހްމަދު އާތިފް, ކަލާފާނު ސްކޫލުގެ ދަރިވަރަކާއެކު ގަސް އިންދަނީ -- ފޮޓޯ: އެޗްޑީސީ\nހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) އާއި ކަލާފާނު ސްކޫލު ގުޅިގެން ހުޅުމާލޭގައި 50 ގަސް އިންދައިފިއެވެ.\nކުޑަކުދިންގެ ދުވަހާ ގުޅިގެން ކަލާފާނު ސްކޫލުން އިސްނަގައިގެން ބޭއްވި އެ ހަރަކާތުގައި އެ ސްކޫލުގެ ދަރިވަރުންނާއި ޓީޗަރުންގެ އިތުރުން ބެލެނިވެރިން ގުޅިގެން 50 ގަސް އިންދާފައި ވަނީ ހުޅުމާލެ ރުއްގަނޑު 1 ސަރަހައްދުގައެވެ.\nއެ ހަރަކާތުގައި ވާހަކަ ދައްކަވަމުން އެޗްޑީސީގެ ޑެޕިއުޓީ މެނޭޖިން ޑިރެކްޓަރު އަހްމަދު އާތިފް ވިދާޅުވީ ހުޅުމާލެ ފެހިކޮށް, ހިތްފަސޭހަ ތަނަކަށް ހެދުމަށް އެންމެންގެ އެއްބާރުލުން މުހިންމު ކަމަށެވެ. އަދި އެކަމުގައި އެޗްޑީސީއާ ގުޅިގެން މަސައްކަތް ކރުުމުގެ ފުރުސަތު ހުރިހާ ސްކޫލުތަކާއި އެންޖީއޯތަކަށް ވެސް އޮތް ކަމުގައި ވިދާޅުވިއެވެ.\nއެޗްޑީސީގެ ޑެޕިއުޓީ މެނޭޖިން ޑިރެކްޓަރު އަހްމަދު އާތިފް -- ފޮޓޯ: އެޗްޑީސީ\nހުޅުމާލެ ފެހި, ހިތްފަސޭހަ ތަނަކަށް ހެދުމަށް އެޗްޑީސީން ދަނީ ގިނަ މަސައްކަތްތަކެއް ކުރަމުންނެވެ. އެގޮތުން ދެވަނަ ފިޔަހަވީގައި އަލަށް މީހުން ދިރިއުޅެން ފެށުމާއެކި އެ ސަރަހައްދު ފެހި ކުރުމާށް ހާއްސަ އަހަންމިއްޔަތުކަމެއް ދީގެން އެ ކޯޕަރޭޭޝަނުގެ ގްރީން ޓީމުން ތަރުތީބުކޮށްފައިވާ ޕްލޭނެއް އެކުލަވާލާ, މަސައްކަތް ކުރަމުންދާ ކަމަށް އެޗްޑީސީން ބުނެއެވެ.\nއެޗްޑީސީން ބުނީ ހުޅުމާލެ ފެހި ތަނަކަށް ހެދުމަށް ގިނަ މަސައްކަތްތަކެއް މުޅި އަހަރަށް ބަލާހައިގެން ކުރިއަށް ގެންދިއުމަށް ރާވާފައިވާ ކަމަށެވެ.\nއެޗްޑީސީ ޑީއެމްޑީ އަހްމަދު އާތިފް


#Column: Islaam dheenuge siyaasee nizaam - One Online\nޖެނެރަލް ސީސީ --\nއިސްލާމްދީނުގެ ނަބިއްޔާ އިންސާނިއްޔަތަށްޓަކައި ރަހްމަތުގެ ނިޒާމަކާއިގެން ވަޑައިގެންނެވުމުގެ ކުރީންވެސް ފަލަކުގެ ލޯތައްވަނީ މިބިންމަތީގައި ގާއިމު ކުރެވުނު ވެރިކަމުގެ ތަފާތު ނިޒާމުތައް ދެކެފައެވެ. ރަސްކަމެވެ. އިމެއްނެތް ޝާހީ އިޚުތިޔާރު ތަކާއެކުގައެވެ. އެއްވެސް ޖަވާބުދާރީވުމެއްނެތް ވެރީންގެ މިނިވަންވެރިކަމެވެ. އަޝްރާފިއްޔާގެ ނިޒާމެވެ. މަދުބައެއްގެ އަތްމަތީގައި ހުރިހައި ބާރުތަކެއް އޮންނަވެރިކަމެވެ. ގްރީކުގައިވަނީ ޖުމްހޫރިއްޔަތެއްވެސް ގާއިމުވެފައެވެ. ސިޔާސީ ބާރުވެރިކަން އާއްމުންގެ އަތުގައި އޮންނަ ނިޒާމެވެ.\nޝައްކެއްތެވެ. ވެރިކަމުގެ ކޮންމެ ނިޒާމެއްގައިވެސް ކޮންމެވެސް ވަރެއްގެ ރަނގަޅު ކަންތައްތަކެއް ވެސްވަނީ އެކުލެވިފައެވެ. ރަސްކަމާއި ޑިކްޓޭޓަރޝިޕް ގައި ވަރަށް ގިނަފަރަހަރަށް ދެމިއޮތުން ބޮޑުވެއެވެ. ޖުމްހޫރިއްޔަތުގައި ރައްޔިތުންގެ ބައިވެރިވުން އިތުރުވެއެވެ. އިސްލާމްދީނުގެ ސިޔާސީ ނިޒާމުގައިވަނީ އިންސާނުން ތަޖުރިބާކޮށްފައިވާ ވެރިކަމުގެ ހުރިހައި ނިޒާމުތަކެއްގައި ހިމެނޭ ހުރިހައި ރަނގަޅު ސިފަތަކެއް އެއްކޮށްލެވިފައެވެ. އިސްލާމީ ނިޒާމުގައި އަމީރަށް ނުވަތަ ޚަލީފާއަށް އަހައިކިޔަމަންވުން ވާޖިބުވެއެވެ. ރަސްކަމުގެ ނިޒާމުގައި ރަސްގެފާނަށް ބޯލަނބައިކިޔަމަންވާ ފަދައިންނެވެ. ޝައްކެއް ނެތެވެ. މާތްﷲ އާއި އެކަލާނގެ ރަސޫލާގެ ބަސްފުޅުތަކާ ފުށުއަރާ އެއްވެސް ކަމެއްގައި ކިޔަމަންވުމެއް ނެތެވެ.\nއިސްލާމްދީނުގެ ސިޔާސީ ނިޒާމުގައި ވަނީ ޖުމްހޫރިއްޔަތުގައި ހިމެނޭ ހުރިހައި ރަނގަޅު ކަންކަން ވެސް ހިމަނައިލެވިފައެވެ. އާދެ، އަމީރަކު އިންތިޚާބު ކުރަނީ އާއްމުންގެ މަންދޫބުންނެވެ. ދައުލަތުގެ މުއާމަލާ ތަކުގައި އެންމެންނާ މަޝްވަރާ ކުރެވެއެވެ. ޝައްކެއްނެތެވެ. ސިޔާސަތަކީ އިންސާނީ ހަޔާތުގެ މުހިންމު ދާއިރާއެކެވެ. އިސްލާމްދީނުގެ ސިޔާސީ ނިޒާމުވަނީ އިންސާނިއްޔަތަށް ހެޔޮކަމުގެ އިންގިލާބެއް ގެނެސްފައެވެ.\nމިއަދުވެސް ވަރަށް ގިނަ އިސްލާމީ ދައުލަތްތަކުގައި އެތަންތާނގެ ދީނީ ފިކުރުގެ މީހުން ގެންދަނީ ދައުލަތުގެ ސިޔާސީ ނިޒާމު އިސްލާމީ ސިޔާސަތުގެ ގިއުގަނޑަށް ފައްތަން ބާރުއަޅަމުންނެވެ. އިސްލާމްދީނުގެ ސިޔާސީ ނިޒާމަކީވެސް އިސްލާމްދީނުގެ ބައެއްކަމުގައިވާތީއެވެ. އެހެންކަމުން މުސްލިމުންގެ ސިޔާސީ ނިޒާމު ރޭވި ތަރުތީބު ވެފައިވާ ގޮތް ދަސްކުރުމަކީ ކޮންމެ މުސްލިމެއްގެ މައްޗަށް ލާޒިމްކަމެކެވެ. މުސްލިމު އާބާދީއެއްގެ އަޣުލަބިއްޔަތުގެ މައްޗަށް އެކުލެވިގެންވާ ދައުލަތެއްކަމުގައިވިޔަސް އެދައުލަތަކުން އިސްލާމީ ނިޒާމު ތަންފީޒު ނުކުރާނަމަ އެދައުލަތަކީ ޙަޤީޤީ މާނައިގައި އިސްލާމީ ދައުލަތަކަށެއް ނުވާނެއެވެ. އަދިކީއްތޯއެވެ. އެދައުލަތެއްގެ ފުރަދާނައިންނާއި ކަމުވޮށީން އިސްލާމްދީނަށް އަމަލު ނުކުރުމުގެ ކުށުން ކުށްވެރިވެސް ވާނެއެވެ.\nދީނަށް އަމަލުކުރުމަކީ ހަމައެކަނި "ކިތަށްވަދެމިސް" ނިތްތަޅައިލުން ކަމުގައި ދެކޭމީހުން މިޒަމާނުގައި ވަރަށް ގިނައެވެ. ހަމައެކަނި އަޅުކަމުގައި މަޝްޣޫލުވުން ކަމުގައި ދެކޭ މީހުން ސުމާރެއް ނެތްހައި ގިނައެވެ. އެބައިމީހުންގެ ނަޒަރުގައި ސަރުކާރު ހިންގުމާއި ސިޔާސަތާ ދީނާ ގުޅުމެއްނެތެވެ. ނަމަވެސް ކީރިތި ޤުރްއާނުގައި ސަރީހު ބަސްފުޅުން އަންގަވައިފައިވާ ގޮތުގައި އިސްލާމީ ގޮތް ފިޔަވައި އެހެން ގޮތެއް ދީނެއްކަމުގައި ބަލައިފިމީހެއްގެ ގޮތަކީ އަރަހުށި މާތްﷲގެ ޙަޟުރަތުގައި ޤަބޫލުވެވިގެންވާނެ ގޮތެއް ނޫނެވެ. އެފަދަމީހުންނަކީ އާޚިރަތުގައި ގެއްލުން ލިބިގަންނާން ޖެހޭނެ މިހުންނެވެ.\n"ދީނެއްގެ ގޮތުގައި އިސްލާމްދީންނޫން ދީނެއް އެދޭމީހާ (ދަންނާށެވެ!) ފަހެ، އެމީހާގެ ކިބައިން (އެކަން) ޤަބޫލެއް ނުކުރައްވާ ހުއްޓެވެ. އަދި އާޚިރަތުގައި އޭނާ ވާހުށީ ގެއްލެނިވެގެންވާ މީހުންގެ ތެރެއިންނެވެ. (އާލުއިމްރާން : 85 )\nއިސްލާމްދީނުގެ ވެރިކަން ހިންގުމުގެ ނިޒާމު ދޫކޮށްލައިފައި އެހެން ނިޒާމެއް ޚިޔާރުކުރުމަކީވެސް އިސްލާމީ ގޮތް ފިޔަވައި އެހެން ގޮތެއް ޚިޔާރު ކުރުމެވެ. އެހެންކަމުން ޣައިރު އިސްލާމީ މަންހަޖެއްގައި ތިމާގެވެރިކަން ހިންގާ މީހާ އަކީވެސް މާތްﷲ ރުހިވޮޑިގެންނުވާ ގޮތަކަށް ވެރިކަން ހިންގާމީހެކެވެ. އެމީހަކުވާނީ ޤިޔާމަތްދުވަހުން އެކަމުގެ ޒިންމާ އުފުލާންޖެހޭނެ މީހަކު ކަމުގައެވެ.\nއިސްލާމްދީނުގެ ސިޔާސީ މަންހަޖަކީ ކޮބައިކަން ބަޔާން ކުރެއްވުމަކީ އިސްލާމީ އިލްމުވެރީންގެ ކަމެކެވެ. ނަމަވެސް އިލްމުވެރީން އެ މަންހަޖު ހުށަހަޅުއްވައި އެ މަންހަޖާ އެއްގޮތަށް ވެރިކަން ކުރައްވަން ވެރިކަންކުރައްވާ ފަރާތްތަކުގައި އެދި ވަޑައިގެންނެވުމުން ތުހުމަތު ކުރައްވަނީ ސިޔާސީ އިސްލާމް ހުށަހަޅުއްވަނީކަމުގައެވެ. އެކަމާ ގުޅުވައިގެން އިލްމުވެރީންގެ އަތްޕުޅުގައި ބިޑި އަޅުވައެވެ. އަދަބުދެއެވެ.\nމިދެންނެވި ޒާތުގެވެރީން އެއްފަރާތަކުން މާތްﷲއަށް އަޅުކަން ކުރައްވާ މުސްލިމުން ކަމުގައި ދަޢުވާ ކުރައްވާއިރު ވެރިކަން ހިންގެވުމާއި ސިޔާސަތު ރޭއްވެވުމުގައި އެގެންދަވަނީ މާތްﷲގެ ރަސްކަންފުޅަށް ބަޣާވަތް ކުރައްވަމުންނެވެ. ކަންމިހެންހުރުމާއެކު ނަމާދާއި ރޯދައިގެ ހުކުމްތައް ދަސްކުރާ ފަދައިން އިސްލާމްދީނުގެ ސިޔާސީ ނިޒާމާއި އިގްތިސާދީ ނިޒާމު ދަސްކުރުމަކީވެސް ކޮންމެ މުސްލިމެއްގެ މައްޗަށް ލާޒިމުކަމެކެވެ. އެންމެ ކުޑަމިނުން މުސްލިމުންގެ ތެރޭގައި ތިއްބަވާ ޢިލްމުގެ އަހްލުވެރީންނާއި ހޭލުންތެރިކަމުގެ އަހްލުވެރީންނާއި ފިކުރު ހިންގާ މީހުން ސިޔާސަތާއި އިޤްތިސާދީ އިލްމުގައިވެސް ރޯފިލައި ތިބި ބަޔަކު ކަމުގައި ވެގަތުން ލާޒިމެވެ.\nގުޅޭ ޓެގު އިސްލާމީ ތާރީޚު ދީން ދީނީ މައްސަލަތައް


SunOnline: Kangan akee Bollywood ge emme Nufoozu gadha bathala tha?\nއައިމިނަތު ލުބާ 30 Sep 2020, 07:21\nބޮލީވުޑްގެ ކުޅަދާނަ ބަތަލާ ކަންގަނާ ރަނައުތު --\nބޮލީވުޑްގައި އެންމެ ނުފޫޒުގަދަ ބަތަލާ ކަންގަނާ ރަނައުތު އަންނަނީ ފަހަކަށް އައިސް ބޮލީވުޑާ ގުޅޭ ގޮތުން ކުރިން އަޑުއިވިފައިނުވާ ވާހަކަތައް ފަޅާއަރުވާލަމުންނެވެ.\nއޭނާއާ އެކު މަސައްކަތްކުރާ ބޮލީވުޑްގެ ތަރިންނާ މެދު އޭނާ އަންނަނީ ތަފާތު ގިނަ ތުހުމަތުތަކެއް ކުރަމުންނެވެ. ނެޕޮޓިޒަމް އިން ފެށިގެން ޑުރަގު މައްސަލައަށް ދަންދެންނެވެ. ޖިންސީ ފުރައްސާރަ މައްސަލަތަކެއް މިހާރަކަށް އައިސް ބޮލީވުޑްގައި ހިނގަމުން އަންނަ އިރު ފާޅުގައި އެވާހަކަތައް ދައްކަން ކެރޭ ތަރިއަކު ކަންގަނާ ނޫނީ ނެތެވެ.\nކަންގަނާ ބުނީ ފިލްމީ ދާއިރާގައި އޭނާ އަށް ވެސް ޖިންސީ ފުރައްސާރަ ކުރިމަތިވި ކަމަށާއި އަދި ބަޔަކު މީހުންވެގެން އޭނާއަށް ގަދަކަމުން ޑުރަގު ދިން ކަމަށެވެ. އަދި އޭނާގެ ދުވަސްދުއްވާލަން ބޮލީވުޑްގެ ވަރުގަދަ ބައިގަޑެއް އުޅުނު ކަމަށާއި ނަމަވެސް އެމީހުންގެ މަގްސަދު ހާސިލްނުވާ ކަމަށެވެ.\nބަތަލާ ކަންގަނާ އާ ދެކޮޅަށް ވާހަކަ ދައްކާ މީހުން ބުނަނީ ބޮލީވުޑްގައި ރަނގަޅު އެއްބައެއް ވެސް ކަންގަނާއަށް ނުތިބޭ ކަމަށާއި އޭނާ އެއުޅެނީ އޭނާގެ އަމިއްލަ މަގްސަދެއްގައި ކަމަށެވެ. ބޮލީވުޑްގެ އެކްޓަރު ސުޝާންތް ސިންހް ރާޖްޕުތް މަރުވި މައްސަލާގައި ވެސް އޭނާ އަޑުއުފުލާ ކަންތައްކުރީ އޭނާގެ ސިޔާސީ ބޭނުމެއްގައި ކަމަށެވެ. ކަންގަނާ އާ ދެކޮޅަށް ވާހަކަދައްކާ މީހުން ބުނަނީ އިންޑިއާގެ ޕާޓީ ބާރަތިޔާ ޖަންތާ ޕާޓީ (ބީޖޭޕީ) އަށް ކަންގަނާ ގުޅުމުގެ ވިސްނުމެއް ގެންގުޅޭ ކަމަށެވެ.\nކުޑަ އަވަށަކުން މުމްބާއީ އަށް އައިސް ކަންގަނާ ވަނީ އާންމުންގެ މެދުގައި މަގްބޫލު ތަރިއަކަށްވެފަ އެވެ. ކަންތައްތަކާ ކެރިގެން އަޑުއުފުލާ ހަމައެކަނި ބަތަލާ އަކީ ކަންގަނާ އޭ ބުންޏަސް ދޮގަކަށް ނުވާނެ އެވެ. ސުޝާންތުގެ މައްސަލާގައި އުފެދުނު ޑުރަގު މައްސަލާގައި ބޮލީވުޑްގެ އޭ ލިސްޓުގެ ތަރިން ސުވާލުކުރުމަށް ގެންދާއިރު ބޮލީވުޑްގެ ބޮޑެތިން ތިިބީ ހިމޭނުންނެވެ.\nބޭރުގެ ނޫހެއް ކަމަށްވާ ދަ ޕްރިންޓްގެ އެޑިޓަރު ޝާއިލާޖާ ބަޖްޕާއި ކަންގަނާ އާ ގުޅޭ ގޮތުން ބުނީ ކަންގަނާ އަކީ އެހެން ތަރިންނާ ޚިލާފަށް މޮޅު ތަރިއެއް ކަމަށެވެ. ބޮލީވުޑަކީ ނެޕޮޓިޒަމް އޮތްތަނެއްކަން އެނގޭ އިރު ބޭރުން އައިސް ކަންގަނާ މަޝްހޫރުވިއިރު އޭނާ މަސައްކަތްކުރީ އާންމުން ބަލައިގަންނަ ފަދަ ޝަހުސިއްޔަތަކަށް ވުމަށްކަމަށެވެ. އަދި ކަންގަނާ ވަނީ ބޮލީވުޑްގެ ބާރުގަދަ ތަރިން ކަމަށްވާ ޑައިރެކްޓަރު ކަރަން ޖޯހަރު އަދި ކަންގަނާ ގެ ކުރީގެ ލޯބިވެރިޔާ ރިތިކް ރޯޝަންގެ ސިއްރުތައް ފާޅުގޮތެއްގައި ބޭޒާރުކޮށްލާފައެވެ.\nފަހަކަށް އައިސް ކަންގަނާގެ އަޑު ބޮލީވުޑްގައި ގަދަވީ އެކްޓަރު ސުޝާންތުގެ މަރާ ގުޅިގެންނެވެ. އޭނާ ބުނީ ސުޝާންތު ފަދަ ހުނަރުވެރި އެކްޓަރަކަށް ބޮލީވުޑުން ގޮންޖެހީ ކަމަށެވެ. އަދި އޭނާ ކުރިއަރައި ދިޔުމަށް ހުރަސް އެޅީކަމަށެވެ. ސުޝާންތު މަރުވީ އަމިއްލަ އަށް ނޫން ކަމަށާއި އެކަމަކީ ބަޔަކު މީހުން ދުރާލާ ރާވައިގެން ކުރިކަމެއް ކަމަށް ވެސް އޭނާ ވަނީ ބުނެފަ އެވެ. އަދި ކަރަން ޖޯހަރު ލަންޑަންގެ އިކޮނޮމިކް ސްކޫލަށް ގޮސް އާންމުންގެ ތެރޭގައި ކަންގަނާގެ އަގުވައްޓާލަން މަސައްކަތްކުރި ކަމަށާއި ވަގުތުން ވަގުތަށް ކަންގަނާ ފިލްމު އިންޑަސްޓްރީ ދޫކޮށް ދާންޖެހޭނެ ކަމަށް ބުނި ކަމަށެވެ.\nކަންގަނާ ބުނީ ބޮލީވުޑްގައި ޑުރަގު މާޒީއާއެއް އޮންނަ ކަމަށާއި އެއީ "ބުލީވުޑް" ކަމަށެވެ. ފެށުނީއްސުރެ ބޮލީވުޑުން އޭނާއާ މެދު ކަންތައް ކުރަމުންދާ ގޮތުގެ ވާހަކަ އޭނާ އަންނަނީ މީޑިއާތަކުގައި ވާހަކަ ދައްކަމުންނެވެ. އެވާހަކަތައް އޭރު ކަންގަނާ ދެއްކި ނަމަވެސް އެއްވެސް މީހަކު އެކަމަށް ފިޔަވަޅު އަޅާފައެއްނުވެ އެވެ. ސުޝާންތަށް އެހެން ދިމާވުމުން ކަންގަނާ ބުނީ ދެން މަޑުން ނުހުންނާނެ ކަމަށާއި އޭނާ ވެސް ލައްކަ ދުވަހު ކެތްކުރި ކަމަށެވެ. އަދި ބޭރުން އަންނަ ތަރިންނާ މެދު އެފަދައިން ކަންތައް ކުރުމުގެ ފުރުސަތު ނުދޭނެކަމަށް ވެސް އޭނާ ވަނީ ބުނެފަ އެވެ.\n"އޭނާއާ މެދު ކަންތައް ކުރިގޮތުގެ ވާހަކަ އޭނަ ދައްކައިފި. އެކަމަަކު މިހާރުވެސް އޭނަ އެހުރީ ވަރަށް ބާރުގަދަކޮށް. މިހާރު އޭނާގެ މަގްސަދަކީ ކޮބާ؟ އޭނާ އަށް ދިމާވި ކަންތައްތަކުގެ ބަދަލުތަ އެ ހިފަނީ؟ ނޫނީ ހަމަ އަސްލުވެސް ސިޔާސީ މަގްސަދެއް އޮތީބާ؟" ޝާއިލާޖާ ވަނީ ސުވާލު އުފައްދާފަ އެވެ.


Raajje Ah 1.3 Million Touristun Athu Vejje – adduLIVE\nރާއްޖެ އަށް 1.3 މިލިއަން ޓޫރިސްޓުން އަތުވެއްޖެ\nDec 27, 2021, 19:17 ހަސަން ރަޝީދު\nމިއަހަރު ރާއްޖެ އައި 1.3 މިލިއަން ވަނަ ފަތުރުވެރިޔާ އަށް މަރުޙަބާ ކިޔައިފިއެވެ.\nމިއަހަރު ރާއްޖެއަށް އައި 1.3 މިލިއަން ވަނަ ފަތުރުވެރިޔާއަކީ ރޮމޭނިޔާ މީހެކެވެ. އެމީހާ އަށް މަރުހަބާ ކިޔާފައިވަނީ ޓޫރިޒަމް މިނިސްޓަރ ޑރ.ޢަބްދުﷲ މަޢުސޫމްއާއި އެމްއެމްޕީއާރުސީގެ މެނޭޖިންގ ޑިރެކްޓަރު ޠައްޔިބު މުޙައްމަދާއި އެމްއޭސީއެލްގެ އިސްވެރިންނެވެ.\nސަރުކާރުން މި އަހަރު އަމާޒު ހިފީ އެއް މިލިއަން ޓޫރިސްޓުން ގެނައުމަށް ކަމަށްވާއިރު އެ އަމާޒު މިދިޔަ އޮކްޓޫބަރު މަހު ވަނީ ހާސިލުވެފަ އެވެ. އެއަށް ފަހު ޓޫރިޒަމް މިނިސްޓްރީން ވަނީ މި އަހަރު ޖުމްލަ 1.3 މިލިއަން ޓޫރިސްޓުން އައުމަށް އަމާޒު ހިފާފަ އެވެ.\nމިއަހަރު ރާއްޖެއަށް 1.3 މިލިއަން ފަތުރުވެރިން ޒިޔާރަތްކޮށްފައިވާއިރު އަންނަ އަހަރު ދެ މިލިއަން ފަތުރުވެރިން ގެނައުމަކީ ސަރުކާރުގެ އަމާޒެކެވެ.\nޓޫރިޒަމް މިނިސްޓްރީން ބުނިގޮތުގައި އިއްޔެ ރާއްޖެއަށް ރެކޯޑް އަދަދަކަށް ފަތުރުވެރިން ވަނީ ޒިޔާރަތްކޮށްފަ އެވެ. އެގޮތުން އިއްޔެ ރާއްޖެއަށް 7,098 ފަތުރުވެރިން ޒިޔާރާތްކޮށްފައިވާކަމަށް ޓޫރިޒަމް މިނިސްޓްރީން ބުނެފައިވެއެވެ.\nއިއްޔެ އަކީ މިދިޔަ އަހަރުގެ ޖުލައި މަހު ރާއްޖޭގެ ބޯޑަރުތައް ހުޅުވާލިފަހުން އެއް ދުވަހެއްގައި އެންމެގިނަ ފަތުރުވެރިން ރާއްޖެއަށް ޒިޔާރާތް ކުރި ދުވަހެވެ.


ICOM Ge Ninmun Thah High Courtah Nubeleyne Kamah Kuri Hukum Supreme Court Ah - Vaguthu\nމައުލޫމާތު ހޯދައި ލިބިގަތުމުގެ ހައްގުގެ ގާނޫނުުގެ ދަށުން އިންފޮމޭޝަން ކޮމިޝަނަރު ނިންމަވާ ނިންމެވުންތަކުގެ މައްސަލަ ހައި ކޯޓަށް ނުބެލޭނެ ކަމަށް އެ ކޯޓުން ކުރި ހުކުމް އެޓާނީ ޖެނެރަލް އޮފީހުގެ ފަރާތުން ސުޕްރީމް ކޯޓުގައި އިސްތިއުނާފްކޮށްފިއެވެ.\nމައުލޫމާތު ހޯދައި ލިބިގަތުމުގެ ހައްގުގެ ގާނޫނު ބުނާގޮތުން މައުލޫމާތެއް ނުދިނުމަށް ނުވަތަ ދިނުމަށް އިންފޮމޭޝަން ކޮމިޝަނަރު ނިންމާ ނިންމުމެއް ހައި ކޯޓުގައި އިސްތިއުނާފް ކުރެވިދާނެއެވެ. އެމްޑަބްލިޔުއެސްސީގެ މައްޗަށް އިންފޮމޭޝަން ކޮމިޝަނަރުގެ އޮފީހުން އެންގި އެންގުމެއް އެމްޑަބްލިޔުއެސްސީން ހައިކޯޓުގައި އިސްތިއުނާފްކުރުމުން ހައި ކޯޓުން ނިންމީ އެފަދަ މައްސަލަތައް އެ ކޯޓަށް ނުބެލޭނެ ކަމަށެވެ.\nއެޓާނީ ޖެނެރަލް އިބްރާހިމް ރިފްއަތު ކުރިން ވިދާޅުވީ ހައި ކޯޓުގެ އެ ހުކުމަކީ ގާނޫނުއަސާސީން ލިބިދޭ އިސްތިއުނާފް ކުރުމުގެ ހައްގު ގެއްލޭ ގޮތަށް ކޮށްފައިވާ ހުކުމެއް ކަމަށެވެ. އެހެންވެ، އާންމު މަސްލަހަތަށް ބަލައި އެ ހުކުމް ސުޕްރީމް ކޯޓުގައި އިސްތިއުނާފް ކުރާނެ ކަމަށް ރިފްއަތު ވިދާޅުވިއެވެ.\nއެހެންވެ އެޓާނީ ޖެނެރަލްގެ އޮފީހުން މިއަދު ވިދާޅުވީ މައްސަލަ ސުޕްރީމް ކޯޓުގައި މިހާރު އިސްތިއުނާފް ކޮށްފައިވާ ކަމަށެވެ.\nހައިކޯޓުގެ ހުކުމުގައި ބުނީ ހައިކޯޓަށް ލިބިދީފައިވާ އިސްތިއުނާފީ އިޙްތިސާސް ލިބިދީފައިވަނީ ދަށު ކޯޓުތަކުންނާއި ޓްރައިބިއުނަލުން ނިންމާ ނިންމުންތަކުގެ މައްޗަށް އެކަނިކަމަށެވެ. އަދި އިސްތިއުނާފަށް ހުށަހެޅި ނިންމުން ނިންމާފައިވަނީ ދަށު ކޯޓަކުންތޯ ނުވަތަ ޓްރައިބިއުނަލަކުންތޯ ބަލަންޖެހޭކަމަށް ހައިކޯޓުގެ ނިންމުމުގައިވެއެވެ. އަދި އިސްތިއުނާފްކުރެވުނު ނިންމުމަކީ ދަށު ކޯޓުން ނިންމި ނިންމުމެއް ނޫންކަމަށާއި އަދި އެއީ ޓްރައިބިއުނަލަކުން ނިންމި ނިންމުމެއްކަމަށްވެސް ބެލޭނޭ ޖާގައެއް ނެތްކަމަށް ހައިކޯޓުގެ ހުކުމްގައިވެއެވެ.


ލ.ގަމުގައި ޤާއިމްކުރާ ޖޮބް ސެންޓަރު ރިފާބިޝް މަސައްކަތް ކޮށްދޭނެ ފަރާތެއް ހޯދުން\nމަސައްކަތުގެ ނަން: ލ.ގަމުގައި ޤާއިމްކުރާ ޖޮބް ސެންޓަރު ރިފާބިޝް މަސައްކަތް ކޮށްދޭނެ ފަރާތެއް ހޯދުން\nއާރު.އެފް.ކިއު ނަންބަރު: RFQ #: MV-MOED-294262-CW-RFQ\nވޯލްޑް ބޭންކުގެ އެހީގައި މިމިނިސްޓްރީން ހިންގާ "މޯލްޑިވްސް: އެންހޭންސިންގ އެމްޕްލޯއިބިލިޓީ އެންޑް ރެޒިލިއަންސް އޮފް ޔޫތް" ޕްރޮޖެކްޓްގެ ދަށުން، މިއިޢުލާނާ އެއްކަރުދާސްކުރެވިފައިވާ ރިކުއެސްޓް ފޯ ކޯޓޭޝަން (އާރު.އެފް.ކިއު) ގައި ބަޔާންކުރާ ލ.މަގު ޖޮބް ސެންޓަރު ރިފާބިޝް މަސައްކަތް ކޮށްދޭނެ ފަރާތެއް ހޯދުމަށް ބޭނުންވެއެވެ.\nމަތީގައި ދެންނެވިފައިވާ މަސައްކަތްކުރުމަށް ޝައުޤުވެރިވާ ފަރާތްތަކުން، ރިކުއެސްޓް ފޯ ކޯޓޭޝަން (އާރު.އެފް.ކިއު) އާއި އެއްގޮތަށް ކޯޓޭޝަން ހުށަހެޅުމުގެ ދަޢުވަތު މިނިސްޓްރީ އޮފް އިކޮނޮމިކް ޑިވެލޮޕްމެންޓުން، މިކަމަށް ޝަރުޠު ހަމަވާ ހުރިހާ ފަރާތްތަކަށް ހުޅުވާލަމެވެ.\nމި މަސައްކަތްކުރުމަށް ޝަރުތު ފުރިހަމަވާ ފަރާތެއް ހޯދުމުގެ ކަންތައް ކުރިޔަށް ގެންދެވޭނީ ވޯލްޑްބޭންކް ލޯނާއި އައި.ޑީ.އޭ ކްރެޑިޓް އަދި ހިލޭ އެހީގެ ދަށުން ހިންގޭ މަޝްރޫޢުތަކަށް އެފަރާތުން 2020 ނޮވެމްބަރުގައި ޝާޢިއު ކުރެވިފައިވާ ޕްރޮކިޔުމަން ރެގިއުލޭޝަންގެ4ވަނަ އެޑިޝަން އާއި އެއްގޮތަށެވެ.\nމިކަމާ ގުޅޭ މަޢުލޫމާތު ހިމެނޭ ގޮތަށް ތައްޔާރުކުރެވިފައިވާ ރިކުއެސްޓް ފޯ ކޯޓޭޝަން (އާރު.އެފް.ކިއު) މި މިނިސްޓްރީގެ ވެބްސައިޓް www.trade.gov.mv ގައި ޝާޢިއު ކުރެވިފައި ވާނެއެވެ. އަދި މިކަމާބެހޭ އިތުރު މަޢުލޫމާތު ބޭނުންވާނަމަ މޯލްޑިވްސް: އެންހޭންސިންގ އެމްޕްލޯއިބިލިޓީ އެންޑް ރެޒިލިއަންސް އޮފް ޔޫތް ޕްރޮޖެކްޓްގެ ޕްރޮޖެކްޓް ޑިރެކްޓަރ އަލްފާޟިލް ޠާސީން ޙިލްމީ އަށް އެޑްރެސްކޮށް ތިރީގައިވާ އެޑްރެހަށް ލިޔުއްވުމުން ލިބިވަޑައިގަންނަވާނެއެވެ.\nބީލަންހުޅުވުން އޮންނާނީ 16 ޖޫން 2022 ވާ ބުރާސްފަތި ދުވަހުގެ 10:00 ގައި ވެލާނާގެ 11 ވަނަ ފަންގިފިލާގައި ހުންނަ މިމިނިސްޓްރީގެ ކޮންފަރެންސް ހޯލުގައެވެ. ގަޑި ޖެހުމަށްފަހު ހުށަހަޅާ ބިޑްތައް ބަލައިނުގަނެ އަނބުރާ ރައްދުކުރެވޭނެއެވެ. ބީލަންތައް ހުންނަންވާނީ ސިޓީ އުރައެއްގައި ބަންދުކުރެވިފައެވެ. ސިޓީއުރައިގެ ބޭރުގައި ބީލަމަށް ދެވިފައިވާ ނަން ލިޔެފައި އޮންނަންވާނެއެވެ.\nޕަބްލިޝްކުރި ގަޑި: 16:10\nސުންގަޑި: 16 ޖޫން 2022 10:00


Ahed Tamimi ge manuge jersey eh Real Madrid in eyna ah aruvaifi\nއަހަދު ތަމީމީގެ ނަމުގެ ޖަރޒީއެއް ރިއާލް މެޑްރިޑުން އޭނާއަށް އަރުވައިފި\n1 އަހަރު,2ހަފްތާ,4ދުވަސް, 12 ގަޑި, 21 މިނެޓް,9ސިކުންތު ކުރިން 5730އިދުހާމް ނައީމް\nފަލަސްތީނުގެ އަހަދު ތަމީމީގެ ޝަރަފުގައި އޭނާއަށް ރިއާލް މެޑްރިޑުން އޭނާގެ ނަމުގެ ޖާރޒީއެއް އަރުވައިފިއެވެ.\nއެ ފުޓުބޯޅަ ކުލަބުން އަހަދު ތަމީމީގެ ނަމުގެ ޖަރޒީއެއް އަރުވާފައިވަނީ އޭނާ އިސްރާއީލުގެ ޖަލުން މިނިވަންވުމާއި ގުޅިގެންނެވެ. އަދި ޒުވާން އުމުރުގައިވެސް އޭނާ ދައްކުވައިދިން ރިވެތި ނަމޫނާގެ ސަބަބުންނެވެ. އެ ކްލަބުން ބުނާގޮތުގައި އަހަދަކީ ކެރޭ ކުޅަދާނަ ޒުވާނެކެވެ.\nއޭނާއަށް ރިއާލް މެޑްރިޑުން ޖަރޒީ އަރުވާފައިވަނީ ސަންތިއާގޯ ބަރނަބޭއޫ ސްޓޭޑިއަމްގައި ބޭއްވި ރަސްމިއްޔާތެއްގައެވެ. އެ ރަސްމިއްޔާތުގައި އޭނާގެ ބައްޕަ ބަސީމް ތަމީމީވެސް ވަނީ ބައިވެރިވެފައެވެ.\n17 އަހަރުގެ އަހަދު ތަމީމީއަށް ދުނިޔޭގެ މަޤްބޫލުކަން ލިބިފައިވަނީ މިދިޔަ އަހަރުގެ ޑިސެމްބަރު މަހު އާއްމު ވީޑިއޯއަކުންނެވެ. އެ ވީޑިއޯއިން ފެނިގެންދަނީ އަހަދު އޭނާގެ އަވަށުގައި ހަރަކާތްތެރިވި އިސްރާއީލުގެ ދެ ސިފައިންނާއި ކެރިގެން ކުރިމަތިލާ މަންޒަރެވެ.\nއަހަދު ތަމީމީ ވަނީ އިސްރާއީލުގެ ޖަލުން ސަލާމަތްވުމަށްފަހު ސިޔާސީ ކަންކަމުގައި ހަރަކާތްތެރިވާން ފަށާފައެވެ. އޭނާ މިވަގުތުވެސް ހުންނެވީ ސިޔާސީ ހަރަކާތެއްގައި ބައިވެރިވުމަށް ޔޫރަޕުގައެވެ.\nއަހަދު މިދިޔަ ޖުލައިމަހު އިސްރާއީލުގެ ޖލުން މިނިވަންވެފައިވާއިރު ދުނިޔޭގެ އެތައް ބަޔަކު ދަނީ އޭނާ އަކީ ޒުވާނުންގެ މެދުގައި ޙައްޤައް ނަސްރު ދިނުމުގައި ލާމަސީލު މިސާލެއްގެ ގޮތުގައި ސިފަކޮށްފައެވެ. އަދި އެތައް ދުވަހެއް ވަންދެން އިސްރާއީލް ސިފައިންގެ އަނިޔާތަކާ ކުރިމަތިލުމަށްފަހު މިނިވަނަވުމުންވެސް އަހަދުގެ ކިބައިން ފެނިގެން ދިޔައީ ހިތްވަރާއި އަޒުމަކަން ކަމަށް އެތައް ބަޔަކު ދަނީ ބުނަމުންނެވެ.\nރިއާލް މެޑްރިޑުން އަހަދުގެ ޝަރަފުގައި ޖަރޒީއެއް އެރުވުމުން އިސްރާޢީލުގެ ފާދު ކިޔުންތައް އެ ފުޓުބޯޅަ ކްލަބަށް ދަނީ އަމާޒުވަމުންނެވެ. އެ ޤައުމުން ދަނީ ރިއާލް އިން އަނިޔާވެރިކަމަށް އެއްބާރުލުން ދޭކަމަށް ތުހުމަތުކޮށްފައެވެ.\nއަހަދު ތަމީމީ ރެއާލް މެޑްރިޑް


Samsung smart watch s3 mi mahu 18 gai vihkan fashanee\nސެމްސަން ސްމާޓް ވޮޗް އެސް3މިމަހު 18ގައި ވިއްކަން ފަށަނީ\nސެމްސަން ސްމާޓްވޮޗްގެ ގިއާ އެސް ތުރީ މިމަހު 18ގައި ވިއްކަން ފަށާނެ ކަމަށާއި ފެށޭއަގަކީ 350 ޑޮލަރު (5397 ރުފިޔާ) ކަމަށް ސެމްސަން އިން ބުނެފި އެވެ.\nސެމްސަންގުން ބުނީ އެކުންފުނިން ސްމާޓް ވޮޗް ގިއާ އެސް ތްރީގެ ގަޑިތައް ވިއްކަން ފަށާނީ މިމަހު 18 ގައި ކަމަށާއި އަދި ޕްރީ އޯޑާ ކުރުމުގެ ފުރުސަތު އަންނަ އާދީއްތަ ދުވަހު ހުޅުވާލާނެ ކަމަށެވެ. އެގޮތުން ސްމާޓް ވޮޗް ޕްރީ އޯޑާ ކުރެވޭނީ ސެމްސަންގެ ވެބްސައިޓުންނާއި އެމެޒަން އާއި ބެސްޓް ބައި އަދި މާސީއިން ކަމަށްވެސް އެކުންފުނިން ބުންޏެވެ.\nމިދިޔަ އޮގަސްޓު މަހު ސެމްސަން ކުންފުނިން ދައްކާލި ސްމާޓް ވޮޗް ގިއާ އެސް ތްރީ، އޭގެ ކުރީގެ ގަޑި ގިއާ އެސް ޓޫއަށް ވުރެއް ބޮޑެވެ. އެގޮތުން ގިނަ ވަގުތު ހިފަހައްޓާ ބެޓަރިއަކާއި ޖީޕީއެސްވެސް އެ ގަޑީގައި ހުރެ އެވެ. މިފަހަރު ގިއާ އެސް ތްރީގެ ގަޑިތަކުން ސްޕޮޓިފައި އާއި ސެމްސަން ޕޭ ފަދަ އެޕްތައްވެސް ބޭނުން ކުރެވެ އެވެ. އަދި ކުރިއާ އެއްފަދައިން މި ގަޑިވެސް އެހެން އެންޑްރޮއިޑް ފޯންތަކަށް ސަޕޯޓު ކުރެ އެވެ.\nސެމްސަން ސްމާޓް ވޮޗްގެ ގިއާ އެސްތްރީ ނެރެން އުޅޭ އިރު އެ ކުންފުނިން އެންމެ ފަހުން ނެރުން ނޯޓް ސެވަން ގޮވުމުގެ ސަބަބުން ވަނީ އެ ފޯނު އުފެއްދުން ހުއްޓާލާފައެވެ. އަދި އެ ކުންފުންނީގެ އަގު ވެއްޓި އެތަށް ބައެއްގެ ފާޑުކިޔުންތައް ވެސް އަމާޒުވެފައިވެ އެވެ.


Ehves Gaumeh'ge Dhidhaigai Dhan'bukula Nethy Keevekan Engeytha? - TrendingRED\n29 އޮކްޓޯބަރ 2017 - 15:00\nދަނބުކުލައަކީ ގިނަބަޔަކަށް މަޤްބޫލު ކުލައެކެވެ. އަދި ގިނަ ބަޔަކަށް ރީތިކުލައެއްވެސް މެއެވެ. ނަމަވެސް ގިނަބަޔަކަށް ފާހަގަ ނުވާނެ ކަމަކީ ދުނިޔޭގެ 196 ޤައުމުވާއިރު މިއިން އެއްވެސް ޤައުމެއްގެ ދިދައިގައި ދަނބުކުލަ ނުވާ ކަމެވެ.\nމީގެ ހަޤީގަތަކީ ކޮބައިބާވައެވެ؟ ދަނބުކުލަ ދިދަތަކުގައި ލާން ވެރިން ނުރެހެނީ ބާއެވެ. ނަމަވެސް ކަންތައް ހުރީ އެހެނަކުން ނޫނެވެ. އެޒަމާނުގައި ދަނބުކުލައިގެ އަގުބޮޑުކަމުން އެއްވެސް ގައުމަކުން ދިދައިގައި ދަނބުލަ ލެވޭ ވަރުގެ ތަނަވަސްކަމެއް ނެތެވެ. އޭރު ދަނބުކުލައިގެ އަގު ރަނަށްވުރެ3ގުނަ ބޮޑެވެ. ދަނބުކުލައިން ރަމްޒުކޮށްދެނީ މުއްސަނދިކަމާއި ޝާހީކަމެވެ. އޭރުގެ ރާނީ އެލްޒަބަތް 1 ދަނބުކުލައިގެ ހެދުން ތުރުކުރެއްވުމަށް ލޯބިކުރެއްވިއެވެ. އަދި ރާނީ ޝާހީ ބޭފުޅުން ފިޔަވައި އެހެން މީހުން ދަނބުުލައިގެ ހެދުންލުން މަނާކުރިއެވެ.\nއޭރު ދަނބުކުލަ ހަނދަނީ މިހާރުގެ ލުބުނާނުގެ ހިސާބުގައި އޮންނަ އަވަށެއްގައެވެ. މިދަނބުކުލަ ހަދަނީ އެތާގެ ކަނޑުގައި އުޅޭ ފިނިހަކައެއް ގައިން ކުލަ ނަގައިގެންނެވެ. މިކަމަށް އެތަށް ވަގުތަކާއި ބުރަ މަސައްކަތްބޭނުންވެއެވެ. 1 ގްރާމެއްގެ ދަނބުކުލަ އުފައްދަންވެސް 10 ހާސް ފިނިހަކަ ބޭނުންވެއެވެ. އަދި އޭރު އެންމެ 500 ގްރާމް ދަނބުކުލައިގެ އަގު މިޒަމާނުގެ 56000 އެމެރިކާ ޑޮލަރަށްވުރެ އަގުބޮޑެވެ.\nނަމަވެސް މިއަދު ދަނބުކުލައަކީ އެހެނިހެން ކުލައެކޭ އެއްފަދައިން ލިބެން ހުންނަ އަގުހެޔޮކުލައެކެވެ. މިކަން މިހެންވާން ބަދަލުވާން ދިމާވި އެއްސަބަބަކީ 1856 ވަނަ އަހަރު ކެމިސްޓެއް ކަމަށްވާ ވިލިއަމް ހެންރީ ޕާކިން "ކުއިނިން" ކިޔާ މާއްދާއެއް ތައްޔާރުކުރަން އުޅެނިކޮށް އޮޅިގެން މަސްނޫއީ ދަނބުކުލައެއް އުފެއްދުމެވެ. އޭގެފަހުން ދަނބުކުލަ އާންމުވެ އެންމެންނަށްވެސް ގަނެވޭ ފަދަ އަގުހެޔޮކުލަޔަކަށް ބަދަލުވިއެވެ.\nޒީ | 30 އޮކްޓޯބަރ 2017 - 10:23\nދަނބުކުލަ އިޒް މައި ފެވަރިޓް އައި ލަވް އިޓް\nހަވާ | 30 އޮކްޓޯބަރ 2017 - 23:07\nއަސްލު އެއީ ޔާމިނު ޕާޓީގަ އެކުލަ ބޭނުން ކުރީމަ، އެކަކަށް ވެސް އެކުލަ ބޭނުން ކުރަން ނުކެރުނީ.😀\nމާސްޓަރ | 31 އޮކްޓޯބަރ 2017 - 02:05\nއެއްވެސް ބުރަދަނެއް ހުރިވާހަކައެއްނޫން. 1856ގެ ފަހުން ދުނިޔޭގައި ކިތައް އާގައުމު އުފެދިއްޖެ ހެއްޔެވެ. ޔޫރަޕްގެ ގިނަގައުމުތައްވެސް އުފެދި މިހާރު މިބޭނުންކުރާ ދިދަތައް އުފެދުނީ ތިޔަބުނާ ތާރީޚެއްގެ މާފަހުންނެވެ. އެއްޗެކޭވިއްޔާ ލިޔަނީއެވެ.


Dhulhaheyo dhiri ulhumakah dhirey thaketheege nasluthah himaayaiy kuran jehey: Minister Hussain\nދުޅަހެޔޮ ދިރިއުޅުމަކަށް ދިރޭތަކެތީގެ ނަސްލުތައް ހިމާޔަތް ކުރަންޖެހޭ: މިިނިސްޓަރު\nބައިނަލްއަގްވާމީ ބައޯޑައިވާސިޓީ ދުވަސް ފާހަގަކުރުމުގެ ގޮތުން ބޭއްވި ރޯދަ ވީއްލުމުގެ ރަސްމިއްޔާތުގައި މިނިސްޓަރު ޑރ. ހުސައިން ވާހަކަފުޅުދައްކަވަނީ -- ފޮޓޯ: އެންވަޔަރަމެންޓް މިނިސްޓްރީ\nފުދުންތެރި، ދުޅަހެޔޮ ދިރިއުޅުމެއް ހާސިލުކުރުމަށްޓަކައި ރާއްޖޭގެ ގުދުރަތީ ވެށްޓާއި ދިރޭތަކެތީގެ ނަސްލުތައް ހިމާޔަތް ކުރަން ޖެހޭ ކަމަށް އެންވަޔަރަމެންޓް މިނިސްޓަރު ޑރ. ހުސެއިން ރަޝީދު ހަސަން ވިދާޅުވެއްޖެ އެވެ.\nމިނިސްޓަރު ހުސެއިން ރަޝީދު މިހެން ވިދާޅުވީ ދުނިޔޭގެ ދިރޭތަކެތީގެ ދުވަހާ ގުޅިގެން ތިމާވެށީގެ ދާއިރާގައި މަސައްކަތްކުރާ ފަރާތްތަކާއެކު މިނިސްޓްރީގައި އިއްޔެ ބޭއްވި ރޯދަ ވީއްލުމަށްފަހު ދެއްކެވި ވާހަކަފުޅުގަ އެވެ.\nދިރޭތަކެތީގެ ނަސްލުތައް ހިމާޔަތްކުރަން ޖެހޭނެ ކަމަށް އެންވަޔަރަމެންޓް މިނިސްޓްރު ވިދާޅުވިއިރު، އަލަށް ތަރައްގީކުރާ ރިސޯޓުތަކަށް އެހެން ރަށްރަށުން ރުށްގަސް ގެންދާ މައްސަލަ ފަހަކަށް އައިސް ވަނީ ބޮޑުވެފަ އެވެ. އެކަމާ ގުޅިގެން ރުށްގަސް ގެންދިއުމުގެ ގަވާއިދުތައް އިސްލާހުކުރުމާ ގުޅޭ ގޮތުން ފޯރަމެއް ވެސް ވަނީ ބާއްވާފަ އެވެ. އަދި ތަރައްގީގެ ބައެއް މަޝްރޫއުތައް ހިންގުމުގައި ތިމާވެއްޓަށް ލިބޭ ގެއްލުން ނުބަލާ ކަމަށް ބުނެ ކުރީގެ ސަރުކާރުގެ ބައެއް މަޝްރޫއުތަކަށް ތިމާވެށި ހިމާޔަތްކުރާ ޖަމިއްޔާތަކުގެ ފާޑުކިޔުންތައް ވެސް އަމާޒުވި އެވެ.\nއެ ރަސްމިއްޔާތުުގައި ވާހަކަފުޅު ދައްކަވަމުން މިނިސްޓަރު ވިދާޅުވީ ދިރޭތަކެތީގެ ނަސްލުތަކާއި އެ ތަކެތި ދިރިއުޅޭ މާހައުލު ރައްކާތެރިނުކޮށް ގައުމަށް ފެންވަރު ރަނގަޅު ކާނާގެ ބާވަތްތަކެއް ނުލިބޭނެ ކަމަށެވެ. އެގޮތުން، ފެންވަރު ރަނގަޅު ކާނާގެ ބާވަތްތައް ނުލިބި ފުރިހަމަ ސިއްހަތެއް ނުލިބޭނެ ކަން ވެސް މިނިސްޓަރު ފާހަގަކުރެއްވި އެވެ.\nރާއްޖެއަށް ބަލާއިރު ރާއްޖޭއަކީ ކަނޑުފަޅުތަކުގެ ދިރުންތަކުގެ މައްޗަށް ފާހަގަކޮށްލެވޭ ގައުމެއް ކަން ފާހަގަކުރައްވައި މިނިސްޓަރު ވިދާޅުވީ ފަރުތަކުގެ ނިޒާމަކީ، ރާއްޖޭގެ ރަށްތައް ގުދުރަތީ އެކިއެކި ކާރިސާތަކުން ހިމާޔަތްކޮށްދިނުމުގައި އެންމެ ބޮޑަށް އެހީވާ ދިފާއީ ނިޒާމު ކަމަށެވެ. ދިވެހިން އާމްދަނީ ހޯދުމަށް ކުރާ މަސައްކަތުގައި ވެސް ފަރުތަކުގެ ނިޒާމު ބޮޑު ދައުރެއް އަދާކުރާކަމަށް އެމަނިކުފާނު ވިދާޅުވި އެވެ.\n"އަޅުގަނޑުމެންގެ އިގުތިސާދުގެ މުހިންމު ދެ ސިނާއަތް ކަމުގައިވާ ފަތުރުވެރިކަމާއި މަސްވެރިކަމުގެ ސިނާއަތް ބިނާވެފައި ވަނީ އަޅުގަނޑުމެންނަށް ލިބިފައިވާ މިދެންނެވި ގުދުރަތީ ވަސީލަތްތަކުގެ މައްޗަށް،" މިނިސްޓަރު ވިދާޅުވި އެވެ.\nމި ސަބަބުތަކަށްޓަކައި ކަނޑުފަޅުގެ ދިރުންތަކުގެ ވަސީލަތްތައް ހިމާޔަތްކޮށް އަންނަން އޮތް ޖީލުތަކަށް ވާސިލުކޮށްދިނުމަކީ މި ޖީލުގު ޒިންމާއެއް ކަމަށާއި މި ޖީލަށާއި އަންނަން އޮތް ޖީލަށް ދުޅަހެޔޮ ސިއްހަތެއް ކަށަވަރު ކުރުމަކީ ކުރަން ޖެހިފައިވާ ކަމެއް ކަމަށް މިނިސްޓަރު ވިދާޅުވި އެވެ.\n"ދަނޑުވެރިކަމަށް ބޭނުންކުރާ ބިމާއި ފެން ރައްކާތެރި ކުރުމާއި، ބޯފެން ތަޣައްޔަރުވުން ހުއްޓުވުމާއި، އަޅުގަނޑުމެން އުފައްދާ އަދި ބޭނުންކުރާ ކާނާއަކީ ސިއްހަތައް ފައިދާ ހުރި، ގެއްލުންދޭ މާއްދާތަކާ ދުރު ކާނާ ކަމުގައި ހެދުމަކީ އަޅުގަނޑުމެންގެ އަމާޒު،" ހުސެއިން ރަޝީދު އިތުރަށް ވިދާޅުވި އެވެ.\nމިނިސްޓަރު ވިދާޅުވި ގޮތުގައި، ކެއުމުގައި މަދު ބާވަތްތަކަކަށް ބަރޯސާވުމުގެ ބަދަލުގައި ބޭނުންކުރާ ބާވަތްތައް އިތުރުކޮށް، ސަގާފީ ގޮތުން ގެންގުޅުނު ކާބޯތަކެއްޗާ އެ ތަކެތި ހޯދުމަށް ގެންގުޅުނު ރަނގަޅު އާދަތައް އިތުރު ކުރަންޖެހޭ ކަމަށެވެ.\nތިމާވެށި ޑރ. ހުސައިން ރަޝީދު ހަސަން މެރިކަލްޗާ + އީޕީއޭ


Faseyha nuvaane, Brazil balikureveyne: Messi | Mihaaru\n29 ޖޫން 2019 - 07:39\nރިއޯ ޑި ޖަނޭރޯ، ބްރެޒިލް (ޖޫން 29) - ކޮޕާ އެމެރިކާގެ ސެމީ ފައިނަލުގައި، މުބާރާތް ބާއްވާ ގައުމު ބްރެޒިލާ ދެކޮޅަށް ކުޅޭ މެޗު ފަސޭހަނުވާނެ ކަމަށާއި އެކަމަކު އެ ޓީމު ބަލިކުރެވޭނެ ކަމުގެ އުއްމީދު އެބައޮތް ކަމަށް އާޖެންޓީނާގެ ކެޕްޓަން މެސީ ބުނެފި އެވެ.\nޕެނަލްޓީ ޖަހައިގެން ޕެރަގުއޭ ބަލިކޮށް ބްރެޒިލް މުބާރާތުގެ ސެމީން ފުރުސަތު ހޯދިއިރު، އާޖެންޓީނާ އިން ސެމީގެ ޖާގަ ކަށަވަރުކުރީ ރޭ ކުޅުނު ކުއާޓާ ފައިނަލު މެޗުގައި 2-0 އިން ވެނެޒުއޭލާ ބަލިކުުރުމަށް ފަހު އެވެ.\nކޮޕާ އެމެރިކާގައި އެންމެ ފަހުން އާޖެންޓީނާ އާއި ބްރެޒިލް ކުޅުނީ 2007 ވަނަ އަހަރުގެ ފައިނަލުގަ އެވެ. އެ ފަހަރު ބްރެޒިލް މޮޅުވީ 3-0 އިންނެވެ.\nރޭގެ މެޗަށް ފަހު މެސީ ބުނީ އަންގާރަ ދުވަހު ބްރެޒިލާ ދެކޮޅަށް ސެމީ އަށް ނުކުންނައިރު ފޭވަރިޓެއް ނޯންނާނެ ކަމަށެވެ.\n"އާޖެންޓީނާ އާއި ބްރެޒިލްގެ ތެރެއިން ފޭވަރިޓެއް ނަގަން އުނދަގޫވާނެ. އަދި މި ކޮޕާ އެމެރިކާގައި ވެސް ވަކި ޓީމެއް މޮޅުވާނެޔޭ ބުނަން އުނދަގޫވާނެ. އެއީ ކޮންމެ ޓީމަކަށް ކޮންމެ ޓީމެއް ވެސް ބަލިކުރެވޭނެ ފެންވަރު އެބަހުރި،" އުމުރުން 32 އަހަރުގެ މެސީ ބުންޏެވެ. "މިއީ ފަސޭހަވާނެ މެޗެއް ނޫން. އެކަމު ބްރެޒިލް ބަލިކުރެވޭނެ ކަމުގެ އުއްމީދު އެބައޮތް."\nމި ފަހަރުގެ މުބާރާތުގައި އާޖެންޓީނާ ކުޅުނު ފުރަތަމަ މެޗުން ކޮލަމްބިއާ އަތުން ބަލިވިއިރު، ދެ ވަނަ މެޗުން ވަނީ ޕެރަގުއޭއާ 1-1 އިން އެއްވަރުވެފަ އެވެ. އާޖެންޓީނާ އަށް ކުއާޓާގެ ޖާގަ ލިބުނީ ގްރޫޕްގެ ފަހު މެޗުން ގަތަރު އަތުން މޮޅުވުމުންނެވެ.\nމެސީ ބުނީ ޖެހިޖެހިގެން ދެ މެޗުން މޮޅުވެ އާޖެންޓީނާ އޮތީ ރަނގަޅު ފޯމެއްގައި ކަމަށެވެ. މި ފަހަރުގެ މުބާރާތުގައި މެސީ އަށް މިހާތަނަށް ޖެހުނީ އެންމެ ގޯލެކެވެ. އެއީ ޕެރަގުއޭއާ ދެކޮޅަށް ލިބުނު ޕެނަލްޓީ އަކުން ޖެހި ގޯލެވެ.\n"މިއީ އަހަންނަށް އެންމެ ރަނގަޅު ކުޅުމެއް ދެއްކޭ މުބާރާތެއް ނޫން. އެކަމަކު ސެމީ އަށް ދާއިރު މި ޓީމު މި އޮތީ ރަނގަޅު ފޯމެއްގައި. ޑިފެންސަށް ވިސްނާލިޔަސް މިދިޔަ ދެ މެޗުގައި އަހަރެމެން ރަނގަޅަށް ކުޅެފި،" މެސީ ބުންޏެވެ،\nކޮޕާ އެމެރިކާގެ ތަށި 1993 ވަނަ އަހަރު ކާމިޔާބުކުރި ފަހުން އާޖެންޓީނާ އަށް ބޮޑު މުބާރާތެއް ހޯދިފައެއް ނުވެ އެވެ. އެކަމުގެ ހުރިހާ ޕްރެޝަރެއް އޮތީ އެ ޓީމުގައި ހުރި ދުނިޔޭގެ އެންމެ މޮޅު އެއް ކުޅުންތެރިޔާ މެސީ އަށެވެ. އާޖެންޓީނާއާ އެކު ޖެހިޖެހިގެން ތިން ފައިނަލުން ބަލިވެފައިވާ މެސީ މިދިޔަ އަހަރުގެ ވޯލްޑް ކަޕަށް ފަހު ގައުމީ ޓީމުން ބްރޭކެއް ނެގި އެވެ. އޭނާ އަލުން ޓީމާ ގުޅުނީ މި ފަހަރުގެ މުބާރާތް ގާތްވެފައިވަނިކޮށެވެ.\nލިއޮނަލް މެސީ ބްރެޒިލް ގައުމީ ޓީމް އާޖެންޓީނާ ފުޓްބޯޅަ ޓީމް\n11 ކޮމެންޓް, 32 ރިއެކްޝަންސް\nއިރާދަ ކުރެއްވިއްޔާ މޮޅުވެވޭނެ\nއެވެންދޯ ތިވަރަށް ގޯލްތިޖަހަނީ ކެޕްޓަން\nޕިޗު ކަޑައީމަ ދޯ، މުސޮޅު ދުވާހެން ބޯޅަވެސް ދަނީ\nއިންޝާ ﷲ މެސީ މިކަން ވާނެ?\nބާރސާ ފޭނުން ކޫޓީނިއޯގެ ޓީމަށް ނޫނީ ސުއަރޭޒްގެ ޓީމަށް ސަޕޯރޓްކޮށްބަލަ ފިސާރި ކެރިގެން\nމެސީއަށް ދެވޭނެ ހިސާބަށްތިދެވުނީ... ދެން މަހަށް...\nއާއިޝަތު ރަދީފާގެ މަމް\nރޭ ކުޅުނު ކުޅުން ތަކުރާރުކޮށްފިނަމަ އާޖެންޓީނާ ބަލިވާނެ.އެކަމަކުވެސް މަގޭ ދަރި އައިޝް ވަރަށް އުފާވާނެ ބްރެޒިލް ބަލިވެއްޖެނަމަ.\nސާބަހޭ މެސީ. އެހެން ކުޅުންތެރިންގެ ހިޔަނީގަ ހުރެ މޮޅުވާންވާނެ މިފަހަރު.\nކޮބާ މައްސަލަޔަކީ. މިއޮށް ހުރިހާ އަހަރު އޭނަ ޓީމް ކެރީ ކުރީ. އެހެންވީމާ މިފަހަރު ޓީމުން އޭނަޔަށް އެހީތެރިވެދެނީ. މީގަ މުހިއްމީ މޮޅުވުން.\nއެހެން ދޯ މަމެން މިކިޔަނީ. އަހަރެމެން މިތިބީ އާރޖެންޓީނާއާއެކު. ހަގީގަތް ދޯ ބަލިވާނޭ ކިޔަނީ، އެހެންނު؟\nމެސީ އަދި އާޖެންޓީނާ އަކަށް ތިކަމެއް ނުވާނެ.... ޒުވާން އުމުރު ނުވިކަމެއް،،، ދެން މުސްކުޅި އުމުރުގައިވެސް ނުވާނެ... ތިބުނިވިއްޔަ ޖެހިޖެހިގެން ތިންފަހަރު ފައިނަލުން ބަލިވިވާހަކަ... ތަށި ރަހަދައްކާލާފަ ކޮންްމެ ފަހަރަކު މެސީ(ބަކަރި) ރޮއްވާތިލަނީ... އެހެން އެސޮރަށް ނުހަދަބަލަ... ހެޔޮނުވާނެ މިފަހަރު އެސޮރަށްތި ތަށި ނެގިޔަދީ... އަަހަރެންވެސް ބޭނުން އެސޮރު ކެރިއަރ ނިއްމާލާއިރު ޤައުމީ ތައްޓެއް އެސޮރަށް ލިބެން


Sarukaaruge haradhu bodu, Mihaathanah 12 billion rufiyage heydha eh\nސަރުކާރުގެ ހަރަދު ބޮޑު، 12 ބިލިއަންގެ ރުފިޔާގެ ހޭދައެއް\nފިނޭންސް މިނިސްޓަރު އިބްރާހިމް އަމީރު: ބަޖެޓުގެ ހަރަދުތައް ދަނީ މަތިވަމުން -- ފޮޓޯ: އަވަސް\nމި އަހަރު ބަޖެޓުގެ ހަރަދު ފެންނަނީ މިދިޔަ އަހަރަށް ވުރެ ވެސް މަތިވަމުންދާ ތަނެވެ. އެންމެ ފަހުން ފިނޭންސް މިނިސްްޓްރީން އާއްމުކުރި ތަފާސް ހިސާބުތައް ދައްކާ ގޮތުން މިހާތަނަށް ލިބުނު އާމްދަނީއަށްވުރެ ދެ ބިލިއަން ރުފިޔާ އިތުރަށް ވަނީ ހޭދަކޮށްފަ އެވެ. އަދި މިހާތަނަށް ޖުމްލަ 12 ބިލިއަން ރުފިޔާ ވަނީ ބަޖެޓުން ހޭދަ ކޮށްފަ އެވެ.\nފިނޭންސް މިނިސްޓްރީން މިމަހުގެ 12 ވަނަ ދުވަހުގެ ނިޔަލަށް އާއްމުކުރި ތަފާސް ހިސާބުތައް ދައްކާ ގޮތުގައި މި އަހަރު 34 ބިލިއަން ރުފިޔާ ހޭދަ ކުރަން ފާސް ކޮށްފައިވާއިރު މިހާތަނަށް 12 ބިލިއަން ރުފިޔާ ވަނީ ހޭދަ ކޮށްފަ އެވެ. ހަރަދު ބަޖެޓުގެ 75 ޕަަސެންޓް ހޭދަ ކޮށްފައި ވަނީ ރިކަރަންޓް ހަރަދު ނުވަތަ ސަރުކާރު ހިންގަން ހިނގި ހޭދައެވެ. އަދި ބާކީ އޮތް 25 ޕަސެންޓަކީ ކެޕިޓަލް ހަރަދުތަކެވެ.\nހަރަދު ބެހިފައިވާ ގޮތް\nރިކަރަންޓް ހޭދަ: 9.2 ބިލިއަން\nމުސާރަ އާއި ޕެންޝަނަށް: 3.6 ބިލިއަން\nއެޑްމިން ހަރަދު: 5.6\nރައިޓް އޮފް: 4.2 މިލިއަން\nމި އަހަރުގެ މިހާތަނަށް ރިކަރަންޓް ހޭދައަށް 9.2 ބިލިއަން ރުފިޔާ ހޭދަ ކޮށްފައިވެ އެވެ. ނަމަވެސް މިދިޔަ އަހަރުގެ މި މުއްދަތާ ހަމައަށް މި ހޭދަ އުޅެނީ އަށް ބިލިއަން ރުފިޔާ އެވެ. އަދި މުސާރަ އާއި ޕެންޝަނަށް މިހާތަނަށް 3.6 ބިލިއަން ހޭދަކޮށްފައިވެ އެވެ. ނަމަވެސް މިދިޔަ އަހަރު މި ހަރަދު އުޅުނީ 3.4 ބިލިއަން ރުފިޔާގަ އެވެ.\nބަޖެޓުން މިހާތަނަށް ކެޕިޓަލް ހަރަދުގެ ގޮތުގައި އެންމެ ބޮޑު އަދަދެއް ހޭދަކޮށްފައިވަނީ އިންފްރާސްޓްރަކްޗާ އެސެޓްއަށެވެ. އެ ބަޔަކަށް 1.7 ބިލިއަން ރުފިޔާ ވަނީ ހޭދަކޮށްފަ އެވެ. އަދި މިހުރިހާ ހަރަދުތަކެއް ހިމައިގެން ބަލާނަމަ ކެޕިޓަލް އަދި ރިކަރަންޓް ހޭދަ 13 ބިލިއަން ރުފިޔާ ފަހަނަ އަޅަ އެވެ.\nދައުލަތުގެ ބަޖެޓް ފިނޭންސް މިނިސްޓްރީ ދައުލަތުގެ އާމްދަނީ


Irunners ge #RoadhaRun Challenge – adduLIVE\nއައިރަނާސް "ރޯދަ ރަން ޗެލެންޖް" ފަށައިފި\n0 May 16, 2018, 14:36 ލިޔުނީ އަހުމަދު ވަހީދު\nއައިރަނާސް އިން "ރޯދަ ރަން ޗެލެންޖް" ގެ ނަމުގައި ހާއްސަ ހަރަކާތެއް ފަށައިފި އެވެ.\nއާންމުކޮށް ހުރިހާ އެންމެންނަށް ވެސް ބައިވެރިވެވޭ ގޮތަށް ކުރިއަށް ގެންދާ "ރޯދަ ރަން ޗެލެންޖް" ހާއްސަކޮށްފައި ވަނީ އަލަށް ދުވުމުގެ ތެރެއަށް ނިކުންނަން ބޭނުންވާ މީހުންނަށާއި ފިޓްނެސް ލެވެލް އިތުރަށް ރަނގަޅު ކުރަން ބޭނުންވާ އަދި ބަރުދަން ލުރިކުރުމަށް ބޭނުންވާ މީހުންނަށެވެ.\nރޯދަ ރަން ޗެލެންޖްގައި ބައިވެރިވުމަށް ބޭނުންވާ މީހުން އައިރަނާސް ގެ ފޭސްބުކް ޕޭޖް ލައިކް އަދި ފޮލޯ ކުރުމަށް ފަހު ރޯދަރަން ޗެލެންޖް ޕޯސްޓްގެ ތިރިއަށް "#ރޯދަރަން" ކޮމެންޓް ކުރުމަށް ފަހު ޕޯސްޓްގައިވާ ޓެލެގްރާމް ގުރޫޕް ފޮލޯ ކުރުމުން ޗެލެންޖްގައި ބައިވެރިވެވޭނެ އެވެ.\n"ރޯދަ ރަން ޗެލެންޖް" ގައި ބައިވެރިވުމަށް ފަހު ކާމިޔާބުކަމާ އެކު ފުރިހަމަ ކުރުމަށް ކޮންމެ ދުވަހަކު 20 މިނިޓް ދުވަން ނޫނީ ހިނގުން ކަސްރަތުގެ ގޮތުގައި ކުރަން ޖެހެ އެވެ. އަދި ޖެލެންޖުގެ ޕްލޭންގައިވާ ގޮތަށް ހަފުތާގެ އެކި ދުވަސްތަކުގައި ސްކޮޓް އަދި ޕްލޭންކް ހަަދަން ޖެހެ އެވެ.\nކޮންމެ ދުވަހަކު ވެސް ޖެލެންޖްގައި ހިމެނޭ ކަންތައްތައް ފުރިހަމަ ކުރުމަށް ފަހު ދުވެފައި ނޫނި ހިނގާފައިވާ ދުރު މިނާއި އެކަމުގައި ހޭދަވި ވަގުތު އެނގޭ ގޮތަށް #ރޯދަރަން ޖެހުމަށް ފަހު ޓުވިޓަ ނޫނީ އިންސްޓަގްރާމަށް ފޮޓޯ އަޕްލޯޑް ކުރަން ވާނެ އެވެ.\nކޮންމެ ހަފުތާއަކު ވެސް އަޕްލޯޑް ކުރެވޭ ފޮޓޯތަކުގެ ތެރެއިން އެންމެ ރަނގަޅު ފޮޓޯއެއް ފީޗަ ކުރެވިގެންދާ އިރު ކޮންމެ ހަފުތާ އަކު ވެސް ގުރުއަތުން ހޮވޭ މީހަކަށް އައިރަނާސްގެ ސްޕޮންސަރެއްގެ ފަރާތުން ރޯދަ ވީއްލުމެއް ނުވަތަ ކޮފީއެއް ލިބިގެން ދާނެ އެވެ.\nއަދި ކާމިޔާބުކަމާ އެކު ރޯދަ މަހުގެ 25 ދުވަހު "ރޯދަ ރަން ޗެލެންޖް" ފުރިހަމަ ކުރާ ފަރާތްތަކުން 100ރ. އަށް މެޑަލް ގަންނަން ލިބޭނެ ނެކަމަށް ވެސް އައި ރަނާސް އިން ބުންޏެވެ.\nމިއީ ދުވަން ބޭނުންވާ މީހުންނަށް މިކަމަށް ނިކުތުމަށް ހިތްވަރު ދިނުމަށާއި އަދި މިހާ ރުވެސް ދުވާ މީހުންނަށް ރޯދަ މަހު ކަސްރަތު ކުރުމަށް ހިއްވަރު ދިނުމުގެ ގޮތުން ކުރިއަށް ގެންދާ ޕްރޮގްރާމެއް ކަމަށް އައި ރަނާޒްގެ ކޯޗް ޝުޖާއު ވިދާޅުވި އެވެ.\nއެގޮތުން ކުރީ އަަހަރުވެސް ރޯދަ ރަން ޗެލެންޖެއް ކުރިއަށްގެންދިޔަ ކަމަށާއި އޭގެ ސަބަބުބް ވަރަށް ގިނަ ބަޔަކު ދުވުމުގެ ތެރެއަށް ވަދެފައިވާ ކަމަށް ކޯޗް ޝުޖާއު ވިދާޅުވި އެވެ.


މާލޭގައި ކޮވިޑް ވެކްސިންގެ ފުރަތަމަ ޑޯޒު ޖަހައިދެނީ މި މަހުގެ 15އާ...\nކޮވިޑް-19އާ ދެކޮޅަށް ވެކްސިން ޖެހުން\nރާއްޖޭގައި އަދި ޖަހަނީ ކޮވިޝީލްޑް ވެކްސިން އެކަނި\nމިހާތަނަށް 150،000ށް ވުރެ ގިނަ މީހުން މުޅި ރާއްޖެއިން ވެކްސިން ޖަހައިފި\nދެވަނަ ޑޯޒު ޖަހާނީ ފުރަތަމަ ޑޯޒު ޖަހާތާ އަށް ހަފްތާ ފަހުން\n8 މާރޗް 2021 | ހޯމަ 18:26\nމާލެ ސަރަހައްދުގައި ކޮވިޝީލްޑް ވެކްސިންގެ ފުރަތަމަ ޑޯޒު ޖަހައިދެނީ މި މަހުގެ 15 ވަނަ ދުވަހާ ހަމައަށްކަމަށް ހެލްތު މިނިސްޓަރ އަހުމަދު ނަސީމް ވިދާޅުވެއްޖެއެވެ.\nރ. އނގޫފާރު ހޮސްޕިޓަލުގެ އެކްސްޓެކްޝަން އިމާރާތުގެ ބިންގާ އެޅުމުގެ ރަސްމިއްޔާތުގައި ވާހަކަދައްކަވަމުން މިނިސްޓަރ ނަސީމް ވިދާޅުވީ މިދިޔަ މަހު އެކެއްގައި ރާއްޖޭގައި ކޮވިޑް-19އާ ދެކޮޅަށް ވެކްސިން ޖެހުމުގެ ގައުމީ ކެމްޕޭން ފަށައިގެން ކުރިއަށްދާއިރު ވެކްސިންގެ ފުރަތަމަ ޑޯޒު ޖަހާތާ މިހާރު ދުވަސްތަކެއް ވެފައިވާ ކަމަށެވެ. ކޮންމެވެސް އެއް ހިސާބަކުން ދެވަނަ ޑޯޒު ޖަހަން ފަށަން ޖެހޭނެކަން ފަހަގަކުރައްވައި ވިދާޅުވީ ބަލި ހަލުވިކަމާއެކު ފެތުރެމުންދާއިރު ބަލިން ފުރިހަމަ ރައްކާތެރިކަން ލިބޭނީ ވެކްސިންގެ ދެ ޑޯޒުވެސް ފުރިހަމަކޮށްގެން ކަމަށެވެ.\nމިނިސްޓަރ ނަސީމް ވިދާޅުވީ ދުވާލެއްގެ މައްޗަށް 10،000 ޑޯޒު ވެކްސިން ޖެހުމުގެ ގާބިލްކަން ރާއްޖޭގައި އެބަހުރި ކަމަށާއި މި މުއްދަތުގެ ތެރޭގައި މާލޭގައި 18 އަހަރުން މަތީގެ އެންމެންނަށް ވެކްސިންގެ ފުރަތަމަ ޑޯޒް ޖަހައި ނިންމާލެވޭނެ ކަމަށެވެ.\nއެހެންވީމަ މި މަހުގެ 15 ވަނަ ދުވަހާ ހަމައަށް އަޅުގަނޑުމެން ހިޔާލު ކޮށްގެން މި ތިބީ މާލޭގައި ފުރަތަމަ ޑޯޒް ޖެހުން 15 ވަނަ ދުވަހުން ފެށިގެން ނިމުމަކަށް ގެންނަން. ދެން އަޅުގަނޑުމެން މާލޭގައި ފައްޓާނީ ދެ ވަނަ ޑޯޒް ޖެހުން\nމިނިސްޓަރ ނަސީމް މިހެން ވިދާޅުވިއިރު، ރާއްޖޭގައި ވެކްސިންގެ ދެވަނަ ޑޯޒު ޖަހަން ނިންމާފައި ވަނީ ފުރަތަމަ ޑޯޒު ޖަހާތާ އަށް ހަފްތާ ފަހުންނެވެ. މިދިޔަ މަހު އެކެއްގައި ވެކްސިންގެ ފުރަތަމަ ޑޯޒު ޖަހަން ފެށިއިރު އެ އުސޫލުން ބަލާ ނަމަ ދެވަނަ ޑޯޒު ޖަހަން ފަށަން ޖެހޭނީ މޭ މަހުގެ ތެރޭގައެވެ. ކޮވިޝީލްޑް ވެކްސިންގެ އެއް ލައްކަ ޑޯޒު މިދިޔަ ޖެނުއަރީ މަހު ރާއްޖެ އަށް އިންޑިއާއިން ގެނެސްފައިވާއިރު އެ ޑޯޒުތައް ހުސްވަންދެން ވެކްސިން ޖަހާނެ ކަމަށް އެޗްޕީއޭއިން މީގެ ކުރިން ބުނެފައިވެއެވެ. އަދި އޭގެ ފަހުންވެސް އިންޑިއާއިން ވަނީ ކޮވިޝީލްޑްގެ އިތުރު އެއް ލައްކަ ޑޯޒު ރާއްޖެއަށް ގެނެސްފައެވެ.\nޗައިނާގެ ސިނޮފާމް ވެކްސިންވެސް ހެޔޮ އެދޭ ފަރާތްތަކުން ރާއްޖެއަށް ހަދިޔާކޮށްފައިވީ ނަމަވެސް އެ ވެކްސިން ރާއްޖޭގައި ބޭނުންކުރުމުގެ ހުއްދަ އަދި މޯލްޑިވްސް ފުޑް އެންޑް ޑްރަގް އޮތޯރިޓީން ދީފައެއް ނުވެއެވެ.\nރާއްޖޭގައި މިހާތަނަށް 150,000ށް ވުރެ ގިނަ މީހުން ވެކްސިން ޖަހާފައިވާއިރު އޭގެ ތެރެއިން 89،000 މީހުން ވެކްސިން ޖެހީ މާލެ ސަރަހައްދުންނެވެ. އަދި އަތޮޅުތެރެއިން ވެކްސިން ޖެހީ 62،550 މީހުންނެވެ. މާލެ ސަރަހައްދުގައި ހުކުރު ނޫން އެހެން ހުރިހާ ދުވަހެއްގައިވެސް ވެކްސިން ޖެހުމުގެ ހިދުމަތް ލިބޭނެއެވެ.\nކޮވިޑް-19 ވެކްސިން ކޮވިޑް-19 ހެލްތު މިނިސްޓްރީ ހެލްތު ޕްރޮޓެކްޝަން އެޖެންސީ


ދިވެހިން ވެސް ދަތުރުދާން ބޭނުންވޭ، އެކަމަކު… |\nދިވެހިން ވެސް ދަތުރުދާން ބޭނުންވޭ، އެކަމަކު...\nދިވެހި ރާއްޖެއަކީ ދުނިޔޭގެ ފެންވަރުގައި ގުނާލެވޭ ފަތުރުވެރިކަމުގެ މަންޒިލެކެވެ. ދިވެހީންގެ ނަސީބެވެ. އެހެނީ އަގުބޮޑު މަޝްހޫރު މަންޒިލަކަށް މި ރާއްޖެވީ ޤުދުރަތީ ގޮތުން ލައްވައިފައިވާ ރީތިކަމެއްގެ ސަބަބުންނެވެ. ސާފު މޫދާއި ހުދު ދޮންވެލީގެ ގޮނޑުދޮށް ތަކުންނެވެ. ނަލަރޯޅި އާއި ހަމަހިމޭންކަމުންނެވެ. ކުދިކުދި ޖަޒީރާ ރަށްތަކެއްގެ މައްޗަށް ބެހިލާފައިވާލެއް ފުރިހަމަކަމުންނެވެ. ވަރަށް ފުރިހަމަ ޤުދުރަތީ ހަދިޔާއެއްގެ ސިފަ ލިބިފައިވާ މިފަދަ ދެވަނައެއް ނެތް ކަމަށްވެސް ގަބޫލުކުރެވިގެންނެވެ.\nމި ޤުދުރަތީ އަޖާއިބު ދެކިލައި، ގޮނޑުދޮށްތަކުގައި ދުވެލައި، ސާފު ކަނޑުފަޅުގައި ފަތައި ފީނާލަން އެތައް ލައްކަ ބަޔަކު ބޮޑު ހަރަދެއްކޮށް ދުނިޔޭގެ އެތަންމިތަނުން އައިސް ގޮސްވަމުންގެންދެއެވެ. މިގޮތުން 1972 އިން ފެށިގެން 48 އަހަރުވެފައިވާއިރު ހުސްވި 2019 އަހަރުގައި އެކަނިވެސް 1.7 މިލިއަން މީހުން ޗުއްޓީ ހޭދަކޮށްލަން މިރާއްޖެ އަށް ޒިޔާރަތްކުރި ކަމަށް ފަތުރުވެރިކަމުގެ ތަފާސްހިސާބުތަކުން ފެންނަން އެބަހުއްޓެވެ.\nކަން މިހެން އޮތް ނަމަވެސް ބުނެލަން މިއުޅެނީ ވަރަށް ހިތާމަވެރި ވާހަކައެކެވެ. މިހާރަކަށް އައިސް ދިވެހީންނަށް މިރީތި މޫދާއި ނަލަ ގޮނޑުދޮށްތައް ގެއްލި ބީރައްޓެހިވަމުންދާ ވާހަކައެވެ. ހަތަރު ފާރާއި ޓީވީއެއް ނުވަތަ ފޯނެއްގެ ޑިސްޕްލޭގައި ޖެހި ތާށިވެފައި ތިބެންޖެހޭ ވާހަކައެވެ. ރާއްޖޭގެ ވަރަށް ގިނަ ރަށްރަށުގައި އާއި ޚާއްސަކޮށް މާލޭ ސަރަހައްދުގައި ދިރިއުޅެމުންދާ އާއިލާތަކަށާއި އާންމު އެންމެންނަށް ޗުއްޓީ ހޭދަކޮށްލަންދާނެ މިފަދަ ރަށެއް ނެތް ވާހަކައެވެ. ދުޅަހެޔޮ ސިއްހަތަކާއި އިޖުތިމާއީ ގުޅުންތައް ވަރުގަދަވެސް ކޮށްދޭ ވަރަށް މުހިންމު އަދިހަމަ ކޮންމެހެން ލާޒިމް ކަމަކުން ގިނަ ބަޔަކު މަހްރޫމްވަމުންދާ ވާހަކައެވެ.\nބަސަރާ އަށް ކަދުރު ނުވިއްކެނީ އެމީހުން ހައްދާ ކަދުރު އެމީހުން ކައިފައި އަދި ބޭރަށް ވިއްކާ ވަރަށް ހައްދާތީއެވެ. ނަމަވެސް އެމީހުން ކާން ކަދުރު ނެތި ހުސް އެކަނި ބޭރަށް ވިއްކާނަމަ ބަސަރާ މީހުން ކަދުރު ގަނެގެންވެސް ކާނެތާއެވެ.\nވަށައިގެން ކަނޑޭ ދިވެހީން އެރުން މަނައެއްނޫނޭ ނުވަތަ ކޮންމެ ރަށެއްގައިވެސް ސިމެންތި ފާރެއްލައިފައި ނަމަވެސް ގޮނޑުދޮށް އޮންނާނޭ ގުންފައިޖަހައިފައި ދުވަންވީ ނޫންހޭވެސް ބުނެވިދާނެއެވެ. ނަމަވެސް ބުނަން މިއުޅެނީ އާއިލާތައް ހިތް އުފާކުރާށާއި ސިއްހީ ގޮތުން ނުހަނު ފައިދާ ލިބޭ ގޮތަށް ޗުއްޓީއެއް ހޭދަކޮށްލަން ދާނެ ފަޅުރަށެއް މާލޭ ސަރަހައްދުގައި ނެތް ވާހަކައެވެ. ސިމެންތީގެ ޕާކުތަކާއި ދުވާ ޓްރެކްތައް ހެދި ތައާރަފްވަމުންދާއިރު މިދަންނަވާ ހިތްގައިމު ގޮނޑުދޮށްތަކުން ލިބޭ ފައިދާއިން ދިވެހީންގެ ގިނަ ބަޔަކު ދަނީ މަހުރޫމްވަމުންނެވެ. ހިލޭ ދެވޭނެ ތަންތަނާއި އަދި ކުޑަ އަގެއް ދީގެން ދުވަސްވީ މީހުންނާއި ތުއްތު ކުދީން ގޮވައިގެން އާއިލާތައް ގޮސް އުފާކޮށްލާ މޫދަށް އެރެލާ އުޅެލެވޭނެ ތަންތަން ދިވެހީންނަށް ކޮންމެހެން އޮންނަން ބޭނުންވާ ވާހަކައެވެ. މާލެ ސަރަހައްދުގައި ވަރަށް ފަހަކާ ޖެހެންދެންވެސް ޗުއްޓީއަށް ދާން އޮތް ކުޑަބަނޑޮސް ފަދައިން ފަޅުރަށެއް އޮތުން މުހިންމު ކަމުގެ ވާހަކައެވެ. މިއަދުގެ ސަރުކާރުން ތަސައްވަރު ކޮށްދިން ޖަޒީރާ ދިރިއުޅުންވެސް އެއާ ނުލާ ފުރިހަމައެއް ނުވާނެކަން ޔަގީނެވެ.\nގިނަ ދުވަސް ތަކެއް ވަންދެން ކުޑަބަނޑޮސް ފަތުރުވެރިކަމަށް ނުދީ ދިވެހީންނަށް ހާއްސަކޮށްފައި އޮތްއޮތުން ނިމުމަކަށް އައީ ސިޔާސީ ހުށަހެޅުމެއްގެ ދަށުންނޭ ވެސް ކިޔާއަޑު ތުންތުންމަތިން އިވެއެވެ. އެފަދަ ދެވަނަ ރަށެއް މާލެ ކައިރީގައި ދެން އޮތީ ފޭދޫފިނޮޅެވެ. އެރަށް ދިވެހީން ޗުއްޓީއަށް ދާން ހަމަޖެހޭނެ ކަމަށް އުންމީދު ކުރެވުނު ބަޔަކުވެސް ތިއްބެވެ. އެއީ އެޑިއުކޭޝަން މިނިސްޓްރީގެ ތަނެކޭ ކިޔާ އަޑާއި ފުލުހުންގެ ބޭނުމަކަށް އޮންނަ ރަށެކޭ ކިޔާ އަޑު އިވިއިވި ހުއްޓާ ދިވެހީންގެ ޗުއްޓީ ނަސީބަށްވުރެ ޗައިނާ މީހުންގެ ޗުއްޓީ ނަސީބު ގަދަވެ ދިގު މުއްދަތަކަށް ޗައިނާގެ ކުންފުންޏަކަށް ފަތުރުވެރިކަން ތަރައްގީ ކުރުމަށް ވިއްކާލީއޭ ބުނާ އަޑު އިވި މާލެ ސަރަހައްދުގައި އުޅެމުންދާ ގިނަ ބަޔެއްގެ ހިތަށް މާޔޫސްކަން ވެރިވެގެން ދިޔައެވެ. މި ބުނަނީ ޔޫއެސް ޑޮލަރުން ރޭޓު ހަދާ ބޮޑުއަގު ދީގެން ދެވޭނެ ފައިވް ސްޓާރ ހޮޓާތައް ރާއްޖޭގެ އެކި ކަންކޮޅުތަކުގައި ނެތް ވާހަކައެއް ނޫނެވެ. އަދި ފަޅުރަށެއް އޮތަސް އެތަންތަންވެސް އޮންނަނީ ހަމައެކަނި ފަތުރުވެރީން ދަތުރުދާން ހާއްސަކުރެވިފައިކަންވެސް ފާހަގަކުރެވެއެވެ.\nމީގެ ވިހި ފަންސަވީހަކަށް އަހަރު ކުރީގެ އުފަން ގިނަ ދިވެހީން ފަތަން ދަނެއެވެ. އެކަމަކު ފަތަން ދަސްކޮށްދޭ ޕޫލްތަކާއި ސްކޫލް ތަކެއްވެސް އޭރަކު ނުހުރެއެވެ. އަދި އާންމު ގޮތެއްގައި ޒުވާން އުމުރުފުރައިގެ ގިނަ ކުދީން މުރާލިވެފައި ސިއްހީ މައްސަލަތައް އޭރު މަދޭ ބުނުމަކީ ދޮގަކަށް ނުވާނެއެވެ. ހަމަ ގައިމުވެސް އެނދުހުރަސް ބަލި ޖެހިފައި ކޮޓަރިތެރޭ ތިބުމެއް ނޯވެއެވެ. އޭރަކު އިންޓަނެޓް ނުލިބެޔޭވެސް ކިޔައިފާނެއެވެ. އެކަމަކު ރަނގަޅު ސިއްހަތެއްގައި ހުރުމަށް ބޭނުންވާ މައުލޫމާތު މިއަދު ގޫގުލްގައި ޖަހާލައިގެން އެއްކޮށްލީމާ ބުނަނީ ބޭސްތަކެއް ކެއުމަށްވުރެ ހަށިގަނޑަށާއި ސިކުނޑިއައް ފައިދާ ބޮޑީ ހެލިފެލިވެ އުޅުމާއި ފެތުން ކަހަލަ ކަސްރަތުގެ މުހިންމު ކަމުގެ ވާހަކައެވެ. ހަމަ ގައިމުވެސް ރާއްޖެ އަންނަ ޔޫރަޕްގެ ގިނަ ފަތުރުވެރީންނަކީ މިޒަމާނުގެ އިލެކްޓްރޯނިކްސް ވަސީލަތްތަކާއި ބަލާނެ ޓީވީ ޗެނަލްތައް މަދުވެ ފޫހިވެގެން މޫދަށް އެރެން އަންނަ ބައެއް ނޫނެވެ. އަދި ޗުއްޓީ ހޭދަކޮށްލަން ދާނެ ރީތި އެހެން ތަނެއް ނެތިގެން އަންނަ ބައެއް ވެސް ނޫނެވެ. ހަމައެކަނި ސާފުވަޔާއި ދޮންވެލީގެ ގޮނޑުދޮށާއި ސާފު މޫދުގައި ޖެހިލައި، ކުލަކުލައިގެ މަސްމަހާމެހީގެ ބަގީޗާތައް ހަމަ ލޮލުން ދެކެލުމަށް ދިގު ދަތުރާއި ބޮޑު ހޭދައެއް ކޮށްފައި އަންނަ ބައެކެވެ.\nދެން ފެނުނީ މާލެއާ ދާދި ކައިރީގައި ރަށްތަކެއް ހިއްކަންފެށި ތަނެވެ. އަނެއްކާވެސް ދިވެހީންގެ އުންމީދު އާވިއެވެ. ނަމަވެސް ނަތީޖާ މާ އެދެވޭ ގޮތަކަށް ނުދިޔައެވެ. އަގުބޮޑުކަމުން އާއިލާއެއް ގޮވައިގެން ގޮސް ދަތުރު ދިއުމޭ ކިޔާގޮތަށް ޗުއްޓީއެއް ހޭދަކޮށްލެވޭވަރުގެ ތަނަކަށް އެތަން ނުވިއެވެ. އަދި ޤުދުރަތީ ގޮތުން އުފެދިފައި ހުންނަ ރަށްރަށުން ލިބޭ ހޭޅިފަށާއި ގޮނޑުދޮށާއި މޫދު ލިބޭކަށްވެސް ނޯވެއެވެ. މަސްބަތާއި ތެލުލި ރިހާކުރު ކައިލުމުގެ ފުރުސަތެއް ވެސް ނުލިބެއެވެ. ލިބެނީ މާ މަތީ ފެންވަރުގައި ހަދައިފައި ހުންނަ ކޮޓަރި އާއި ބިރުން ފިތްކަނޑައިގެން ދާވަރުގެ ބޮޑު ބިލެކެވެ. ދެން ފެންނަނީ ކުލަކުލައިގެ ހެދުން އަޅައި ނަލަވެގެން އަންނަ ދެޖިންސުގެ ކުދީންތަކެވެ. ހަމަ އެހާމެ އެކި ކުލަކުލައިގެ ފާޑުފާޑުގެ ބުއިންތައް ކޮޓަރިތަކަށް ގެންދާތަނެވެ. މި މަންޒަރުތަކަކީ އާއިލީ ޗުއްޓީއަކަށްދާ ގިނަ މީހުން މާ ބަލަން ގަޔާވާ ކަމަކަށް ވެސް ނުވެއެވެ.\nދެން އޮތީ ތިމާވެށީގެ ވާހަކައެވެ. ގޮނޑުދޮށާއި ކަނޑުފަޅަށް ކުނި ނޭޅުމަށް ކެނޑިނޭޅި އިލްތިމާސްކުރާ ވާހަކައެވެ. މިކަމުގައިވެސް އެންމެ އެދެވޭ ނަތީޖާއެއް ލިބޭނީވެސް ދިވެހީންގެ ގިނަ ބަޔަކަށް ގޮނޑުދޮށްތަކާއި ކަނޑުފަޅުގެ އުފާތައް ލިބި ތަޖުރިބާ ކުރެވޭ މިންވަރު އިތުރުވެގެންނެވެ. އެތަންތަން ސާފުކޮށް ބެލެހެއްޓުމުގެ މުހިންމުކަން ގަބޫލުކުރެވޭނީ އެ ތަންތަނުން ލިބޭ އަރާމާއި އުފާތައް ފެނި، އެނގިގެންނެވެ. ސިޔާސީ ވެރީންނަށް މޫދާއި ގޮނޑުދޮށްތައް ޚާއްސަކުރެވިފައި ހުންނަ ގޮތަށް އެފަދަ ވެރީން، ވެރީންނަށް ހަދައިދޭ ނިކަމެތި ރައްޔިތުންނަށްވެސް، ވަށައިގެން ހިދުމަތްދޭނެ މީހުން ލާފައި ނެތަސް، ހުހަށް އޮންނަ ގޮނޑުދޮށަކާއި އެރެލާނެ މޫދެއް އޮތުން މުހިންމު ނޫންބާއެވެ؟\nވަރަށް މުހިންމު ވާހަކަކޮޅެއް\ndhivehin varah bodah beynunvefa vaa kameh mi e\nވަަރަށް ބޮޑަށް ބޭނުންވެފަ އޮތް ކަމެއް


"Dilwale Dulhania Le Jayenge" ge broadway musical eh\n"ދިލްވާލޭ ދުލްހަނިޔާ ލޭޖާއޭނގޭ"ގެ ބްރޯޑްވޭ މިއުޒިކަލް އެއް\nޝާހް ރުކް އާއި ކާޖޮލް "ޑީޑީއެލްޖޭ" ގައި\nރާޖް އާއި ސިމްރަންގެ ލޯބީގެ ވާހަކައިން ޑައިރެކްޓަރު އަދިތުޔާ ޗޯޕްޅާ ފިލްމު ބަލާ މީހުންގެ ހިތްތަކާ ކުޅެލީ 1995 ގައެވެ. އެ ފިލްމު "ދިލްވާލޭ ދުލްހަނިޔާ ލޭ ޖާއޭނގޭ" (ޑީޑީއެލްޖޭ) ރިލީޒް ކުރިތާ 26 އަހަރު ފުރުމާ ދިމާކޮށް އަދިތުޔާ ވަނީ އެ ފިލްމުގެ ބްރޯޑްވޭ މިއުޒިކަލް އެއް އުފައްދަން ގަސްތުކުރާ ކަން އިއުލާން ކޮށްފަ އެވެ. މިއީ މިފަދަ ބްރޯޑްވޭ މިއުޒިކަލް އެއް އަދިތުޔާ ޑައިރެކްޓްކުރާ ފުރަތަމަ ފަހަރު ވެސް މެއެވެ. މީގެ ކުރިން ފިލްމުތައް ޑައިރެކްޓް ކުރިޔަސް ސްޓޭޖުގައި ތަމްސީލުކުރާ ޝޯއެއް އޭނާ ޑައިރެކްޓެއް ނުކުރެ އެވެ.\nމި ޚާއްސަ މިއުޒިކަލް އުފައްދާހިތުން އަދިތުޔާ މިހާރު ހުރީ ކެތްމަދުވެ ހިތްނުތަނަވަސް ވެފަ އެވެ. އޭނާ ޑީޑީއެލްޖޭ ޑައިރެކްޓްކުރީ އުމުރުން 23 އަހަރުގަ އެވެ. އޭގެ 26 އަހަރު ފަހުން އޭގެ ބްރޯޑްވޭ މިއުޒިކަލް އެއް އުފައްދާއިރު އަނެއްކާވެސް 23 އަހަރުގެ ޒުވާން ކުއްޖެއްގެ އިހްސާސްތައް ކުރެވެމުންދާ ކަމަށް އަދިތުޔާ ބުންޏެވެ.\n"އަހަންނަކީ ސިނަމާގެ މީހެއް. މީގެ ކުރިން ތިއޭޓާގައި މިފަދަ ތަމްސީލެއް ޑައިރެކްޓެއް ނުކުރަން. ނަމަވެސް އެއީ އަހަރެން އެންމެ ކުރިންސުރެ ވެސް ވަރަށް ކުރަން ބޭނުންވެފައިވާ ކަމެއް،" މީޑީއާ އާ ޝެއާ ކުރި ނޯޓެއްގައި އަދިތުޔާ ބުނެފައި ވެއެވެ.\nޑީޑިއެލްޖޭގެ ތަރިންނަކީ ޝާހް ރުކް ޚާނާއި ކާޖޮލް އެވެ. މި ދެ ތަރިންނަކީ ބޮލީވުޑްގައި ނެތް ފަދަ މަގްބޫލު ޖޯޑަކަށްވީ މި ފިލްމުގެ ސަބަބުންނެވެ.\nއަދިތުޔާގެ ބްރޯޑްވޭ މިއުޒިކަލްގެ ނަމަކީ "ކަމް ފޯލް އިން ލަވް. ދަ ޑީޑިއެލްޖޭ – މިއުޒިކަލް" އެވެ. މި ބްރޯޑްވޭ މިއުޒިކަލްގެ މިއުޒިކް ތައްޔާރުކޮށްދޭނީ ވިޝާލް-ޝޭކަރް އެވެ. އަދި ކޯރިއޮގްރާފް ކޮށްދޭނީ ހޮލީވުޑްގެ މަޝްހޫރު ކޯރިއޮގްރާފަރު ރޮބް އެޝްފޯޑެވެ. އޭނާގެ އެސޯސިއޭޓް ކޯރިއޮގްރާފަރެއްގެ ގޮތުގައި މަސައްކަތް ކުރާނީ ޝްރޫތީ މާޗެންޓެވެ.\nމި ބްރޯޑްވޭ މިއުޒިކަލް ދައްކާނީ 2022-2023 ގެ ބްރޯޑްވޭ ސީޒަންގަ އެވެ. ވޯލްޑް ޕްރެމިއާ އޮންނާނީ އަންނަ އަހަރުގެ ސެޕްޓެމްބަރު މަހު ސެން ޑިއޭގޯގެ އޯލްޑް ގްލޯބް ތިއޭޓާ ގައެވެ.


ނޫސްބަޔާން: ރައީސް މުޙައްމަދު ނަޝީދު ހައްޔަރުގައި ބަހައްޓައިގެން ކޯޓަށް ހާޒިރުކުރުމަށް ހުޅުމާލޭ މެޖިސްޓްރޭޓް ކޯޓުން ނެރެފައިވާ ޢަމުރު އެމްޑީޕީން ހަރުކަށި ޢިބާރާތުން ކުށްވެރިކުރުން – Maldivian Democratic Party\n13 ފެބުރުއަރީ 2013\nނޫސްބަޔާން: ރައީސް މުޙައްމަދު ނަޝީދު ހައްޔަރުގައި ބަހައްޓައިގެން ކޯޓަށް ހާޒިރުކުރުމަށް ހުޅުމާލޭ މެޖިސްޓްރޭޓް ކޯޓުން ނެރެފައިވާ ޢަމުރު އެމްޑީޕީން ހަރުކަށި ޢިބާރާތުން ކުށްވެރިކުރުން\nޢަބްދުﷲ ޤާޟީ މައްސަލައިގެ ޝަރީޢަތަށް ރައީސް މުޙައްމަދު ނަޝީދު ހައްޔަރުގައި ބަހައްޓައިގެން ކޯޓަށް ހާޒިރުކުރުމަށް ހުޅުމާލޭ މެޖިސްޓްރޭޓް ކޯޓުން ނެރެފައިވާ ޢަމުރު މޯލްޑީވިއަން ޑިމޮކްރެޓިކް ޕާޓީ (އެމްޑީޕީ)އިން ހަރުކަށި ޢިބާރާތުން ކުށްވެރިކުރަމެވެ. އަދި އެމަނިކުފާނާ\nދެކޮޅަށް ކުރާ ދައުވާއާއި، ނެރެފައިވާ ހައްޔަރުކުރުމުގެ ޢަމުރަކީ ސިޔާސީ ކުލަވަރު ނުހަނު ބޮޑުކޮށްޖެހިފައިވާ ކަންތައްތަކެއްކަން ފާހަގަކޮށް ރާއްޖޭގެ މަސްރަޙާމެދު ބައިނަލްއަޤްވާމީ ދުނިޔެއިން ސަމާލުވެ އޮވެމެ، ރައީސް ނަޝީދަށް މިނިވަން އިންސާފުވެރި ޝަރީޢަތަށް ލިބުވައިދިނުމަށް މަސައްކަތެކުރުމަށް މިޕާޓީއިން ތަކުރާރުކޮށް ގޮވާލަމެވެ.\n13 ފެބްރުއަރީ 2013ގައި ރައީސް ނަޝީދު ހައްޔަރުގައި ބަހައްޓައިގެން ކޯޓަށް ޙާޒިރުކުރުމަށް މޯލްޑީވްސް ޕޮލީސް ސަރވިސްއަށް ކޯޓުން\nޢަމުރުކޮށްފައިވާކަން އެމަނިކުފާނުގެ ޤާނޫނީ ވަކީލުންނަށްވަނީ އަންގާފައެވެ. އެހެންނަމަވެސް ޝަރީޢަތް ތާވަލުވެފައިވާ ދުވަހެއް އަދި ވަގުތެއް ރައީސް ނަޝީދަކަށްވެސް އަދި އެމަނިކުފާނުގެ ވަކީލުންގެ ޓީމަށްވެސް އަންގާފައެއް ނުވެއެވެ.\nރައީސް ނަޝީދުގެ މައްޗަށް ކުރެވޭ ޝަރީޢަތުގެ ދެވަނަ އަޑުއެހުން ތާވަލުކޮށްފައިވަނީ 10 ފެބްރުއަރީ 2013އަށް، އެމަނިކުފާނު އިންޑިޔާއަށް ވަޑައިގެން ހުންނަވަނިކޮށެވެ. ކުއްލި ސިއްޙީ ޢުޒުރެއްގެ ސަބަބުން އެމަނިކުފާނަށް އެދުވަހު ރާއްޖެ ވަޑައެއް ނުގެންނެވުނެވެ. މިއާއެކު ކޯޓުގެ ޤަވާއިދުތަކާއި އެއްގޮތްވާގޮތުގެ މަތީން ރައީސް ނަޝީދުގެ ޤާނޫނީ ވަކީލުންވަނީ އެކަން ލިޔުމުގެ ޒަރީޢާއިން ކޯޓަށް އަންގާފައެވެ.\nކޯޓުގެ ޤަވާޢިދުތަކުގެ ބުނެފައިވަނީ ދައުވާ ލިބޭ ފަރާތުން ކޯޓަށް ޙާޒިރުވެވެންނެތްނަމަ، އެކަން ކޯޓަށް އެންގުމަށްފަހު، ކަމާބެހޭ ލިޔެކިޔުންތައް މަސައްކަތު ދެދުވަހުގެ ތެރޭގައި ކޯޓަށް ހުށަހަޅާންޖެހޭނެކަމަށެވެ. މިމަގުން ރައީސް ނަޝީދުގެ ޤާނޫނީ ވަކީލުންވަނީ އެމަނިކުފާނު ސިއްޙީ ލިޔެކިޔުންތަކާއި ރެކޯޑުތައް 11 ފެބްރުއަރީ 2013ގައި ކޯޓާ ޙަވާލުކޮށްފައެވެ. މިއާއެކު ކޯޓަށް ލިޔެކިޔުން ހުށަހަޅާންޖެހޭ މުހުލަތުގައި އެކަން ކޮށްފައިވީނަމަވެސް، ރައީސް ނަޝީދު ހައްޔަރުކުރުމުގެ ޢަމުރެއް 11 ފެބްރުއަރީ 2013ގައި ކޯޓުންވަނީ ނެރެފައެވެ. ދައުވާ ލިބޭ ފަރާތުން ކޯޓަށް ޙާޒިރުނުވެއްޖެނަމަ ހައްޔަރުކުރުމުގެ ބަދަލުގައި 75 ރުފިޔާއިން އެފަރާތެއް ޖޫރިމަނާކުރުމުގެ އިޚްތިޔާރުވެސް ކޯޓަށް ލިބެގެންވޭމެއެވެ.\nމިކަންކަމަށް ރިޢާޔަތްކުރާއިރު، ރައީސް ނަޝީދާމެދު ހުޅުމާލޭ މެޖިސްޓްރޭޓް ކޯޓުން ތަފާތުކުރުން ގެންގުޅޭކަން އިތުރަށް މިދަނީ ހާމަވަމުންކަމަށާއި، ޤާނޫނު ނެގެހެއްޓުމަށް ޤާނޫނީގޮތުން ސައްޙަކަމެއްނެތް މިކޯޓުގެ އެއްވެސް ޝައުޤުވެރިކަމެއްނެތްކަން ފާހަގަކުރައްވާ އެމްޑީޕީގެ ތަރުޖަމާނު އަދި ޕާލިމެންޓްރީ ގްރޫޕްގެ މެންބަރު ޙާމިދު ޢަބްދުލް ޣަފޫރު ވިދާޅުވެފައިވަނީ މިކޯޓުގެ ހަމައެކަނި މަޤްސަދަކީ ވަކި ނުފޫޒުގަދަ ބައެއްގެ ސިޔާސީ ބޭނުންތައް ފުއްދުންކަމަށާއި، މިޝަރީޢަތަކީ ޑރ. ވަޙީދާއި، ޢަދުލްއިންސާފުގެ ނިޒާމުގެ ތެރޭގައި ތިބި އޭނާގެ ބައިވެރިން ގުޅިގެން ރައީސް ނަޝީދަށް ކުރިއަށް އޮތް ރިޔާސީ އިންތިޚާބުގައި ވާދަނުކުރެއްވޭނެގޮތް ހެދުމަށް ފަރުދާއެއްގެ ފަހަތުންކުރެވޭ ޙީލަތްތެރި މަސައްކަތެއްކަމަށެވެ.\nއަދި ކޯޓުން ޢަމަލުކުރަމުންމިދާ ހަރުކަށި ގޮތަކީ ޢާންމު ހަމައާއި، އުސޫލުނޫންކަމަށްވެސް ޙާމިދު ޢަބްދުލް ޣަފޫރު އިތުރަށް ވިދާޅުވިމެއެވެ.